ނާސްޕާތީ | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ނާސްޕާތީ\nދިވެހި ނަން : ނާސްޕާތީ\nއިގިރޭސި ނަން : Pear\nޢިލްމީ ނަން : Pyrus Communis\n1 މިލިގްރާމް ސޯޑިއަމް 58 ކިލޯކެލަރީ ހަކަތަ\n119 މިލިގްރާމް ޕޮޓޭސިއަމް 0.12 ގްރާމް ކާބޯހައިޑްރޭޓް\nކޮންމެ 100 ގްރާމް ގައި މަޢުދަންތައް 13.81 ގްރާމް ޕްރޮޓީން\n9 މިލިގްރާ ކެލްސިއަމް 0.38 ގްރާމް ފެޓް\n0.082މައިކްރޯ ގްރާމް ކޮޕަރ 3.10 ގްރާމް ފައިބަރު\n7 މިލިގްރާމް މެގްނީޒިއަމް7މައިކްރޯ ގްރާމް ފޮލިކް އެސިޑް\n- މެންގަނީޒް 0.157 މިލިގްރާމް ނިއެސިން\n11 މިލިގްރާމް ފޮސްފަރަސް 0.048 މިލިގްރާމް ޕެންތޮނިކްއެސިޑް\n0.10 މިލިގްރާމް ޒިންކް 0.028 މިލިގްރާމް ޕައިރިޑޮކްސިން\n- ސިލެނިއަމް 0.025 މިލިގްރާމް ރައިބޯފްލެވިން\nކޮންމެ 100 ގްރާމް ގައި ފައިޓޯނިއުޓްރިއެންޓްތައް 0.012 މިލިގްރާމް ތިއެމިން\nކެރޮޓީން އަލްފާ 23 އައިޔޫ ވިޓަމިން އޭ\n12 މައިކްރޯ ގްރާމް ކެރޮޓީން ބީޓާ 4.2 މިލިގްރާމް ވިޓަމިން ސީ\n2 މައިކްރޯ ގްރާމް ކްރިޕްޓޯޒެންތިންބީ 0.12 މިލިގްރާމް ވިޓަމިން އީ\n45 މައިކްރޯ ގްރާމް ލޫޓީންޒިއެޒެންތިން 4.5 މައިކްރޯ ގްރާމް ވިޓަމިން ކޭ\nނާސްޕާތީ އިން ލިބޭ ޞިއްޙީ ފައިދާތައް\n• ހިތާއި ލޭހޮޅިތަކުގެ ބަލިތައް ޖެހުމުގެ ފުރުޞަތު ކުޑަކުރުން: ނާސްޕާތީ ގައި އެންޓިއޮކްސިޑެންޓް އަދި ކެންސަރާއި ދެކޮޅަށް މަސައްކަތްކުރާ މާއްދާއެއް ކަމުގައިވާ "ގުލޫޓެތިއޯން"(Glutathione) ހުރެއެވެ. މިބުނި މާއްދާތަކަކީ ލޭމައްޗަށް ދިއުމާއި، ހިތުގެ ބަލިތަކާއި، ލޭހޮޅިތަކުގައި ސަރުބީ ޖަމާވެ ހަރުވުން އަދި ސްޓްރޯކް ޖެހުމުން ހިމާޔަތްކޮށް، ދުރުކޮށްދޭ މާއްދާ ތަކެކެވެ. ނާސްޕާތީގައި ހިމެނޭ ވިޓަމިންސީ އަކީ ބާރުގަދަ އެންޓިއޮކްސިޑެންޓެކެވެ. މިއީ ފްރީ ރެޑިކަލް ތައް ނިއުޓްރަލައިޒްކޮށް، ހިތުގެ ބަލިތަކާއި ސްޓްރޯކްޖެހުން ދުރުކޮށްދޭ މާއްދާ އެކެވެ. ފްރީ ރެޑިކަލް އަކީ ލޭހޮޅީގެ ފާރު ހަލާކުކޮށް އެތަނުގައި ސަރުބީ ޖަމާވެ، ކޮބަޑި ގަނޑެއްގެ ސިފައިގައި ލޭހޮޅީގައި އާލާވުމަށް ބާރުއަޅާ އެއްޗެކެވެ. މިގޮތަށް ލޭހޮޅީގެ ތެރޭގައި ސަރުބީ ހަރުލުމަކީ ހިތުގެ ބަލިތަކާއި ސްޓްރޯކް ޖެހުމުގެ ފުރުޞަތު އިތުރުވާނެ ކަމެކެވެ. މީގައި ހިމެނޭ ވިޓަމިން ކޭ އަކީ ކަށީގެ ދުޅަހެޔޮކަމަށާއި، ލޭގަނޑުވުމުގެ މަސައްކަތަށް އެހީތެރިވެދޭ މާއްދާ އެކެވެ. އަދި ފައިބަރު އަކީ ސަރުބީ ވިރުވައި ދަށްކޮށްދޭ އެއްޗަކަށް ވުމުން ހިތުގެ ބަލިތަކާއި، ލޭހޮޅީގެ ބަލިތަކުން ދުރުކޮށްދެއެވެ. ކޮޕަރ އަކީ ވެސް ހިތާއި ލޭހޮޅިތަކުގެ ނިޒާމަށް ލިބޭ ގެއްލުން ކުޑަކޮށްދޭ މާއްދާ އެކެވެ. ނާސްޕާތީ ގައި ހިމެނޭ "ޕެކްޓިން"(Pectin) އަކީ ވެސް ހަށިގަނޑުގައި ހިމެނޭ ސަރުބީގެ މިންވަރު ދަށްކޮށްދޭ އެއްޗެކެވެ. އާފަލަށްވުރެ ޕެކްޓިން ނާސްޕާތީ ގައި ގިނައެވެ.\n• ހަކުރު ބަލީގެ އަހުލުވެރިންނަށް އެހީތެރިވުން: ނާސްޕާތީ އަކީ "ގްލައިސިމިކް އިންޑެކްސް" (Glycemic Index)ދަށް މޭވާ އެކެވެ. ގްލައިސިމިކް އިންޑެކްސް ދަށް ކާނާ އަކީ ލަހުން ހަޖަމުވެ، ހަށިގަނޑަށް ނެގުން ލަސް ބާވަތްތަކެކެވެ. މިހެންވުމުން އެފަދަ ކާނާ ކެއުމަށްފަހު ލޭގެ ހަކުރުގެ މިންވަރު އަދި އިންސިޔުލިންގެ މިންވަރު މައްޗަށްދަނީ ވަރަށް ލަސްލަހުންނެވެ. އެހެންކަމުން ހިތުގެ ލޭހޮޅިތަކުގެ ބަލިތަކާއި، ފަލަބަލި އަދި ހަކުރު ބަލި ޖެހިފައިވާ މީހުންނަށް ބޮޑަށް އެދެވިގެންވަނީ ގްލައިސިމިކް އިންޑެކްސް ދަށް ކާނާގެ ބާވަތްތައް ބޭނުންކުރުމެވެ.\n• ކެންސަރުން ރައްކާތެރިކޮށްދިނުން: ނާސްޕާތީގައި ވިޓަމިން ސީ އަދި ކޮޕަރ އެކުލެވެއެވެ. މިއީ އެންޓި އޮކްސިޑެންޓް ތަކެކެވެ. މިމާއްދާ ތަކަކީ ފްރީ ރެޑިކަލްގެ ސަބަބުން ހަށިގަނޑަށް ލިބޭ ގެއްލުންތައް ކުޑަކޮށްދޭ މާއްދާ ތަކެކެވެ. ގަވާޢިދުން ނާސްޕާތީ ކެއުމަކީ ގޮހޮރުގެ ކެންސަރުން ވެސް ދުރުކޮށްދޭ ކަމެކެވެ.އަދި އަންހެނުންނަށް ފުއްޕާމޭގެ ކެންސަރު ޖެހުންވެސް ކުޑަކޮށްދޭ ކަމެކެވެ. ގޮހޮރުގެ ތެރޭގައި، ކެންސަރު ޖައްސަނިވި ވިހަތަކާއި، ކެމިކަލްތަކުގައި ފައިބަރު ތަތްވެ، ގޮހޮރުގެ އެތެރޭގެ ދުލިފަށްތަކަށް މިދެންނެވި މާއްދާތަކުގެ ސަބަބުން އަނިޔާވުން ކުޑަކޮށްދެއެވެ. ގަވާޢިދުން ނާސްޕާތީ ފަދަ ފައިބަރު ގިނަ މޭވާ ކޮންމެ ދުވަހަކު ބޭނުންކުރާނަމަ، އިއްދައިން ކެނޑިފައިވާ އަންހެނުންނަށް، އުރަމަތީ ކެންސަރު ޖެހުމުގެ ފުރުޞަތު ކުޑަކޮށްދީފާނެ ކަމަށް ދިރާސާތައް ބުނެއެވެ. ނާސްޕާތީގައި ހިމެނޭ "ހައިޑްރޮކްސީސިނެމިކް އެސިޑް"(Hydroxycinnamic acid) އަކީ މައިދާގެ ކެންސަރުން ހިމާޔަތްވުމަށް އެހީތެރިވެދޭ މާއްދާ އެކެވެ.\n• ބަނޑުހިކުން : ނާސްޕާތީ ގައި ހިމެނޭ "ޕެކްޓިން" އަކީ ކުޑަކަމުދިއުން ފަސޭހަކޮށްދޭ އެއްޗެކެވެ. އަދި ބޮޑުކަމުދިއުން ވެސް ކޮންމެވެސް ވަރަކަށް ފަސޭހަކޮށްދެއެވެ. ގަވާޢިދުން ނާސްޕާތީ ފަނި ބުއިމަކީ ގޮހޮރުގެ ހަރަކާތްތައް ކޮންޓްރޯލްކޮށް، ތަންޒީމުކޮށް ހަމައަކަށް އަޅުވައި، ބޮޑުކަމުދިއުން ފަސޭހަކޮށްދޭނެ ކަމެކެވެ. ނާސްޕާތީ ގައި ހިމެނޭ ފައިބަރު އަކީ ވެސް ބަނޑުހިކުން ފަސޭހަކޮށްދިނުމުގައި އެހީތެރިވެދޭ މާއްދާ އެކެވެ. ނާސްޕަތީގައި ގިނަ އަދަދަކަށް "ސޯރބިޓޯލް"(Sorbitol) ހުރުމާއި ފައިބަރު ގިނަވުމަކީ ބަނޑުހިކުން މެދުވެރިވެފައިވާ މީހުންނަށް ނަމޫނާ ކާއެއްޗަކަށް މިމޭވާ ވެގެންދާ ކަމެކެވެ.\n• ހަށިގަނޑަށް ހަކަތަ ލިއްބައިދިނުން: ނާސްޕާތީ ޖޫސް ތައްޓެއް ބޯލުމަކީ ވަރަށް އަވަހަށް ހަށިގަނޑުގައި ވަރުޖެހި، ބާރުޖެހޭނެ ކަމެކެވެ. ސަބަބަކީ ނާސްޕާތީ ގައި ގިނައަދަދަކަށް " ފްރަކްޓޯސް" އަދި "ގުލްކޯޒް" ހުންނާތީ އެވެ. މީގެ އިތުރުން މިމޭވާގައި ކާބޯހައިޑްރޭޓް ވެސް ގިނައިން ހުރުމަކީ ހަށިގަނޑަށް ހަކަތަ ލިބުމަށް އެހީތެރިވެދޭ ކަމެކެވެ.\n• ހުންއައުން: ހުންއައުމުން ނާސްޕާތީ ޖޫސްތަށްޓެއް ބޯލުމުން ވަރަށް ފަސޭހައިން ހުންތިރިވާ ކަމަށް ބުނެވެއެވެ. އެއީ ނާސްޕާތީ ގައި ހަށިގަނޑުގައި ފިނިކަން އުފެއްދުމުގެ ނުވަތަ ހޫނުކަން ދަށްކުރުމުގެ ބާރެއް ހުންނާތީ އެވެ.\n• ކަށިފީވުން : ނާސްޕާތީ ގައި "ބޯރޯން"(Boron) މަތީ މިންވަރަކަށް ހުރެއެވެ. ހަށިގަނޑުގައި ކެލްސިއަމް ހިފެހެއްޓުމަށް، ބޯރޯން އެހީތެރިވެދެއެވެ. ނަތީޖާއެއްގެ ގޮތުން އުމުރުން ދުވަސްވުމުން ދިމާވާ ކަށިފީވުމުން ރައްކާތެރިކޮށް ހިމާޔަތްކޮށް ދެއެވެ. ބޯރޯން އަކީ ކަށީގައި ހިމެނޭ ކެލްސިއަމް އަދި މެގްނީޒިއަމްގެ މަސައްކަތްތައް ފުރިހަމަކުރުމުގައި އެހީތެރިވެދޭ މާއްދާ އެކެވެ. މީގެ އިތުރުން ނާސްޕާތީ ގައި ކޮޕަރ އަދި ވިޓަމިން ސީ ހިމެނުމަކީ ވެސް ކަށީގެ މަސައްކަތަށް ފުރިހަމަކަން ގެނެސްދޭނެ ކަމެކެވެ.\n• މާބަނޑު ދުވަސްވަރު: ނާސްޕާތީގައި ފޮލިކް އެސިޑް ވެސް ވަރަށް ގިނައިން ހުރެެއެވެ. ފޮލިކް އެސިޑް އަކީ ނާރުތަކުގެ ނިޒާމްގައި އުފެދުމުގައި ހުންނަ ޢައިބުތަކުން ރައްކާތެރިކޮށް ހިމާޔަތްކޮށްދޭނެ މާއްދާ އެކެވެ.\n• އަރުތެރޭގެ މައްސަލަތައް: ހޫނު ދުވަސްވަރު ހެދުނާއި ހަވީރު ނާސްޕާތީ ޖޫސް ބުއިމަކީ އެކަމުގެ ސަބަބުން ހަށިގަނޑުގެ ހޫނުކަން ދަށްކޮށްދޭނެ ކަމެކެވެ. އަދި މިއީ ކަރުތެރޭގައި އުފެދޭ ދަވަ، ސާފުކޮށް، ކެއްސުން ލުއިކޮށްދީ، ކަރުތެރޭގައި އުފެދޭ މައްސަލަތައް ރަގަޅުކޮށްދޭ ކަމެކެވެ.\n• ފުއްޕާމޭގެ ބަލިތައް: ކޮންމެ ދުވަހެއްގެ ކެއުމުގައި ނާސްޕާތީ ހިމެނުމަކީ ފުއްޕާމޭގެ މަސައްކަތްތައް ރަގަޅުކޮށް، ހަރުދަނާކޮށްދީ، ނޭވާހިއްލުމުގެ އުދަނގޫތައް ކަމުގައިވާ ކެއްސުމާއި، ނޭވާކުރުވުން ކުޑަކޮށް ލުއިކޮށްދޭ ކަމެކެވެ. އަދި މިއީ ކަރުތެރޭގައި އުފެދޭ ދަވަ ސާފުކޮށްދޭ އެއްޗެކެވެ. އޮސްޓްރޭލިޔާގައި ހަދާފައިވާ ދިރާސާއަކުން ސާބިތުވެފައިވާ ގޮތުގައި ނާސްޕާތީ ކެއުމުގައި ބޭނުންކުރާ މީހުންނަށް ނޭވާހިއްލުން ކުރިމަތިވުމުގެ ފުރުޞަތު ކުޑައެވެ.\n• ޑައެޓްރީ ފައިބަރު ހުރުން: ނާސްޕާތީގައި ޑައެޓްރީ ފައިބަރު ހުރެއެވެ. ފައިބަރު އަކީ ބަރުދަން ލުއިކުރުމަށް އެހީތެރިވެދީ، ހަޖަމުކުރުމުގެ ނިޒާމް ރަގަޅަށް ބަހައްޓައިދޭ މާއްދާ އެކެވެ. މީގެ އިތުރުން ކެންސަރު ޖެހުމުގެ ފުރުޞަތު ކުޑަކޮށްދީ، ބަނޑުހިކުމުން މިންޖުކޮށްދީ، އަދި ހަށިގަނޑުގެ ސަރުބީގެ މިންވަރު ދަށްކޮށްދޭ މާއްދާ އެކެވެ. ޚާއްޞަކޮށް ގަވާޢިދުން ނާސްޕާތީ ފަދަ ފައިބަރު ގިނަ މޭވާ ކޮންމެ ދުވަހަކު ބޭނުންކުރާނަމަ، އިއްދައިން ކެނޑިފައިވާ އަންހެނުންނަށް، އުރަމަތީ ކެންސަރު ޖެހުމުގެ ފުރުޞަތު ކުޑަކޮށްދީފާނެ ކަމަށް ދިރާސާތައް ބުނެއެވެ.\n• އުމުރުން ދުވަސްވުމުން ދިމާވާ ލޮލުގެ މައްސަލަތައް: އާންމުކޮށް ނާސްޕާތީ ބޭނުންކުރުމަކީ އުމުރުން ދުވަސްވުމުން ދިމާވާ ލޮލުގެ މައްސަލައެއް ކަމުގައިވާ "މެކިޔުލަރ ޑިޖެނެރޭޝަން'' ކުރިމަތިވުމުން ކުޑަކޮށްދޭ ކަމެއްކަމަށް ދިރާސާތަކުން ދައްކާފައި ވެއެވެ. މެކިޔުލަރ ޑިޖެނެރޭޝަން އަކީ އުމުރުން ދުވަސްވީ މީހުންގެ ލޮލުގެ ފެނުމަށް ބަދަލުގެނުވާ އެންމެ އާންމު އެއް ސަބަބެވެ.


Budget Gai Othy Roa Nubai Hisaabuthakeh, Vote Eh Nudheynan: Thariq - Vaguthu\nއަންނަ އަހަރަށް ލަފާކޮށް ރައްޔިތުންގެ މަޖިލީހަށް ހުށަހަޅާފައިވާ 34.7 ބިލިއަން ރުފިޔާގެ ބަޖެޓްގައި އޮތީ ދިމާނުވާ "ރޯ ނުބައި" ހިސާަބުތަކެއް ކަމަށާއި އެ އޮތް ގޮތަށް ބަޖެޓް ފާސްކުރަން ވޯޓް ނުދެއްވާނެ ކަމަށް މަހިބަދޫ ދާއިރާގެ ޕީޕީއެމްގެ މެންބަރު އަހްމަދު ތޯރިގް (ޓޮމް) ވިދާޅުވެއްޖެއެވެ.\nމަޖިލީހުގެ މިއަދުގެ ޖަލްސާގައި ބަޖެޓަށް ބަހުސް ކުރައްވަމުން ޓޮމް ވިދާޅުވީ ރާއްޖެއަށް ކުރިމަތިވެފައިވާ ކޮވިޑް-19 ގެ ބަލިމަޑުކަމުގެ ހާލަތަށް އެއްވެސް މިންވަރަކަށް ބަޖެޓްގައި ރިއާޔަތް ކުރެވިފައި ނުވާ ކަމަށެވެ. ރިއާޔަތް ކުރިނަމަ ޑެފިސިޓް ބޮޑު ބަޖެޓެއް ހުށަނާޅުއްވާނެ ކަމަށް އޭނާ ވިދާޅުވިއެވެ.\nއަށާރަވަނަ މަޖިލީހުގައި ވެސް މަހިބަދޫ ދާއިރާ ތަމްސީލް ކުރެއްވި މެންބަރު ޓޮމް ވިދާޅުވީ އަންނަ އަހަރަށް ލަފާާކޮށް ފޮނުވާފައިވާ ބަޖެޓަކީ އޭނާގެ މެންބަރު ކަމުގެ ތާރީހުގައި ދުށް އެންމެ ކަމުނުދާ ބަޖެޓް ކަމަށެވެ. މިހާތަނަށް ވެސް ސަރުކާރުން ފޮނުވާ ބަޖެޓަށް ވޯޓް ދެއްވާ ކަމަށާއި އެކަމަކު މި ބަޖެޓް މި އޮތް ގޮތަށް ވޯޓް ދެއްވަން ބޭނުން ނުވާ ކަމަށް އޭނާ ވިދާޅުވިއެވެ.\n"މި އޮތް ގޮތަށް ބަޖެޓަކަށް ވޯޓެެއް ނުދޭނަން. މި ބަޖެޓް އޮތް ގޮތަށް ފާސްކޮށްފިނަމަ ރާއްޖެ ބަނގުރޫޓުވެގެން ދާނެ. އެ ޔަގީން ކަމެއް، މި ބަޖެޓަށް ވޯޓު ނުދެވިއްޖެނަމަ މި ވާނީ އަޅުގަނޑުގެ މަޖިލީހުގެ ހަޔާތުގައި ވޯޓު ނުދެއްވާނެ ފުރަތަމަ ބަޖެޓެއް،" ޓޮމް ވިދާޅުވިއެވެ.\nޓޮމް ވިދާޅުވި ގޮތުގައި ބަޖެޓްގައި ހިމަނާފައިވާ ކަންކަމަކީ މި ފަދަ ދަނޑިވަޅެއްގައި ކުރެވޭނެ ކަންކަމެއް ނޫނެވެ. އެއީ ކުރިއަށް އޮތް ލޯކަލް ކައުންސިލް އިންތިހާބާ ދިމާކޮށް ރައްޔިތުންނަށް ހުވަފެން ދެއްކުމަށް ޖަހާފައިވާ ހިސާބުތަކެއްގެ ގޮތުގައި ބަޖެޓްގެ ހިސާބުތައް ޓޮމް ސިފަކުރެއްވިއެވެ.\n"މި ބަޖެޓްގައި އޮތީ ރޯ ނުބައި ހިސާބުތަކެއް. މިއީ އަންނަ އަހަރު ލޯކަލް ކައުންސިލް އިންތިހާބު ކާމިޔާބު ކުރުމުގެ އުއްމީދުގައި ރައްޔިތުންނަށް ހުވަފެން ދައްކަން ޖަހާފައި އޮތް ހިސާބުތަކެއް މީގައި ޖަހާފައި މި އޮތީ." މެންބަރު ޓޮމް ވިދާޅުވިއެވެ.\nމެންބަރު ޓޮމް ވިދާޅުވީ ރާއްޖޭގައި އޭރަކު ހުންނަވާ ރައީސްއަކީ އިގްތިސާދީ މާހިރަކަށް ވުން ލާޒިމެއް ނޫން ކަމަށެވެ. އެކަމަކު ރައީސްގެ އަރިހުގައި މާލީ ލަފާ ދެއްވާނެ ވަޒީރުން ތިއްބަވާ ކަމަށް އޭނާ ވިދާޅުވިއެވެ.\nމި ކަން ފާހަގަކުރައްވައި ޓޮމް ވިދާޅުވީ މާލީ ވަޒީރު އިބްރާހިމް އަމީރަށް ވެސް ކަންކަން އޮތް ސާފު ވާނެ ކަމަށާއި އޭނާ އަށް އެ ކަމުގެ އިލްމު ލިބިވަޑައިގެން ހުންނެވި ކަމަށެވެ. އެކަމަކު އެނގިވަޑައިގެން ހުންނަވާ ދިމާ ނުވާ ހިސާބުތަކެއް ހުށަހެޅުއްވުމުން އެ ކަން ކުށްވެރިކުރައްވާ ކަމަށް ވިދާޅުވިއެވެ.\nރަނގަޅު ބަޖެޓު ބަލާފައި ވޯޓްދެވޭކަށް ނެތް. ހުސްއަނގަ ސަރުކާރު\nނޮވެމްބަރު 17, 2020 16:12\nކަންނެލި ދޯންޏެއް ދޭއިރައް ހަމަމިހާރުވެސް ވޯޓްދޭނެކަން ޔަޤީން، އެކަމު މިވެރިކަމުގަ އެކަހަލަ ސަކަރާތެއްނުޖަހާނެ، ހީނުކުރާތި ތިހެންބުނީމަ ކަންނެލިދޯނިތަކާ ކަރަޕްޝަނުގެ ފައިސާލިބޭނެކަމަށް، ހަނދާންނައްތާލާ، އެވެރިކަން މާޒީވެގޮސް ޤާދޫކޮލުން އޮބާލައިފި\nތިޔަ ކުދިންގެ ވޯޓު ބޭނުމެއްވެސް ނުވާނެ ބަޖެޓް ފާސްކުރާކަށް. ތިޔަ ކުދިން ވޯޓުދީގެން އައި ސަރުކާރެއްވެސް ނޫން. ނޫސްތަކުންގެ ސުރުޚީތަކުން ޖާގަ ހޯދަން ކޮންމެވެސް ވާހަކައެއް ދައްކަން ޖެހޭތީ ދައްކަނީ.\nނޮވެމްބަރު 17, 2020 16:41\nރަންގަޅު ވާހަކައެއް އެކަމު ކަލޭ ނުދިންސް ފާސް ކުރާނެ\nސާބަހޭ ދަރިފުޅާ. އެއްގޮތަކަށް ވެސް މިމީހުން ކުރާކަމެއްގެ ވާނުވާ ނުބަލާ އެޅިހާ ބަތަކަށް ރިހަނުވާތި. ބަހާއި ޢަމަލު ދިމާނުވާ ޒީރޯ ޓޮލަރެންސް. ރައްޔިތުންނަށް ވ. ސާފް\nނޮވެމްބަރު 18, 2020 11:50\nރޯނުބައިކަން އިގޭނީ ހިސާބު ޖަހަން އިނގޭމީހުނަށް. ހިސާބުކިޔަވާލަން އަދުރޭ ކައިއަށް ދުރުވޭ.


England ge vaguthee coach akah Southgate hamajassnee\nއިނގިރޭސި ވަގުތީ ކޯޗަކަށް ސައުތު ގޭޓް ހަމަޖައްސަނީ\nއިނގިރޭސި ގައުމީ ކޯޗު ކަމަށް އެގައުމުގެ 21 އަހަރުނަ ދަށުގެ ކޯޗު ގެރެތް ސައުތުގޭޓް ހަމަޖައްސަން އުޅޭ ކަމަށް މީޑިޔާ ރިޕޯޓްތައް ބުނެފި އެވެ.\nއިނގިރޭސި އެފްއޭއާ ހަވާލާދީފައިވާ ރިޕޯޓްތައް ބުނާގޮތުން ސައުތުގޭޓަށް ވަގުތީ ގޮތުން ކޯޗުކަން ދެނީ ސެޕްޓެމްބަރު އޮންނަ ވޯލްޑް ކަޕް ކޮލިފައިން އަށް ޓީމު ތައްޔާރު ކުރުމަށެވެ.\nސައުތު ގޭޓަކީ ގައުމީ ކޯޗުކަމަށް ގެންނާނެ ކަމަށް އެންމެ ބޮޑަށް ބެލެވޭ އެއް ފަރާތެވެ. ނަމަވެސް އިނގިރޭސި ފުޓްބޯޅަ އެސޯސިއޭޝަނުން ބުނަނީ އެމީހުން ބޭނުންވަނީ ރަނގަޅު މީހަކު ކޯޗަކަށް ގެންނަން ކަމަށާއި އެކަމަށް ވަގުތު ނަގާނެ ކަމަށެވެ.\nއާސެނަލްގެ ކޯޗު އާސެން ވެންގާ އޭނާގެ މަގާމުގެ ފަހު އަހަރު ގުނަން ފަށާފައިވުމުން ގައުމީ ކޯޗުކަން އޭނާ އަށް ދީފާނެތޯ އެހުމުން އިނގިރޭސި އެފްއޭއިން ވަކި އެއްޗެއް ނުބުނެ އެވެ.\nއިނގިރޭސި ޓީމުގެ ކޯޗުކަން ހުސްވީ ޔޫރޯގެ ދެ ވަނަ ބުރުން ޓީމު ކެޓުމުން ކޯޗުކަމުން ރޯއި ހޮޖްސަން އިސްތިއުފާދިނުމުންނެވެ. އަދި އާ ކޯޗަކު ހޯދުމަށް އެފްއޭ ތެރެއިން މަސައްކަތް ކުރާނީ ޗީފް އެގްޒެކްޓިވް މާޓިން ގްލެން އާއި ބޯޑު މެމްބަރު ޑޭވިޑް ޖިލް އާއި ޓެކްނިކަލް ޑައިރެކްޓަރު ޑޭން އޭޝްވޯތެވެ.\nއާކޯޗަކަށް ދެން އަންނާނީ އިންގްލޭންޑް މީހެއް ކަމަށް އެފްއޭއިން ކުރިން ބުނެފައިވީ ނަމަވެސް އެނިންމުން ބަދަލުވެދާނެ ކަމަށް ވެސް މާޓިން ވަނީ ބުނެފަ އެވެ.\n"ރަނގަޅު މީހަކު ގެނަންނަ ބޭނުންވަނީ. އެކަމަަށް ވަގުތު ނަގާނެ. އެހެންވީމަ އެންމެ ފުރަތަމަ ކުރަންޖެހޭ ކަމަކީ ވޯލްޑް ކަޕް ކޮލިފައިން އަށް ތައްޔާރުވުން. އެ މެޗުތަކަށް ވަގުތީ މީހަކު ހަމަޖެއްސިދާނެ،" މާޓިން ބުންޏެވެ.


ސުންގަޑި: 02 މޭ 2019 1500\nއެސިސްޓެންޓް ލީގަލް އޮފިސަރ – އެމް.އެސް 1 (ކޮންޓްރެކްޓް)/ ލީގަލް އެފެއާޒް އެންޑް ޕޮލިޓިކަލް ޕާޓީސް ރެގިއުލޭޝަން ސެކްޝަން/ ލީގަލް ޔުނިޓް\nއެސިސްޓެންޓް ލީގަލް އޮފިސަރ – އެމް.އެސް 1 (ކޮންޓްރެކްޓް)\nލީގަލް އެފެއާޒް އެންޑް ޕޮލިޓިކަލް ޕާޓީސް ރެގިއުލޭޝަން ސެކްޝަން/ ލީގަލް ޔުނިޓް\n– ކޮމިޝަނަށް މުވައްޒަފުގެ ޚިދުމަތް އިތުރަށް ބޭނުންވެއްޖެނަމަ، މަސައްކަތުގެ ފެންވަރު ވަޒަންކުރުމަށްފަހު، ކޮންޓްރެކްޓްގެ މުއްދަތު އިތުރުކުރުމުގެ ފުރުޞަތު އޮންނާނެއެވެ.\n-ރާއްޖޭގައި ރަޖިސްޓްރީކޮށްގެން ހިންގާ މަތީތަޢުލީމުދޭ މަރުކަޒަކުން ކުރިޔަށް ގެންދާ ރާއްޖޭގެ ޕްރޮގްރާމްތަކުގެ ސެޓްފިކެޓާއި ޓްރާންސްކްރިޕްޓްގެ ކޮޕީ (މިފަދަ ސެޓްފިކެޓްތައް އެކްރެޑިޓް ކުރަން ނުޖެހޭނެ އެވެ.) ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ،\n-ރާއްޖޭގައި ރަޖިސްޓްރީކޮށްގެން ހިންގާ މަތީތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓްފިކެޓުތަކާއި ރާއްޖެއިން ބޭރުގެ މަތީތަޢުލީމު ދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓްފިކެޓުތައް ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓްފިކެޓު ވަކި ފެންވަރެއްގައި އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ،\n-މަސައްކަތުގެ ތަޖުރިބާހުރި ލިޔުން ހުންނަންވާނީ މަސައްކަތްކުރި މުއްދަތާއި މަސައްކަތުގެ ތަފްޞީލް އެނގޭގޮތަށެވެ.\n-އިންތިޚާބުތަކުގައި މަސައްކަތްކޮށް ތަޖުރިބާ ލިބިފައިވާ ފަރާތްތަކަށް އިސްކަން ދެވޭނެއެވެ.\n-ޢިއުލާންކޮށްފައިވާ މަޤާމަށް ދެންނެވިފައިވާ ޝަރުޠުތަކުގައި ބަޔާންކުރެވިފައިވާ ސެޓުފިކެޓުތަކަށްވުރެ މަތީ ސެޓުފިކެޓެއް ހުށަހަޅާފައިވީ ނަމަވެސް، ޝަރުޠުތަކުގައި ބަޔާންކޮށްފައިވާ ސެޓުފިކެޓު ހުށަނާޅާނަމަ، ޝަރުޠު ފުރިހަމަވާ ކަމަކަށް ނުބެލެވޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 މެއި 02 ވާ ބުރާސްފަތި ދުވަހުގެ 15:00ގެ ކުރިން އިލެކްޝަންސް ކޮމިޝަން (ޕޯޓްސް ކޮޕްލެކްސް ބިލްޑިންގ،5ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް (info@elections.gov.mv) މެދުވެރިކޮށްވެސް ބަލައި ގަނެވޭނެއެވެ.\n-ފޯމު ބަލައިގަތުމަށްފަހު ސައްޙަ ނޫން މަޢުލޫމާތެއް ހިމެނިފައިވާކަން ނުވަތަ ޝަރުތު ހަމަނުވާކަމަށް ފާހަގަ ކުރެވިއްޖެނަމަ އެފޯމެއް ބާޠިލު ކުރެވޭނެ އެވެ.\n-މި މަޤާމަށް ކުރިމަތިލާ ފަރާތްތަކުގެ ތެރެއިން ޝޯޓްލިސްޓުވާ ފަރާތްތަކާ އިންޓަރވިއު ކުރެވޭނެއެވެ.\n-އަދި ޝޯޓްލިސްޓުވާ ފަރާތްތަކުން، އިންޓަރވިއުއަށް ވަޑައިގަންނަވާއިރު ހުށަހަޅުއްވާފައިވާ ސެޓުފިކެޓުތަކުގެ އަޞްލު ގެންނަވަން ވާނެއެވެ.\n-ވަޒީފާއަށް ކުރިމަތިލާ ފަރާތް އެމަޤާމަކަށް ޝަރުޠު ހަމެވެ އިންޓަވިއު ކުރެވުނު ނަމަވެސް އިންޓަވިއު އަދި ޢަމަލީ ޓެސްޓުން (ފަންސާސް އިންސައްތަ) އަށްވުރެ މަތިން މާކްސް ނުލިބޭނަމަ އެމަޤާމަށް ޤާބިލުނޫން ފަރާތެއް ކަމަށް ކަނޑައެޅޭނެއެވެ.\n-މި މަޤާމަށް ހަމަޖެހޭ ފަރާތް، ވަޒީފާއަށް ނިކުތުމަށް އުޒުރުވެރިވާނަމަ، އިންޓަރވިއުކޮށްފައިވާ ފަރާތްތަކުގެ ތެރެއިން މާކްސް ތަރުތީބުން އެންމެ އެކަށީގެންވާ ފަރާތަށް ފުރުޞަތު ދެވޭނެއެވެ.\n-މެނޭޖީރިއަލް ސާރވިސްގެ ގިންތީގެ ވަޒީފާތަކަށް ކުރިމަތިލާ ފަރާތްތައް ޝޯޓްލިސްޓް ކުރާނީ ތަޢުލީމާއި، މަސައްކަތާއި، ތަޖުރިބާއާއި، ތަމްރީނާއި، ހުނަރުގެ މާކުހަށް ބެލުމަށްފަހު ލިބޭ މާކުހުގެ މަތީ ތަރުތީބަށް ބަލައިގެންނެވެ.\n-މަޤާމަށް ބޭނުންވާ ޝަރުޠުތަކުގައި ބަޔާންކުރެވިފައިވާ ސެޓްފިކެޓްތަކަށް ވުރެ މަތީ ސެޓްފިކެޓް ހުށަހަޅާފައިވީ ނަމަވެސް، ޝަރުޠުތަކުގައި ބަޔާންކޮށްފައިވާ ސެޓްފިކެޓް ހުށަނާޅާނަމަ، ޝަރުޠު ފުރިހަމަވާ ކަމަކަށް ނުބެލެވޭނެއެވެ. އަދި ޝަރުޠު ފުރިހަމަވާ ފަރާތްތަކުން ކަމާގުޅޭ ދާއިރާއިން ހޯދާފައިވާ މަތީ ސެޓްފިކެޓްތަކަށް، މާކްސް ދެވޭނީ ތަޢުލީމަށް މާކްސް ދިނުމަށް ކަނޑައަޅާފައިވާ ގޮތުގެމަތީންނެވެ. (ޖީ.އެސް3އިން ފެށިގެން މަތީ ރޭންކުގެ މަޤާމުތަކަށް)


ދިރާގުގެ ކަސްޓަމަރުންގެ އަދަދާއި އާމްދަނީ އިތުރުވެއްޖެ\nރާއްޖޭގައި އެންމެ ފުޅާކޮށް މުއާސަލާތީ ހިދުމަތް ފޯރުކޮށްދެމުންދާ، ދިވެހި ރާއްޖޭގެ ގުޅުން ޕލކގެ ކަސްޓަމަރުންގެ އަދަދާއި އާމްދަނީ އިތުރުވެއްޖެއެވެ. މިކަން އާންމުކޮށްފައިވަނީ ދިރާގުގެ 2015 ވަނަ ގެ އަހަރީ ރިޕޯޓްގައެވެ. މިރިޕޯޓް އާންމުކޮށްފައިވަނީ 12 އެޕްރިލް 2016 ގައެވެ.\nމިރިޕޯޓްގައިވާގޮތުން 2015 ވަނަ އަހަރު ދިރާގުގެ ހިދުމަތްތައް ބޭނުންކުރާ ކަސްޓަމަރުންގެ އިތުރުވެ، ކަސްޓަމަރުންގެ އަދަދު ވަނީ 400،000 އަށް ވުރެ އިތުރުވެފައެވެ. އަދި ދިރާގުގެ 2015 ވަނަ އަހަރުގެ އާމްދަނީ 2.3 ބިލިއަން ރުފިޔާ އަށް އިތުރުވެފައިވާއިރު 2014 ގެއާމްދަނީ އަކީ2.1 ބިލިއަން ރުފިޔާ އެވެ. 2015ވަނަ އަހަރު ކުންފުނީގެ ސާފު ފައިދާގެ ގޮތުގައި 725މިލިއަން ރުފިޔާ ލިބިފައިވާއިރު 2014 ގައި ލިބިފައިވަނީ 701 މިލިއަން ރުފިޔާ އެވެ.\nމީގެއިތުރުން 2015 ވަނަ އަހަރުގެ ތެރޭގައި ކަސްޓަމަރުންނަށް ދެވޭ ހިދުމަތުގެ ފެންވަރު ރަނގަޅުކުރުމަށްޓަކައި 358 މިލިއަން ރުފިޔާ ވަނީ އިންވެސްޓްކޮށްފައެވެ. އަދި ހިއްސާގެ ފައިދާގެ ގޮތުގައި މިއަހަރުވެސް ސާފު ފައިދާގެ0ހިއްސާދާރުންނަށް ދިނުމަށް ހުށަހަޅާފައިވެއެވެ.\nއަހަރު ތެރޭގައި ހާސިލްކުރެވުނު މުހިންމު ލަނޑުދަނޑިތަކުގެ ތެރޭގައި މުޅި ރާއްޖޭގެ މީހުން ދިރިއުޅޭ ހުރިހާ ރަށަކަށް 3ޖީ ބްރޯޑްބޭންޑްގެ ހިދުމަށް ފޯރުކޮށްދިނުމާއި ޖީގެ ހިދުމަތްތައް އިތުރު ރަށްރަށަށް ތައާރަފްކޮށް، އާބާދީގެ %58 އަށް 4ޖީގެ ހިދުމަތް ފުޅާކުރުންހިމެނެއެވެ. އަދި ރާއްޖޭގެ އެންމެ ހަލުވި ސްޕީޑްގެ (100 އެމް.ބީ.ޕީ.އެސްއާއި ހަމައަށް) ފައިބަރ ބްރޯޑްބޭންޑްގެ ހިދުމަތް ތައާރަފްކޮށްފައިވެއެވެ.\nދިރާގުން ވަނީ ކަސްޓަމަރުންގެ ބޭނުންތަކަށް ބަލާ، މޮބައިލް ޑޭޓާ ޕެކެޖްތައް ރީވެމްޕްކޮށް، މޯބައިލް ޑޭޓާ ހިދުމަތުގެ އަގުތައް 40% ދަށްކޮށްފައެވެ.\nދިރާގުގެ 2015 ވަނަ އަހަރުގެ އަހަރީ ރިޕޯޓް ފާސްކުރުމާއި، 2015 ވަނަ އަހަރުގެ ފައިނަލް ޑިވިޑެންޑް ފާސްކުރެވޭނީ ކުންފުނީގެ 27ވަނަ އާންމު ޖަލްސާގައެވެ. ދިރާގު 27ވަނަ އަހަރީ އާންމު ޖަލްސާ ބޭއްވުމަށް ހަމަޖެހިފައިވަނީ 26 އެޕްރިލް 2016 ވާ އަންގާރަ ދުވަހުގެ ރޭ 20:30 ގައި ހޮޓެލް ޖެންގައެވެ.


COVID-19: China inn tharaqqee kuri vaccine eh rakkatheri kamah bunefi | ThePress\nކޮވިޑް-19: ޗައިނާއިން ތަރައްގީ ކުރި ވެކްސިން ރައްކާތެރިކަމަށް ބުނެފި\nޗައިނާގެ ސީނޯފާމްގެ ލެބެއްގައި ކޮވިޑް-19އަށް ވެކްސިން ތަރައްގީ ކުރުމުގެ މަސައްކަތް ކުރިއަށްދަނީ/ފޮޓޯ: ޝީންހުއާ\nސިވިއާ އެކިއުޓް ރެސްޕިރޭޓަރީ ސިންޑްރޯމް ކޮރޯނާވައިރަސް2(ސާސްކޮވް-2) އިން ދިފާއުވުމަށް ޗައިނާއިން ތަރައްގީ ކޮށްފައިވާ ވެކްސިނެއް ކާމިޔާބުވެފައި ރައްކާތެރި ކަމަށް ބުނާ ދިރާސާއެއް އާންމު ކޮށްފިއެވެ.\nމި ވެކްސިނަށް ދީފައިވާ ނަމަކީ ބީބީއައިބީޕީ-ކޯވީއެވެ.\nސިއްހީ ދާއިރާގެ ފަހުގެ ހޯދުންތައް ޝާއިއު ކުރަމުން އަންނަ ޖާނަލްއެއް ކަމަށްވާ ލޭންސެޓް އިންފެކްޝަސް ޑިޒީޒްގައި އާންމު ކޮށްފައިވާ މި ދިރާސާއަކީ، 640 މީހުން ބައިވެރިކޮށް ގެން ކުރިއަށް ގެންދާ ކްލިނިކަލް ޓްރަޔަލްތަކުގެ އިބްތިދާއީ ހޯދުންތަކުގެ މައްޗަށް ބިނާކޮށް އެކުލަވާލާފައިވާ ދިރާސާއެކެވެ.\nދިރާސާގެ ހޯދުންތަކަށް ބަލާއިރު، އުމުރުން 60 އަހަރުން މަތީގެ ބައިވެރިންގެ ހަށިގަނޑުން ވެކްސިނަށް އިޖާބަ ދިނުމުގައި ލަސްކަމެއް ފާހަގަ ކުރެވުނެވެ. އެގޮތުން ލޭގެ ޓެސްޓުތަކުން އެންޓިބޮޑީޒްގެ އަސަރު ފެނުމަށް 42 ދުވަހުގެ މުއްދަތެއް ހޭދަވި ކަމަށާ، އުމުރުން 18 އަހަރާއި 59 އަހަރާ ދެމެދުގެ ބައިވެރިންގެ ހަށިގަނޑުން އެންޓިބޮޑީޒް ފެނުމަށް ނެގީ 28 ދުވަސް ކަމަށްވެސް މި ދިރާސާ ރިޕޯޓްގައި ވެއެވެ.\nއުމުރުން 60 އަހަރާއި 80 އަހަރާ ދެމެދުގެ ބައިވެރިންގެ ހަށިގަނޑުން އެންޓިބޯޑީޒް ފެނުނު މިންވަރު، 18 އަހަރާއި 59 އަހަރާ ދެމެދުގެ ބައިވެރިންނަށް ވުރެ ނިސްބަތުން މަދު ކަމަށް ވެސް މައުލޫމާތު ލިބެއެވެ.\nދިރާސާ ޓީމުން ބުނި ގޮތުގައި މިއީ ވެކްސިންގެ ކާމިޔާބީ ވަޒަން ކުރުމަށް ފަރުމާ ކުރި ތަހުލީލުތަކެއް ނޫނެވެ. އެހެންކަމުން، ބީބީއައިބީޕީ-ކޯވީ ދީގެން ކޮވިޑް-19އިން މުޅިން ދިފާއު ހޯދިދާނެ ކަމަށް އަދި ބުނެވެން ނެތް ކަން ވެސް ދިރާސާ ޓީމުން ވަނީ ފާހަގަކޮށްފައެވެ.\nދިރާސާ ޓީމުން ބުނި ގޮތުގައި ވެކްސިންގެ އެންމެ ފަހު ޑޯޒް ދިންތާ 28 ދުވަސް ވީއިރުވެސް އެއްވެސް ބައިވެރިއެއްގެ ހަށިގަނޑުން، ނުރައްކާތެރި ސައިޑްއިފެކްޓެއްގެ އަލާމާތެއް ފެނިފައެއް ނުވެއެވެ. އެންމެ ބޮޑުވަރަކަށްވެސް ފާހަގަވީ ކަމަކީ، އިންޖެކްޝަން ޖެހި ސަރަހައްދުގައި ރިއްސުން ކަމަށްވެސް މައުލޫމާތު ލިބެއެވެ.\nބީބީއައިބީޕީ-ކޯވީއަކީ އިންއެކްޓިވޭޓް ވެކްސިން ގިންތިއަށް ފެތޭ ވެކްސިނެކެވެ. އިންއެކްޓިވޭޓް ވެކްސިނަކީ މަރުވެފައިވާ ވައިރަސް އެކުލެވޭ ވެކްސިނެކެވެ. ނުވަތަ، ބަލި ޖެއްސުމުގެ ބާރު ކެނޑިފައިވާ ވައިރަހުގެ ބައިތަކެއް އެކުލެވޭ ވެކްސިންތަކެކެވެ.\nކޮވިޑް-19އިން ދިފާއުވުމަށް ބޭނުން ކުރާނެ ވަކި ވެކްސިނަކަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން އަދިވެސް ރުހުން ދީފައެއް ނުވެއެވެ. އާންމުންނާ ހިސާބަށް ވެކްސިނެއް ގެނައުމުގެ ކުރިން ގިނަ މަރުހަލާތަކެއް ފުރިހަމަ ކުރަންޖެހޭއިރު، އެންމެ ފަހުގެ މަރުހަލާގައި 10 ކެންޑިޑޭޓެއް އުޅޭ ކަމަށް ޚަބަރު ލިބެއެވެ.\nކޮވިޑް-19 ވެކްސިން ދުނިޔޭގެ ސިއްހަތު ޖަމިއްޔާ (ޑަބްލިއު.އެޗް.އޯ) ލައިފްސްޓައިލް ސައިންސް އެންޑް ޓެކްނޮލޮޖީ ސިއްހަތު ޗައިނާ


ހައްދު ފަހަނައަޅާފައިވާ ވަޠަނީ ކިބުރުވެރިކަމަކީ ޤައުމިއްޔަތެއް ނޫން ކަމުގައި ރައީސް މުޙައްމަދު ނަޝީދު ވިދާޅުވެއްޖެ. – Maldivian Democratic Party\n23 މެއި 2013\nހައްދު ފަހަނައަޅާފައިވާ ވަޠަނީ ކިބުރުވެރިކަމަކީ ޤައުމިއްޔަތެއް ނޫން ކަމުގައި ރައީސް މުޙައްމަދު ނަޝީދު ވިދާޅުވެއްޖެ.\nހައްދު ފަހަނައަޅާފައިވާ ވަޠަނީ ކިބުރުވެރިކަމަކީ އެއީ ޤައުމިއްޔަތެއް ނޫން ކަމަށާއި ބޭރުގެ ޤައުމުތާކާމެދު ކިބުރުވެރި ވިސްނުން ގެންގުޅުމަކީ ދިވެހިރާއްޖޭގެ ތަރައްޤީއަށް ހުރަސް އެޅޭނެ ކަމެއްކަމުގައި ދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ މިލަދުންމަޑުލު ދެކުނުބުރީ ކުޑަފަރީގައި ބުދަ ދުވަހުގެރޭ ބޭއްވި އެމްޑީޕީގެ “އެއްބުރުން” ޖަލްސާގައި ވާހަކަ ދައްކަވަމުންނެވެ.\n“ވަޠަނީ ކިބުރުވެރިކަން އަޅުގަނޑުމެންގެ ތެރޭގައި އާލާކޮށް އެއީ ޤައުމީ ރޫހު ކަމުގައި މިދަނީ ދައްކަމުން. ޤައުމިއްޔަތަކީ އެއީއެއްނޫން. ދިވެހި ޤައުމިއްޔަތަކީ މާތްވެގެންވާ އިސްލާމްދީނާއި، އިންސާނީ ޙައްޤުތަކާއި، އިޖްތިމާޢީ ރައްކާތެރިކަމާއި، އިޤްތިޞަދީ ފުއްދުންތެރިކަން ލިބިފައިވާ ދިވެހި މީހެއް” ރައީސް ނަޝީދު ވިދާޅުވިއެވެ. ބޭރު ޤައުމުތަކަށާއި މީހުންނަށް މަލާމާތްކޮށް ފުރައްސާރަކޮށް ދިވެހީންނަކީ ކިބުރުވެރިބައެއްކަމުގައިވެގެން އުޅެވެން ނެތް ކަމުގައި ރައީސް ނަޝީދު ވިދާޅުވިއެވެ.\nބަޣާވަތްކުރި ސިޔާސީ ވާދަވެރި ޕާޓީތަކުގެ ވަޠަނީ ކިބުރުވެރިކަމުގެ ވިސްނުމަކީ ދިވެހިންގެ އަތުގައި އެކަނި މިލްކުވެރިކަން ބޭއްވުން ކަމަށާއި އެއްވެސް ބަޔަކަށް އިންވެސްޓް ކުރުމުގެ ފުރުޞަތު ނުދިނުން ކަމުގައި ރައީސް ނަޝީދު ވިދާޅުވިއެވެ. އެހެންނަމަވެސް ދިވެހީންގެ އެކަނި މިލްކުވެރިކަމޭ ކިޔައިގެން ތިބެވޭކަށް ނެތް ކަމުގައި ރައީސް ނަޝީދު ވިދާޅުވިއެވެ. “ދިވެހިން އަތުގައި އޮތް އެއްޗަކަށް އެކަނި އަޅުގަނޑުމެން ބަރޯސާ ކުރާން ވެއްޖެނަމަ އަޅުގަނޑުމެންގެ މިންވަރަކީ ހަމައެކަނި މިއަދު ދިވެހިންގެ ކިބައިގައި ހުރި މިންވަރު. ކުޑަފަރީއަށް އޮތް ހަމައެކަނި މިންވަރަކީ ކުޑަފަރީއަށް މިއަދު އޮތް މިންވަރު. އެއީ ދިވެހިންގެ އަތުގައި އޮތް މިންވަރު.”\nބަނދަރު ހަދަން ބޮޑު ހިލަން ގެންނަން ޖެހެނީ އިންޑިއާއިން ކާނޭ ހަނޑޫކޮޅު ގެންނަން ޖެހެނީ ބަރުމާއިން ކަމަށް ވާއިރު އަވައްޓެރި ޤައުމުތަކާއި އަރައިރުންވެގެން ވަޠަނީ ކިބުރުވެރިކަން އިސްކޮށް އަޅުގަނޑުމެންނަށް އުޅެވެން ނެތް ކަމުގައިވެސް ރައީސް ނަޝީދު ވިދާޅުވިއެވެ.\nދިވެހިންގެ އަތުގައި އެކަނި މިލްކުވެރިކަން އޮވެ ބޭރުގެ އިންވެސްޓްމަންޓު ނުގެނެވޭނަމަ ދިވެހިރާއްޖޭގެ ތަރައްޤީގެ ދުވެލި ހުންނާނީ އަހަރަކު ބަނދަރެއްގެ ދުވެލީގައި، ބައި އިންޗީގެ ފިޔަވަޅުގައި ކަމުގައި ރައީސް ނަޝީދު ވިދާޅުވިއެވެ. ތަރައްޤީގެ ދުވެލި ބާރުކުރާން ވެއްޖެނަމަ ބޭރުގެ އިންވެސްޓުމަންޓުތައް ގެންނާން ޖެހޭ ކަމުގައި ރައީސް ނަޝީދު ވިދާޅުވިއެވެ.\nރައީސް ނަޝީދުގެ ވާހަކަފުޅުގައި އަޅުގަނޑުމެންނަށް ލިބިފައިވާ ޤުދުރަތީ ވަޞީލަތްތަކަކީ ރަން ގަނޑެއް ކަމަށާއި އެބޭނުން ނުކޮށް ބާއްވަންޏާ އެއީ ހިލަގަނޑެއް ކަމަށާއި އެއިން އެއްވެސް މަންފާއެއް ނެތް ކަމަށް ވިދާޅުވިއެވެ. ރާއްޖޭގެ ރަށްތައް ތަރައްޤީކުރުމަށްޓަކައި ބޭރުގެ ފައިސާއާއި، ވިސްނުމާއި ބޭރުގެ ތަރައްޤީގެ ޚިޔާލު އަންނާން ޖެހޭ ކަމުގައި ރައީސް ނަޝީދު ވިދާޅުވިއެވެ. އަޅުގަނޑުމެންނާ އެންމެ ކައިރީގައިވާ އިންޑިޔާއަކީ މުޅި ދުނިޔޭގައި އެންމެ ހަލުވި ކަމާއެކު ތަރައްޤީވަމުން އަންނަ އެއް ޤައުމު ކަމަށާއި އަޅުގަނޑުމެންނަށް އިނޑީޔާގެ ތަރައްޤީއާ ގުޅެވެން އެބައޮތް ކަމަށް ރައީސް ނަޝީދު ވިދާޅުވިއެވެ. އަދި އެތަރައްޤީ އާ ގުޅުމަކީ ރައްޔިތުންގެ ޙައްޤެއްކަމުގައި ރައީސް ނަޝީދު ވިދާޅުވިއެވެ. އެޙައްޤު ލިބިގަތުމަށް ރަށުގެ ގޮނޑުދޮށްތަކުން، އަތޮޅު ދުނިން ރާއްޖޭގެ އަސްދަނޑިން ބޭރަށް ވިސްނުން އެބަ ގެންދާން ޖެހޭ ކަމަށް ވިދާޅުވިއެވެ. “ލާމެހިފައިވާ ދުނިޔެއެއްގައި އަޅުގަނޑުމެން ފައިހަމަ ކުރާން ޖެހޭ” ކަމުގައި ރައީސް ނަޝީދު ވިދާޅުވިއެވެ.\nރާއްޖޭގެ އެއަރޕޯޓް ޖީއެމްއާރަށް ތަރައްޤީ ކުރަން ދިނީމައާއި ބޭރުގެ އިންވެސްޓްމަންޓާއި ދިވެހިރާއްޖެއާއި ބޭރުގެ ގުޅުންތަކުގެ ސަބަބުން ރާއްޖޭގެ މިނިވަންކަމަށާއި އިސްތިޤްލާލަށް ލިބިނު ގެއްލުން އެއްވެސް ބަޔަކަށް ބުނެދޭކަށް ނޭނގުނު ކަމުގައި ރައީސް ނަޝީދު ވިދާޅުވިއެވެ. ދިވެހިރާއްޖޭގެ މިނިވަންކަމަށާއި ދާޚިލީ އެއްވެސް ކަމަކަށް ބޭރު ކުންފުންޏަކުން މިރާއްޖޭގައި އިންވެސްޓު ކުރުމުން ގެއްލުން ލިބޭނެ ކަމަށް ވިސްނައިގެން ނުވާނެ ކަމުގައި ރައީސް ނަޝީދު ވިދާޅުވިއެވެ. ދިވެހިރާއްޖޭގެ ޤާނޫނުތައްވެސް އަދި އދ.ގެ މުޢާހަދާތައްވެސް ދިވެހިންގެ މިނިވަންކަން ރައްކާތެރިކުރުމަށް އެހީތެރިވެދޭނެ ކަމުގައި ރައީސް ނަޝީދު ވިދާޅުވިއެވެ.\nބަގާވާތުގެ ސަރުކާރުން ރައްޔިތުންގެ ތަރައްޤީއަށް ހުރަސްއަޅަމުން ގެންދާކަމުގައި ރައީސް ނަޝީދު ވިދާޅުވިއެވެ. އެމްޑީޕީގެ ވެރިކަމުގައި އުމްރާނީ މަސައްކަތް ހަލުވި ސްޕީޑެއްގައި ކުރެވިފައިވާކަމަށް ފާގަކުރައްވަމުން ރައީސް ނަޝީދު ވިދާޅުވީ ގިނަ މަސައްކަތްތައް މިހާރު ހުއްޓިފައިވާކަމަށެވެ. “އަޅުގަނޑު މިއައީ މިތާ މަދަރުސާއަށް ގޮސްފައި. މިތާ މަދަރުސާގައި ފަށައިގަނެވުނު މަލްޓި-ގްރޭޑް، ސްމާޓް ސްކޫލް މިހާރު ހުރީ ހުއްޓިފަ. މިތާ ބަނދަރު އޮތީ ހުއްޓިފަ. މިތަނުގައި ހިންގާން ފެށުނު މަޝްރޫޢެއްވިއްޔާ މިހާރު އޮތީ ހުއްޓިފަ. އަދި ރާއްޖޭގެ އެހެން ރަށްރަށުގައިވެސް އެމަސައްކަތްތައް ހުރީ ހުއްޓިފަ” ރައީސް ނަޝީދު ވިދާޅުވިއެވެ. ލާމަރުކަޒީ އުސޫލުން ހިންގަމުން ދިޔަ ތަރައްޤީއާއި ގުޅިފައިވާ އެތައްމަސައްކަތެއް ހުއްޓިފައިވާކަމުގައި ރައީސް ނަޝީދު ވިދާޅުވިއެވެ.\nއެމްޑީޕީގެ ސަރުކާރުގައި އެންމެ އިސްކަމެއް ދީގެން ތަރައްޤީއަށްޓަކައި ކުރާނެ އެންމެ މުހިއްމު ކަމަކީ ރާއްޖޭގެ ލާމަރުކަޒީ ނިޒާމު ހަރުދަނާ ކުރުން ކަމުގައި ކުޑަފަރީގައި ވާހަކަދައްކަވަމުން ރައީސް ނަޝީދު ވިދާޅުވިއެވެ. ލާމަރުކަޒީ އުސޫލާ ގުޅޭގޮތުން ރައީސް ނަޝީދު ވިދާޅުވީ ލާމަރުކަޒީ ނިޒާމަކީ އެތައް ހާސް އަހަރެން ވަންދެން އެއްތާކަށް އެއްކޮށްފައި އޮތް ވެރިކަމުގެ ބާރުތަކެއް ބަހާލުން ކަމަށެވެ. ލާމަރުކަޒީ ނިޒާމުގެ ބޭނުމަކީ ރަށްރަށުގެ ރައްޔިތުންގެ ތަރައްޤީއަށް ގެނެވުމު ނިޒާމެއް ކަމުގައެވެ. “ކަތީބުންގެ ކިބައިން ސަލާމަތް ވެވޭނެ ގޮތެއް ރާއްޖޭގެ ރައްޔިތުން ހޯދަމުން ދިޔަ” ރައީސް ނަޝީދު ވިދާޅުވިއެވެ. އަދި ކަތީބުންނަކީ އިންތިޚާބު ކުރަން ޖެހޭ ބައެއް ކަމުގައި ވެގެން އައީ ލާމަރުކަޒީ ނިޒާމުގެ ތަޢާރަފު ކަމުގައި ރައީސް ނަޝީދު ވިދާޅުވިއެވެ. ބަގާވާތުގެ ސަރުކާރުން ކައުންސިލުތަކުގެ މަސައްކަތް ހިފަހައްޓައި ހުރަސް އަޅަމުން ގެންދާކަމުގައި ފާހަގަކުރައްވައި، ރައީސް ނަޝީދު ވިދާޅުވީ “ބަޖެޓެއްވެސް ނެތް. ކުރެވޭނެ ކަމެއްވެސް ނެތް. އޮތް ހުއްދައެވެސް ނެތް” އަދި ލާމަރުކަޒީ ނިޒާމު ފުރިހަމަ ގޮތުގައި ހިންގާން ޖާގަ ނުލިބޭކަމުގައެވެ.\nދިވެހިރާއްޖޭގެ ތަރައްޤީއަށް ފައިސާ ހޯދޭނީ ދަރަންޏަށް ފައިސާ ނަގައިގެންކަމަށާއި ލޯނު ފައިސާ ނެގެނީވެސް ޤައުމުގެ އުފެއްދުންތެރިކަމުގެ ނިސްބަތުން ކަމުގައި ރައީސް ނަޝީދު ވިދާޅުވިއެވެ. 2008 ވަނަ އަހަރާ ހަމައަށްވެސް 20 މިލިއަން ޑޮލަރަށްވުރެ އިތުރަށް ތަރައްޤީއަށް ލޯނު ނެގިފައި ނެތް ކަމަށާއި އެއީ އޭރުގެ އުފެއްދުންތެރިކަމުގެ މިންވަރު ތަރައްޤީގެ މަސައްކަތް ކުރުމަށް ލޯނު ނެގުމަށް ޖާގަ ނުދޭތީ ކަމުގައި ރައީސް ނަޝީދު ވިދާޅުވިއެވެ. އެހެންނަމަވެސް އެމްޑީޕީ ސަރުކާރުގެ މާލީ އަދި އިޤްތިޞާދީ އިސްލާޙްތަކުގެ ސަބަބުން ސަރުކާރުގެ އާމްދަނީ6ބިލިއަނުން 12 ބިލިއަން ރުފިޔއާށް އިތުރުވެ އިޖްތިމާޢީ ރައްކާތެރިކަމުގެ ޕްރޮގްރާމް ތަޢާރަފް ކުރިކަމުގައި ރައީސް ނަޝީދު ވިދާޅުވިއެވެ. އަދި ސަރުކާރުގެ އާމްދަނީ އިތުރުވުމުން ބޭސް ފަރުވާ ކުރާނެ ނިޒާމެއް ތަޢަރަފްކުރި ކަމުގައި ރައީސް ނަޝީދު ވިދާޅުވިއެވެ.\nރައީސް ނަޝީދުގެ ވާހަކަފުޅުގައ ވިދާޅުވީ އެމްޑީޕީގެ ސިޔާސަތުތަށް ހުށަހަޅަނީ އެމްޑީޕީގެ މެންބަރުންނަށް އެކަނި ނޫންކަމަށާއި އެމްޑީޕީގެ ސިޔާސަތަކީ މުޅި ރާއްޖޭގެ ހުރިހާ ރައްޔިތުންނަށް ހުށަހަޅާ ސިޔާސަތުތަކެއްކަމަށެވެ. އަދި އެމްޑީޕީގެ ވެރިކަމެއްގައި ވަޒީފާގެ ފުރުޞަތު ފަހިވެގެންދާނީ ވަކި ކުލައެއްގެ ބަޔަކަށް އެކަންޏެއް ނޫން ކަމަށާއި މުޅި ރާއްޖޭގެ ރައްޔިތުންނަށް ވަޒީފާގެ ފުރުޞަތު ފަހިވެގެން ދާނެ ކަމަށެވެ. އަދި އެމްޑީޕީ ވެރިކަމަށް އަންނާނީ ތަފާތު ކުރުމެއް ނެތި މުޅި ރައްޔިތުންނަށް ޚިދުމަތް ކުރަން ކަމަށް ރައީސް ނަޝީދު ވިދާޅުވިއެވެ.\nކުޑަފަރީގައި ބޭއްވި ޖަލްސާގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ ކުރިއަށް މިއޮތް ހަތަރު މަސްތެރޭ ރާއްޖޭގެ ރައްޔިތުން ނިންމާނީ އަންނަ ފަސްއަހަރު އެކަންޏެއް ނޫން ކަމަށާއި މުޅި ރާއްޖޭގެ މުސްތަޤްބަލާއި ރާއްޖޭގެ މިސްރާބު ނިންމާނެ ކަމަށް ވިދާޅުވިއެވެ. ދިވެހިން ގިނަ ޕާޓީ އެކުލެވޭ، ބާރުތައް ވަކިކުރެވިފައިވާ ސިޔާސީ ނިޒާމު ދިވެހި ރައްޔިތުން ބަލައިގެންފި ކަމަށާއި އަދި އެނިޒާމުގެ އެންމެ ބޮޑު ބޭނުމަކީ އެ ޤައުމެއްގެ ރައްޔިތުންނަށް ތަރައްޤީ ހޯދައިދިނުންކަމުގައެވެ. ގިނަ ޕާޓީ އެކުލެވޭ ސިޔާސީ ނިޒާމުގައި ދިވެހިރާއްޖެ މިހާރު މިދަނީ ދެވަނަ އިންތިޚާބަކަށް ތައްޔާރުވަމުން ކަމަށާއި ފުރަތަމަ ރިޔާސީ ދައުރު ބަދަލުކޮށްލީ ބަޣާވާތަކުން ކަމަށް ރައީސް ނަޝީދު ވިދާޅުވިއެވެ. އެހެންނަމަވެސް އެ ބަޣާވާތް ފުރިހަމަ ނުކުރެވުނީ ރައްޔިތުންގެ އިހުތިޖާޖުތަކުގެ ސަބަބުން ކަމުގައި ރައީސް ނަޝީދު ވިދާޅުވިއެވެ. “ކުޑަފަރީ އޮތީ އިހުތިޖާޖުގައި ނިކުމެ، މިއަތޮޅު އޮތީ އިހުތިޖާޖުގައި ނިކުމެ، މުޅި ރާއްޖެ އޮތީ އިހުތިޖާޖުގައި ނިކުމެ. ވެރިކަން ބަދަލުވި ގޮތާ އަޅުގަނޑުމެން އެކަކުވެސް ހިތްހަމައެއް ނުޖެހުނު” ކަމަށް ރައީސް ނަޝީދު ވިދާޅުވިއެވެ. އެމްޑީޕީގެ ވެރިކަން ބަޣާވާތަކުން ވައްޓާލިނަމަވެސް އެމްޑީޕީން ތިބީ “ބާޣީންވެސް ވެރިކަމުން ވައްޓާލާކަށް ނޫން” ކަމުގައި ވިދާޅުވެ އެމަނިކުފާނު ވިދާޅުވީ “އެޅުގަނޑުމެން އެއްވެސް އިރެއްގައި ނުދެކެން ދެ ގޯސް އެއްވީމާ ރަނގަޅެއް ނިކުންނަ ކަމެއް” އަދި އެމްޑީޕީން ބެނުންވަނީ ރައްޔިތުންގެ ލޮތްބާއި ރައްޔިތުންގެ ރުހުމުން ވެރިކަން އުފެދުން ކަމުގައެވެ. އަދި ސިޔާސީ ޕާޓީ ތަކުގެ ވާޖިބަކީ ރައްޔިތުންގެ ބޭނުންތަކަކީ ބޮބައިތޯ އޮޅުން ފިލުވައި ކޮށްދޭނެ ކަންކަން ހުށަހަޅާ ދިނުން ކަމަށް ރައީސް ނަޝީދު ވިދާޅުވިއެވެ.\nއެމްޑީޕީގެ މިހާރު ރައްޔިތުންނަށް ހުށަހަޅުއްވަމުން ގެންދަވާ ސިޔާސަތު ތަކާއިބެހޭގޮތުން ވާހަކަފުޅު ދެއްކެވިއެވެ. އަދި އެމްޑީޕީން ކުޑަފަރީގައި ގެސްޓް ހައުސް އެޅުމުގެ މަސައްކަތް ބާރައް ހިންގާނެ ކަމަށާއި އެ މަސައްކަތަކީވެސް ވަޒީފާގެ ފުރުޞަތު ތަނަވަސް ވާނެ ކަމެއް ކަމަށާއި ކުޑަފަރީގެ ހުރިހާ ކުދިންނަށް ވަޒީފާ ލިބޭނެ ކަމަށް ވިދާޅުވިއެވެ.\nރައީސް ނަޝީދު ވިދާޅުވީ އެމްޑީޕީން ހުށަހަޅަނީ ކުޑަފަރީ ފަޅުގައި ގޮވާން ކުރެވޭނެ ސިޔާސަތެއް ކަމަށެވެ. އަދި މަސައްކަތް ކުރާ މަސައްކަތްތެރިންގެ ޙައްޤުތައް ހިމާޔަތް ކުރާނެ ސިޔާސަތުތައްވެސް އެމްޑީޕީން ހުށަހަޅާ ކަމަށް ވިދާޅުވިއެވެ.\nކުޑަފަރީގައި ބޭއްވި ޖަލްސާގައިވެސް ވާހަކަ ދައްކަވަމުން ރައީސް ނަޝީދު ވިދާޅުވީ ރާއްޖޭގައި މިއަހަރު އިންތިޚާބް ބާއްވާނެ ކަމަށާއި އިންތިޚާބްގައި ރައީސް ނަޝީދުގެ ނަން އޮންނާނެ ކަމަށާއި އަދި އެއްބުރުން އިންތިޙާބް ފަސޭހަ ކަމާއެކު ކާމިޔާބު ކުރައްވާނޭ ކަމަށް ވިދާޅުވިއެވެ.\nރައީސް ނަޝީދުވަނީ އެމަނިކުފާނަށާއި އެމަނިކުފާނުގެ ޓީމަށް ރަށްރަށުގެ ރައްޔިތުން ދަންނަވަމުން ގެންދަވާ މަރުޙަބާއަށާއި ދެއްވާ މެހްމާންދާރީއަށް ހިތުންގެ ފުންމިނުން ޝުކުރު އަދާ ކުރައްވާފައެވެ.


(12 އޯގަސްޓް 2021 އާ ގުޅޭ)\nފިނިފެންތަށީގައި ހިފަހައްޓައިގެން އިނުމުގެ ސަބަބުން އެ އަތްތިލަ ވަނީ ފިނިވެފައެވެ. އެ ފިނިކަމުގެ އިހްސާސް ކުރެވުނު ނަމަވެސް އީހާންގެ އަތް ނީރާ ފޮޅުވައެއް ނުލިއެވެ. އޭނާ ބޭނުންވަނީ އީހާނަށް ވިސްނޭށެވެ. އިހްސާސްތަކަކާއި ޖަޒުބާތުތަކުގައި ހުރިހާ ހިއްސެއްމެ ޝާމިލުވާ ފުރިހަމަ އަންހެނެއްކަން ނީރާއަކީ ވިސްނޭށެވެ.\nދެމެދުގައި ދެކެވެމުންދިޔަ ވާހަކައިގެ މިސްރާބު ބަދަލުވާން ފަށައިފިކަން އީހާނަށް އެނގުނެވެ. ނީރާގެ ވާހަކަ ކުރިއަށްދާނަމަ އީހާނު އަޑު އަހަން ނޭދޭ ވާހަކައެއް އިވިދާނޭ ހީވިއެވެ. ވާހަކަ ހުއްޓާލަން އީހާން ގަސްދުކުރީ އެހެންވެއެވެ. އަތުގައި އޮތް ފެންތަށި ހިފައިގެން އޭނާ ސޯފާއިން ތެދުވީއެވެ. ނީރާއަށް ބަލާލާފައި އޭނާ ހިނގައިގަތީ ބަދިގެއާ ދިމާއަށެވެ.\n"އީހާން..." ނީރާ ގޮވާލިއެވެ.\n"އަހަރެން ބަލާދިޔައިރު ނީރާ ހިނގައްޖެ. ކާކާއެކު ދިޔައީ؟" ހުރިހާކަމެއް އެނގިހުރެ ފާޅުގައި އީހާނު އޮޅުވާލިއެވެ.\n"ވަޓް... ދާލިޔާއާ ދިމާވިނަމަ އަހަރެން މިއަދު ނުނިކުންނަކަން އެނގޭނެ. ދާލިޔާއާއި އީހާނު ވާހަކަނުދައްކަނީތަ؟ ނޫނީ ދާލިޔާ ނުބުނީތަ؟. އީހާނަށް ކަމެއް އެނގުނީތަ؟." ކުއްލިއަކަށް ޖަވާބެއް ދިނުމުގެ ކުރީން ނީރާގެ ސިކުނޑި މަސައްކަތް ފެށިއެވެ.\n"ނިދަން ދަމާ." ނީރާއަށް އީހާނު ގޮވާލުމާއެކު ނިކަން އަވަހަށް ބުންޏެވެ. ސޯފާއިން ތެދުވި ގޮތަށް އޭނާ މަޑެއް ނުކުރިއެވެ. ކޮޓަރިއާ ދިމާއަށް އައެވެ. ނަމަވެސް ދޮރު ހުޅުވާލުމުގެ ކުރީން ނީރާ މަޑުކޮށްލިއެވެ.\n"ދޮރު ތަޅުލާފަ ހުއްޓާ ނުހުޅުވައްޗޭ." ނީރާ ބުނެލީ އިސްޖަހާލައިގެން ހުރެއެވެ.\n"މަޑުކޮށްބަލަ. ކީއްވެ ޖަވާބުނުދީ ފިލަން ތިއުޅެނީ. ނުބުނެވޭވަރު ވާހަކައެއް އޮތީތަ؟ ނީރާ ބަދަލުވެއްޖޭ ހީވަނީ މިހެންވެ... ފީލްވަނީ މިހާރަކަށް އައިސް ކަންކަން ނީރާ ސިއްރުކުރޭ އަހަންނަށް. ވަރަށް ބޮޑަށް ސިއްރުކުރާހެން."\n"ސިއްރުކުރާނަމަ އެކަމުގެ ފަހަތުގައި ރަނގަޅު ރީޒަންއެއް އޮންނާނެ. އާއިލާ މީހުންނަށް ދޮގުހަދާ އޮޅުވާލުމަކީ އަހަރެން އެންމެ ކުރަން ބޭނުންނުވާ ކަންތައް. މިހާ ދުވަސްވީއިރު އެކަން ނޭނގޭތަ؟. އީހާން އަހަރެން ޕްރޮޓެކްޓްކުރާ ގޮތް އެނގޭ. އެކަން ބަދަލުވާންވެއްޖެ... އައި އޭމް ނޮޓް އަ ޓީނޭޖާ އެނީމޯ. ލައިފްގެ ކޮންމެވެސް ހިސާބަކުން މީހަކާ ރައްޓެހި ވެސް ވާނެ، ކައިވެނި ކުރާނެ. އަބަދު އީހާނު އެދޭގޮތަށް އުޅޭންވެއްޖެނަމަ އަހަންނަށް ލައިފެއް ލިބޭނެކަމާމެދު ޝައްކު. އަހަރެންވެސް މިހާރު ބޯއިފްރެންޑެއް ބޭނުން." ނީރާ ބުނެލިއެވެ.\nއީހާންގެ ލޮލުން ނީރާ ދުށީ ކަންބޮޑުވުމެވެ. އޭނާ ޖަވާބެއް ނުދީ ނީރާއަށް ބަލަން ހުރީއެވެ. ހަގީގަތް ފަޅާ އަރާ ބޭޒާރުނުވަނީސް ނީރާ ކޮޓަރިއަށް ވަދެއްޖެއެވެ. ފުންނޭވާއެއް ދޫކޮށްލުމާއެކު އީހާން އިސްޖަހާލީ ދެނެވެ. މަޑު ހިނގުމުގައި އޭނާ ނުކުތީ ބެލްކަންޏެވެ. ނީރާއާ މެދު އީހާން ވިސްނި ވަރަކަށް ލިބެމުންދިޔަ ނުތަވަނަސްކަން އައީ އިތުރުވަމުންނެވެ. އަމިއްލަ އެދުން ކުރިއަށް ނުނެރި ހުރެއްޖެނަމަ އީހާނަށް ނީރާ ގެއްލިދާނޭކަން އެނގެއެވެ. ކެތްކުރަން އުނދަގޫވަނީ އެ ހިޔާލުގެ ހުރި ތެދުކަން އިހްސާސް ކުރެވޭތީއެވެ. މި ހުރިހާ ދުވަހު ގަބޫލުކުރަން އުނދަގޫވެ ހިތުގެ އެންމެ އެތެރޭގައި ފޮރުވަމުން އައި ހަގީގަތާ ކުރިމަތިނުލާ ނުވާނޭކަން އީހާނަށް އެނގުނުއިރު ނީރާގެ އިހްސާސްތައް ބަދަލުވެއްޖެއެވެ. އެކަން އެހެންއެވީ އެ ދެމެދަށް ލައިޒަލް އައުމުންނެވެ. އޭނާ ނީރާއަށް ދެއްކީ ކޮން ދަޅައެއްކަމެއް ނޭނގެއެވެ. އެހާ ފަސޭހައިން ނީރާގެ ހިތް ހޯދީ ކިހިނެއްކަމެއް އީހާނަކަށް ނޭނގެއެވެ.\nސުޖާއާއި ލަމްހާ ބުނެފިކަމެއްގައި އީހާން ދެކޮޅެއް ނުހަދާނެކަން ނީރާއަށް އެނގެއެވެ. މެންދުރުފަސްވެފައި ވަނިކޮށް ސުޖާއުއާއެކު އީހާން ފޮނުވާލީ އެހެންވެއެވެ. ގޭތެރޭގައި ކުރަން ހުރި ކަންކަން ގިނައެވެ. އީހާންގެ އުފަން ދުވަސް ވީމައެވެ. ހުރިހާކަމެއް އިންތިޒާމް ކުރުމުގައި އުޅެނީ ނީރާއެވެ. އެހީވާން ހުރީ ލަމްހާއާއި ޔަމާނެވެ. އެމީހުން ދިރިއުޅޭ ލަގްޒަރީ ބޮޑު އެޕާޓްމެންޓުގެ "ޕަޓިއޯ" ޒީނަތްތެރި ކުރުމުގައި އެކަމަށް ހާއްސަ ބަޔަކު ހަރަކާތްތެރިވަމުން ދިޔައެވެ. ބޮކިފަތިތައް އެކިދިމާއިން އެލުވާފައިވާއިރު އެކި ކަހަލަ ފުއްޕާހަންތައް ވިއެވެ. ބިޔަ ގަހުން ނައްޓާލައިފަވާ ތޮށިގަނޑެއް ފަދައިން ހަދާފައިވާ ފިލާގަނޑެއްގައި އީހާނުގެ ނަމާއެކު އުފަން ދުވަހުގެ ތަހުނިޔާ ލިޔެ ބަހައްޓާފައި ހުއްޓެވެ. އީހާންގެ ކޮޓަރީގެ ސީލިން ނިވާވެފައި ހުރީ ފުއްޕާހަމުންނެވެ. އެނދުމަތީ ނީރާގެ އަތުން ޕާރުސަލްކޮށްފައިވާ ސައްބީސް ހަދިޔާ އޮތެވެ. އީހާންގެ އުފަންދުވަހަށް ހަފްތާއެއް ކުރީން ނީރާ ތައްޔާރުވާން ފެށިއެވެ. ފައިސާ ގޮތުން އޭނާއަށް ދަތިކަމެއްނެތެވެ. އޭނާގެ އަތުގައި ފައިސާ ހުރޭތޯ ލަމްހާ އަބަދުވެސް ބަލާނެއެވެ. ލިބޭ މުސާރައިގަ އަތްނުލާ ވެސް ނީރާއަށް ފުދެއެވެ. އެހެންވިޔަސް އީހާނަށް ޓަކައި ހަދިޔާ ތައްޔާރުކުރީ އޭނާގެ އަމިއްލަ ފައިސާ ޚަރަދުކޮށްގެންނެވެ. އީހާން ރުއްސުމަށް ޓަކައި އެ ދެމެދުގައި ހިނގި ދެބަސްވުންތައް ނީރާ ހަނދާންނައްތާލިއެވެ. އީހާން އުފަން ދުވަސް އުފާވެރި ދުވަހެއްގެ ގޮތުގައި ނިމިގެންދާން އެދޭތީއެވެ. އީހާން އެދޭ ފަދައިން އޭނާއަށް ޓަކައި ނީރާގެ ހުރިހާ ވަގުތެއްމެ ހުސްކުރިއެވެ. އިހާންގެ ޝަކުވާތައް މަދުވިއެވެ. މިހުރިހާކަމާއެކު ވެސް ނީރާގެ ސިކުނޑިން އެއްފަރާތް ނުކުރެވި އޮތީ ލައިޒަލްއެވެ. އެ ދެމެދުގައި އޮތް ގުޅުމެވެ. އީހާންގެ އުފަން ދުވަހަށްފަހު އެންމެ އަވަހަށް ނީރާ އިއުލާން ކުރާނީ ލައިޒަލްއާއެކު އޮތް ގުޅުމުގެ ހަގީގަތެވެ. އާއިލާގެ ރުހުން ލައިޒަލްއަށް ލިބެން ނީރާ އެދެއެވެ. އެންމެ މުހިންމީ މަންމައަށް ކަމުދިއުމެވެ. ބޭނުންވަނީ ވެސް މަންމަގެ ރުހުމެވެ. ލައިޒަލްއާއެކު މުސްތަގުބަލެއް ބިނާކުރާން ނީރާ ބޭނުންވާވަރު މަންމައަށް ކިޔާދިނުމެވެ.\nރޭގަނޑު އަށެއް ޖެހީއެވެ. އީހާނު ގޮވައިގެން އަންނަނީ ކަމުގައި ސުޖާއު އެންގީ ލަމްހާ އަށެވެ. ފުރަތަމަ އީހާނާ ބައްދަލުކުރާ ބަޔަކަށްވާން ނިންމީ އާއިލާއެވެ. ސިޓިންރޫމުގައި އީހާނާއަށް މަރުހަބާ ކިޔަން ތިބީ ލަމްހާއާއި ނީރާއެވެ. ޔަމާނު ގުޅާފައި ރިދާ ގޮވައިގެން އަންނަނީ ކަމުގައި ނީރާ ކައިރީ ބުންޏެވެ. އެ ދެމީހުން ވަންނާނީ ލައިޒަލްއާއި އުޝާ އައީމަ، އެންމެން އެކުގައިކަން ބުންޏެވެ. އެކުވެރިއަކުން އަންނަކަން އީހާނަށް އެނގޭކަށް ނީރާ ނޭދެއެވެ. އޭރުން އީހާނަށް ހީވާނީ ހަމައެކަނި އާއިލާގެ މެދުގައި އުފަން ދުވަސް ފާހަގަކުރަނީ ހެންނެވެ. ނިކަން ހިނިއައިސްފަ ނީރާ ހުރީ އީހާނު އެޕާޓްމެންޓަށް ވަންނާނޭ އިރަކަށް ކެތްތެރިކަން ކުޑަވެފައެވެ. އަބަދުވެސް އީހާންގެ އުފަން ދުވަސް ކުލަގަދަކޮށް ފާހަގަކުރުމަކީ ނީރާ ކުރަމުން އަންނަ ކަމެކެވެ. އުފަންދުވަހުގެ ހަދިޔާތައް ހުޅުވުމުގައި އެރޭގެ ވަގުތުތައް އީހާނާއެކު ނީރާ ހޭދަކުރެއެވެ. ކޮންމެ ހަދިޔާއަކާމެދު އީހާނު ދެކޭ ގޮތް އޮޅުން ފިލުވަން ނީރާ ބޭނުންވާނެއެވެ. މިރޭ ވެސް ނީރާ އެވަގުތައް އިންތިޒާރު ކުރެއެވެ.\n"ސަޕްރައިޒް..." ލަމްހާއެކޭ އެއްވަރަށް ނީރާ ނިކަން ބާރަށް ބުނެލިއެވެ. އަދި އަތުގައި އޮތް ކަރުދާސް ހޮޅި ދޮރުން ވަން އީހާނާ ދިމާކޮށް ގޮއްވާލިއެވެ. އެއާއެކު ކުދިކުދި ކަރުދާސްތައް އޭގެ ތެރެއިން ބުރައިގެން ހިނގައްޖެއެވެ.\nފުޅާ ހިނިތުންވުމެއް އީހާންގެ ތުންފަތަށް ވެރިވެފައި ވިއެވެ. އުފަންދުވަހުގެ ތަހުނިޔާ ސުޖާއު ކިއުމުން އޭނާގެ ގައިގާ އިހާން ނިކަން އަވަހަށް ބައްދާލިއެވެ. ދެން އައިސް ލަމްހާގެ ގައިގާ އީހާން ބައްދާލިއެވެ. ދަރިފުޅުގެ ކޮންމެ އުފަން ދުވަހެއްގައި ލަމްހާގެ ލޮލުން ކަރުނަ ނައިސް ނުދެއެވެ. މާޒީގެ ހިޔަނި އެޅުނަ ނުދީ އެ ދަރިފުޅު ބޮޑުކުރި ގޮތުގެ ހަނދާންތައް އެ ދެ ލޯ ރޮއްވާލަނީ އިހްތިޔާރުން ބޭރުގައެވެ. ލަމްހާގެ ފެންކަޅިވެފައިވާ ދެ ލޮލާއެކު އޭނާގެ ހުނުމުގެ އަޑު ފެތުރިގެން ދިޔައީ އީހާން މަންމަ އުފުލާލަން އުޅުމުންނެވެ. ހެމުންހެމުން އީހާންގެ ކޮނޑުގައި ލަމްހާ ތަޅައިގަތެވެ. ސުޖާއުއާއި ނީރާ ހީނހީނ ތިއްބެވެ. ލަމްހާއާ ދުރަށް ޖެހިލުމާއެކު އީހާން ބަލާލީ ނީރާއަށެވެ. ހަރަކާތެއްނުކޮށް ހިނިތުންވުމަކާއެކު ނީރާއަށް ބަލަން އިރުކޮޅަކު އީހާން ހުއްޓެވެ. ނީރާގެ ތުންފަތް އިހުނަށްވުރެ ބޮޑަށް ދެމިލިއެވެ. ބޯއަރިކޮށްލަމުން ނީރާ ދެއަތް އުފުލާލިއެވެ. އީހާން ކުރިއަށް ފިޔަވަޅު އަޅާލިއިރު ހީވީ އޭނާގެ ކެތްތެރިކަން ގެއްލުނީ ހެނެވެ. ހަމައެވަގުތު އެޕާޓްމެންޓްގެ ބެލް އަޅާލި އަޑު އިވުނެވެ. އީހާން ހުއްޓުނީ އެހެންވެއެވެ. އޭނާގެ ކައިރިން އަޅާ ހަލުވިކޮށް ދިޔަ ނީރާ ދޮރު ހުޅުވާލީ އައީ ކޮންބައެއްކަން އެނގޭތީއެވެ.\n"ހެޕީ ބާތްޑޭ ބްރަދާ..." ޔަމާނުގެ އަޑު ފުރަތަމަ ވެސް އިވުނެވެ. އޭނާ އައިސް އީހާންގެ ގައިގާ ބައްދާލުމާއެކު ބުރަކަށީގައި ޖަހާލަމުން ދެވަނަ ފަހަރަށް އުފަން ދުވަހުގެ ތަހިނިޔާ ކިއެވެ. ނަމަވެސް ޔަމާނުއާ ދުރަށް ޖެހިލި ހިނދު އީހާނަށް ލައިޒަލް ފެނުމުން ޠަބީޢަތް ބަދަލުވެގެން ދިޔައެވެ. ފުރަތަމަ ވެސް ބަލާލެވުނީ ނީރާއަށެވެ. ލައިޒަލްއަށް ދަޢުވަތު ދިނީ ނީރާބާއޭ އީހާން ހިތަށް އެރިއެވެ. ނޫނީ އޭނާ ގޮވައިގެން އައީ ޔަމާނަށް ވެދާނެބާއެވެ. ލިބުނު ފޫހިކަން އީހާން ފޮރުވާލިއެވެ.\n"ތޭންކްސް ޓު ހާ... މިފަހަރު އަހަރެމެންނަށް ބައިވެރިވާނޭ ޗާންސް ލިބިއްޖެ." ޔަމާނު ބުނެލިއެވެ. އީހާން ހިނިތުންވުމަކުން ފުއްދާލިއެވެ.\n"އެންމެން ހަމަވީނު." ލަމްހާ ބުނެލީ ނީރާއަށެވެ. ހުރިހާކަމެއް ތައްޔާރުކޮށްފައި އޮތް ތަނަށް އީހާން ގޮވައިގެން ދާންކަން އެ އިޝާރާތްކުރަނީ ނީރާ ދެނެގަތެވެ. އަވަހަށް ނީރާ އައިސް އީހާންގެ މުލައްދަނޑީގައި ހިފާލިއެވެ. އީހާނެކޭ އެއްގޮތަށް ނީރާގެ ކޮންމެ ހަރަކާތަކަށް ލައިޒަލްގެ ލޯ ވެސް އަމާޒު ވެފައި ހުއްޓެވެ. ހުސްކޮށް އޮތް ބަޔަށް އީހާނު ގޮވައިގެން ނީރާ ނުކުތެވެ. ދެންތިބި އެންމެން އެމީހުންގެ ފަހަތުން އައެވެ.\n"ވާއު..." އީހާން ބުނެލިއެވެ. އޭނާ ނީރާގެ ގައިގާ ބައްދާލުމާއެކު އުރާލިއެވެ. ކަންފަތް ދޮށުގައި ޝުކުރިއްޔާއޭ ބުނެލިއެވެ. ދުރުގައި ހުރި ލައިޒަލްގެ މޫނަށް އީހާނަށް ބަލާލީ ސިއްރުންނެވެ. ވާންވެލާފައި ހުރި ކަތުރުކަށިގަނޑާއި ނިތަށް ގިނަވެލާފައިވާ ރޫތައް އީހާން ދުށްޓެވެ. އެއްމިޔަކަނުން އީހާންގެ ތުންފަތް ދެމިލިއެވެ. ނީރާ ތިރީގަ ބަހައްޓާލުމާއެކު އޭނާގެ ނިތްކުރީގަ އީހާން ބޮސްދިނެވެ. ނީރާގެ ނަޒަރު ލައިޒަލް ހުރި ހިސާބެއް ހޯދަލަން ވާއިރަށް އީހާން އޭނާގެ އަތުގައި ހިފައި ދަމާލިއެވެ. ގާތްކޮށްލައިގެން ހުރެ ކޭކާ ކައިރިވެލިއެވެ. އަނެއްއަތް މަންމައަށް ދިއްކޮށްލިއެވެ. ދެފަރާތުން މަންމައާއި ނީރާ ގާތްކޮށްލައިގެން ހުރެ ކޭކު ފެޅުމަށް އީހާން އުޅުނެވެ. އެންމެންނާ ދުރުގައި ލައިޒަލް ހުއްޓެވެ. އުޝާގެ ނަޒަރު ލައިޒަލްގެ އަސަރެއްނުވާ މޫނަށް އިރުއިރުކޮޅާ ހުއްޓެވެ. އޭނާއަށް ވެސް ފާހަގަވީ ލައިޒަލްގެ ނަޒަރު ނީރާއާ ވަކިނުވާތީއެވެ.\nއެކުވެރީން ގަބޫލުކުރަނީ ލަމްހާއަކީ "ސުޕާ ކޫލް މަންމަ"އެއް ކަމުގައެވެ. އެމީހުންނާ އޭނާ ވާހަކަދައްކާއިރު އެކުދީންގެ ހިޔާލުތަކާއި ނުހަނު ގުޅެއެވެ. ޕީޒާތަކަށް އެންމެން އިންސާފު ކުރަމުންދިޔައިރު ކާހިތް ނެތިފައި އިނީ ލައިޒަލްއެވެ. ދުރުގައި ޕީޒާތަށި ބަހައްޓާފައި ކޯކުތަށްޓެއް ހިފައިގެން ލައިޒަލް އިނެވެ. އީހާނު ގަސްދުގައި އޭނާއަށް ޖެއްސުމެއް އުޅޭހެން ލައިޒަލްއަށް ހީވަނީއެވެ. ނީރާއާއި ދެމެދު އޮތް ގުޅުން އީހާނަށް އެނގޭކަން ވަރަށް ބޮޑަށް ލައިޒަލްއަށް ޔަގީން ވެއެވެ. ލައިޒަލްއާ ވާހަކަދައްކާނޭ ފުރުސަތެއް ނީރާއަށް ނުދޭން އީހާން އުޅެނީއޭ ހީވަނީ އެހެންވެއެވެ. ސުޖާއުއާއެކު ލަމްހާ ކޮޓަރިއަށް ދިޔައީ އީހާނުގެ ހަދިޔާ ބަލައެވެ. ލައިޒަލް ތެދުވިގޮތް ނީރާއަށް ފާހަގަވީއިރު އެ މޫނުގައިވި ނުރުހުން ސިއްރެއް ނުވެއެވެ. އީހާނާ ދިމާއަށްކަން ލައިޒަލް އަންނަނީ އެނގި ނީރާގެ ހިތުގައި ބިރުވެރިކަމުގެ ރާޅެއް ދައުރުވެލިއެވެ. އޭނާ ތެދުވި ގޮތަށް ހަލުވިކޮށް އައިސް ލައިޒަލްގެ އަތުގައި ހިފިއެވެ. ލައިޒަލް ގޮވައިގެން އެއްފަރާތަށް ނީރާ އައެވެ.\n"އެމީހުން ރައްޓެހިވީތަ؟" ރިދާ އަޖައިބުވެފައި ހުރެ ބުނެލިއެވެ. އުޝާގެ ސަމާލުކަން ވަގުތުން އެ އަޑަށް ދެވުނެވެ.\n"އެކަމެއް ކުރިޔަށްދާތާ ދުވަސްތަކެއްވެއްޖެ... މިރޭ އެންމެންނަށް އެނގޭނެ." ޔަމާނުގެ އަޑުގައި ހުރީ ސަމާސާ ގޮތެވެ.\n"ތީ ތެދަކަށްނުވާނެ." އުޝާއަށް ބުނެވުނެވެ. އެއީ އޭނާ ގަބޫލުކުރަން ބޭނުންވާ ގޮތެވެ.\nދުރުގައި ލައިޒަލްއާއެކު ހުރި ނީރާއަށް އީހާން ބެލިއެވެ. ލަމްހާއާއި ސުޖާއު ނުކުމެގެން އައީތީ ނީރާގެ ކައިރިއަށް ދާނޭ ފުރުސަތެއް އީހާނަށް ނުލިބުނެވެ.\n"އަތްނުލާށޭ ނުބުނެވެނީތަ؟" ނީރާގެ އަތަށް ލައިޒަލްއަށް ބާރުކޮށްލެވުނެވެ.\n"ޕްލީޒް... މިރެއަކުނޫން... ޕްލީޒް... ލައިޒަލް. ހަނދާންނެތުނީތަ އަހަރެމެން އެއްބަސްވީގޮތް." ނީރާ ހަނދާންކޮށްދޭން މަސައްކަތް ކުރިއެވެ.\n"އޭނާ ނޭނގިއެއްނޫން އެހެން އެއުޅެނީ. އޭނާ ބަލާގޮތް... އަތްލާގޮތް... އައި ކާންޓް... އައި ޖަސްޓް ކާންޓް..." ލައިޒަލް ދެފަރާތަށް ބޯހޫރާޅލިއެވެ. ކެތެއްނުވާނޭ ބުނާ ފަދައިންނެވެ. އެހިނދު އެ މޭގައި ނީރާގެ ކަނާއަތްތިލަ ޖައްސާލިއެވެ. ނަޒަރު ސީދާވެލިވުމުން ލުއި ހިނިތުންވުމެއް ނީރާ ދިނެވެ. މަޑުމަޑުން ލައިޒަލްގެ މޭގައި ނީރާ ފިރުމާލިއެވެ.\n"ހަމައެކަނި މިރޭ... ދެން ނުބުނާނަން... މިރޭ ކެތްކޮށްލާ." ނީރާ މަޑުމަޑުން ބުނެލިއެވެ. އެ ދެ ލޮލުން ފެންނަ އާދޭހަށް ނޫނެކޭ ބުނާނޭ ހިތްވަރެއް ލައިޒަލްގެ ނެތެވެ. ފިނިނޭވާއެއް ދޫކޮށްލުމާއެކު ލައިޒަލް މޫނު އަނބުރާލިއެވެ. އެ ހަރަކާތް ނީރާއަށް ޖަވާބަކަށް ފުދުނެވެ.\n"ނީރާ... ކަމް..." އިވުނީ އީހާންގެ އަޑެވެ.\nނީރާ އެނބުރިލަން އުޅުނު ހިނދު މޭގައިވި އަތްތިލަ މަތީ ލައިޒަލް އަތް އަޅާ ހިފަހައްޓާލިއެވެ. ނީރާ ދާން ނޭދޭ ފަދައިންނެވެ. ނަމަވެސް އެ އަތަށް އޭނާއަށް ޖެހުނީ ދޫ ދޭށެވެ. އަތްތިލަ ދަށުން ނީރާގެ އަތް ދެމިގަންނަން ފުރުސަތު ދޭށެވެ. ބަލަބަލަ ހުއްޓާ ނީރާ ހިނގައިގަތީ އީހާނާ ދިމާއަށެވެ. ކައިރިވެވެންވާއިރަށް އީހާން ކުރިއަށް ޖެހި ނީރާގެ އަތުގައި ހިފާލިތަން ދުށްޓެވެ. ނީރާ މޫނާ އިސްތަށްޓެއް ދުރުކޮށްލަ ދެމުން އީހާން ހިފާލީ ނީރާގެ އުނަގަނޑުގައެވެ.\n"ލިސެން!... އެވްރިވަން!... އެބައޮތް ބޮޑު ވާހަކައެއް ބުނަންވެފަ. މިއަދު އަހަރެން ދުވަހަކުވެސް އުފާނުވާވަރަށް އުފަލުން މިހުރީ. މަންމާ... އައި ހޭވް ގުޑް ނިއުސް ފޯ ޔޫ. އެކްޗުއަލީ އިޓްސް އަ ގްރޭޓް ނިއުސް... ތޭންކްސް ނީރާ..." ނީރާގެ ކޯތާފަތަށް އީހާން ބޮސްދިނެވެ. އެންމެންނަށް ފަރުވާތެރިކަމާއެކު އީހާން ބަލާލިއެވެ. އީހާންގެ ވާހަކަތަކުން މިވާން އުޅޭ ގޮތެއް އެކަކަށް ވެސް ނޭނގެއެވެ. އޭނާ ދޭން އުޅޭ ޚަބަރަކީ ކޮބައިކަމެއް އެކަކަށް ވެސް ނޭނގެއެވެ. އެންމެން ސޯފާގައި ތިބިއިރު އީހާނު ވެސް ނީރާ ގޮވައިގެން އައިސް އިށީނެވެ. ނީރާ ބޭނުންނުވިޔަސް އެންމެންގެ ތެރޭ ގަދަ ހަދަން ނުކެރިފައި ހުއްޓާ އީހާން އޭނާ ގެނެސް ބޭންދީ ފައިމަތީއެވެ.\n"އަހަރެމެން މެރީ ކުރަން ނިންމައިފިން." އިހުނަށްވުރެ ވެސް ނީރާ ކައިރިކޮށްލުމާއެކު އީހާނު ބުނެލިއެވެ. ލިބުނު ސިހުމުގައި ނީރާއަށް ބުނާނެ އެއްޗެއް ނޭނގި ވަގުތުން މީހާ ހުއްޓުނީއެވެ. ކައިރީގަ ތިބި މީހުން ދެއްކި ވާހަކައެއް ނީރާއަކަށް ސާފެއް ނުވިއެވެ. ނީރާގެ ނަޒަރު އީހާނަށް ހުއްޓުނު ހިނދު އީހާން ބަދަލުކޮށްލީ ފުޅާ ހިނިތުންވުމެކެވެ. ނަމަވެސް ނީރާގެ މޫނުގައިވީ ސިހުމުގެ އަސަރެވެ.\n"ނީރާ..." ލަމްހާއަށް ލިބުނު ސިހުމާއެކު އުފާވެރިކަމުގެ ހަޅޭކަކާއެކު އެކުވެގެން ލަމްހާގެ އަޑު އައި ކަހަލައެވެ. އީހާނު ކައިރީ ސަމާސާ ނުކުރާށޭ ނިކަން އަވަހަށް ލަމްހާ ބުނެލިއެވެ.\n"މަންމަ އުފަލެއްނުވޭތަ؟ މީ މަންމަ ބޭނުންވެފަ ހުރި ގޮތެއްނު..." ހެމުންހެމުން އީހާން ވާހަކަދެއްކިއެވެ. ލަމްހާގެ އުފާވެރިކަން ދެގުނައަށް އިތުރުވިއެވެ. އީހާން އެ ދެއްކީ އޭނާގެ ހިތުގައި މިއަދާ ހަމައަށް ވެސް ފޮރުވައިގެން އުޅޭ ވާހަކައެކެވެ.\nޔަމާނާއި ރިދާގެ ނަޒަރު ހުއްޓުނީ ލައިޒަލްއަށެވެ. ބަހެއް ވެސް ނުބުނެ އޭނާ އީހާނަށް ބަލަން ހުރީ ނުރައްކާތެރި ގޮތަކަށެވެ. އީހާނު ބަދަލުކޮށްލި ހިނިތުންވުން ވެސް އެމީހުން ދުށްޓެވެ. އީހާންގެ ކަރުގައި ހިފަން ތައްޔާރަށް ލައިޒަލް ހުރި ކަހަލައެވެ. ޔަމާނުގެ ހިތަށް އުނދަގޫވިއެވެ. އީހާނަށް އޭނާ ތަހިނިޔާ ކިޔެވެ. އެވަގުތަށް އެކުވެރިޔާގެ މައްޗަށް ކަންތައް ކުރަން ޖެހޭނެ އުސޫލަކީ އެއީކަން އެނގޭތީއެވެ. އިރުގަނޑު ނީރާއަށް ބަލަން ލައިޒަލް ހުއްޓެވެ. އެއަށްފަހު އެންމެންގެ ސަމާލުކަން އަތުލީ ކުއްލިއަކަށް ތެދުވެގެން ލައިޒަލް ހިނގައިގަތުމުންނެވެ. ހަރުކޮށް ހިނގާފައި ގޮސް ދޮރުން ނުކުންނަން ދިޔަ ލައިޒަލްގެ މުލައްދަނޑީގައި ހިފީ ޔަމާނެވެ.\n"ލީވް މީ..." ހަރުކަށިކަމާއެކު ލައިޒަލް އިއްވާލިއެވެ.\n"ދަނީތަ؟" ޔަމާނަށް އަހާލެވުނެވެ. އެހިނދު ލައިޒަލްގެ ނަޒަރު ދަތުރުކުރީ ނީރާއަށެވެ. އޭނާގެ ދެބުމަގޮއްޖަހާލިއެވެ. ދަތްކުނޑިވިކާލުމާއެކު ޔަމާނުގެ އަތުގެ ތެރެއިން އަތް ދަމައިގަތެވެ. މަޑުކުރުމެއްނެތި ލައިޒަލް ދިޔައީއެވެ.\n"ލައިޒަލް..." އީހާންގެ ފައިމަތިން ނީރާ ތެދުވިއެވެ.\n"ކޮންގްރާ ނީރާ... ކައިވެންޏަށް ދަޢުވަތު ލިބޭނެކަމަށް ހީކުރަން." އުޝާ ހުއްޓިލީ ނީރާގެ ކުރިމަތީއެވެ. ލައިޒަލްގެ ފަހަތުން ދާން ހުރަސް އަޅާށެވެ.\n"އައި ތިންކް ވީ ޝުޑް ގޯ." ޔަމާނު ބުނެލީ ރިދާ ކައިރީއެވެ. ކަމެއްވެއްޖެކަން އެންމެންނަށް އެނގޭކަށް ޔަމާނު ނޭދެއެވެ. ހާއްސަކޮށް ލަމްހާއާއި ސުޖާއު އަށެވެ. އެހެންވެ ލައިޒަލްއަކީ ބިޒީ މީހެއްކަން ބުނެ އޭނާގެ ޢަމަލުތައް ޔަމާނު ފޫބައްދާލިއެވެ. އެމީހުންނަށް ވެސް އެހާ ގިނައިރު ތިބެވޭކަށް ނެތްކަން ބުނަމުން ނުކުންނަން އައެވެ.\n"އައި ހޭވް ޓު ގޯ." ނީރާގެ އަތުން އީހާން ދޫކޮށްނުލުމުން ބުނެލިއެވެ. (ނުނިމޭ)


ގުރާތަކެއް ފުޅީގައި ބަންދުކޮށްގެން ވިއްކަން އުޅެނިކޮށް އަތުލައިގެންފި – DhiDaily\nގުރާތަކެއް ފުޅީގައި ބަންދުކޮށްގެން ވިއްކަން އުޅެނިކޮށް އަތުލައިގެންފި\nހުންދަނޫން ގޮތުގައި ގުރާތަކެއް ފުޅީގައި ބަންދުކޮށްގެން އެއިން ވިޔަފާރިކުރަން އުޅެނިކޮށް އިންޑޮނީޝިއާ އިން ބަޔަކު އަތުލައިގެންފި އެވެ. މި މަސައްކަތް އެމީހުން ކުރަމުން ދިޔައީ އިންޑޮނީޝިއާގެ ޕަޕުއާ ސަރަހައްދުގައި އޮތް ބޯޓެއްގަ އެވެ.\nފުލުހުން ބުނީ ގުރާތަކެއް ފުޅިތަކުގައި ބަންދުކުރާ ކަމުގެ މައުލޫމާތު ލިބުމުން އެ ބޯޓަށް ގޮސް ބެލިއިރު ދިރިހުއްޓާ 64 ގުރާ ސަލާމަތްކުރެވުނު ކަމަށެވެ. 10 ގުރާ މަރުވެފައިވާކަމަށް ފުލުހުން ބުންޏެވެ. އެ ބޯޓަށް ފުލުހުން އެރީ ބޯޓުން ގުރާތަކެއްގެ އަޑުތަކެއް އިވޭކަމަށް ބުނެ ބަޔަކު ރިޕޯޓް ކުރުމުންނެވެ.\nއިންޑޮނީޝިއާ އަކީ ދޫނި އެންމެ ގިނައިން ހިފައި ނަހަމަގޮތުގައި ވިޔަފާރި ކުރުމުގައި އޭޝިއާއިން އެންމެ ކުރީގައި އުޅޭ ގައުމެވެ. ދޫނިތައް ފުޅީގައި ބަންދުކުރުމަށް ފަހު އެތަކެތި ވިއްކަނީ އިންޑޮނީޝިއާގެ މާކެޓް ތަކަށާއި ހުއްދަނޫން ގޮތުގައި ދުނިޔޭގެ އެހެން ގައުމުތަކަށެވެ.\nޕޯޓް ސަރަހައްދުގައި ގުރާތައް ގެންގުޅޭކަމުގެ މައުލޫމާތު ފުލުހުންނަށް ލިބުނީ މިދިޔަ ބުރާސްފަތި ދުވަހުގެ ހެނދުނު އެވެ.\n”ބޯޓުގެ ކްރޫން މައުލޫމާތުދިނީ ދޫނިތަކެއް ފޮއްޓެއް ތެރޭގައި ހުރިކަމަށް ޝައްކުކުރެވޭ ކަމަށް. އަދި އާދަޔާ ހިލާފު އަޑެއް ފޮށި ތެރެއިން އިވޭކަމަށް އެމީހުން ބުނި“ ފުލުހުންގެ އޮފިޝަލަކު ބުންޏެވެ.\nމި މައްސަލައިގައި ބަޔަކު އަތުލައިގަތް ނަމަވެސް އެމީހުން އަދި ހައްޔަރުކޮށްފައެއްނުވެ އެވެ. ރިޕޯޓުތައް ބުނާގޮތުން ވިޔަފާރީގެ ގޮތުގައި ބޭނުންކުރަން އުޅުނީ ހިމާޔަތް ކޮށްފައިވާ ގުރާތަކެކެވެ.\nއިންޑޮނީޝިއާގައި ވަނީ މީގެ ކުރިން ވެސް މިފަދަ ހިތާމަވެރި ހާދިސާތައް ހިނގައިފަ އެވެ. މިގޮތުން ހިމާޔަތްކޮށްފައިވާ 21 ދޫނި ފުޅީގައި ބަންދުކޮށްގެން ގައުމުން ބޭރުކުރަން އުޅުނުކަމުގެ ތުހުމަތުގައި 2015 ވަނަ އަހަރު އިންޑޮނީޝިއާ މީހަކު ވަނީ ހައްޔަރުކޮށްފަ އެވެ. އަދި 2017 ވަނަ އަހަރު އިންޑޮނީޝިއާގެ އިދާރާތަކުން ވަނީ އެފަދަ 125 ދޫނި ބަންދުކޮށްގެން އުޅުމުގެ ތެރޭގައި ހޯދައިފަ އެވެ.\nޓްރެކްޓަރެއް ދަށުކޮށް އެއް އާއިލާއެއްގެ ތިން މީހުން މަރާލައިފި\nނައިޖީރިއާގެ ގިނަ ދަނޑުވެރިން ތަކެއް މަރާލައިފި


Rahvvehikamaai Fuvahmulah, feshigen ai goi - One Online\nމީގެ 53 އަހަރު ކުރީން، 1968 ގައި ފުވައްމުލައް އޮތްގޮތުގެ ކުރެހުމެއް (ތިރީގައި) އަދި މަތީގައި މީގެ 150 ވަރަކަށް އަހަރު ކުރީން ފުވައްމުލައް އޮތް ގޮތުގެ ކުރެހުމެއް ---\nފުވައްމުލަކުގައި މީހުން އާބާދުވުމާއި ރަށުގެ ޖޯގްރަފީ\nފުވައްމުލަކަކީ ރަށް އާބާދުވެ މީހުން ދިރިއުޅެމުން އަންނަތާ އެތައް ސަތޭކަ އަހަރެއް ވެފައިވާ ރަށެކެވެ. ރާއްޖޭގައި އޮތް ހަމައެކަނި އެއް ރަށެއްގެ މައްޗަށް އޮންނަ އަތޮޅެވެ. ފުވައްމުލަކަކީ ވެރިކަމުގައި ތިބޭ ބައެއްގެ ބަސް ގަބޫލުކުރާ ރައްޔިތެއް ދިރިއުޅޭ ރަށެކެވެ. ތާރީޚު ދިރާސާ ކުރެއްވެވި ބެއިފުޅެއް ކަމުގައިވާ އަލްމަރުހޫމް އަލްއުސްތާޒު މުހަންމަދު އިބުރާހީމް ލުޠުފީ ލިޔުއްވާފައިވަނީ މީލާދީން 500 ވަނަ އަހަރު ފުވައްމުލަކުގައި ބުދު ދީނުގެ އަހުވެރިން ވަޒަންވެރިވެ ދިރިއުޅުނުކަން ޔަގީންވާ ކަމުގައެވެ (ދިވެހިރާއްޖޭގެ ޖޯގްރަފީގެ ވަނަވަރު). ފުވައްމުލަކުގެ ތާރީޚު ދިރާސާ ކުރެއްވެވި ބެއިފުޅެއްކަމުގައިވާ އަޅުގަނޑުގެ ބޮޑުބޭބެ އައްނައިބު އަލްޚަޠީބު އިބުރާހިމް ސައީދު މޫސާ ވެސް ލިޔުއްވާފައިވަނީ އުސްތާޒު ލުޠުފީ ލިޔުއްވާ ގޮތަށެވެ. އޭގެ ކުރިން ރަށުގައި ބަޔަކު އުޅުނުކަން ނުވަތަ ނޫންކަން އެނގޭނެ ދިރާސާއެއް ހެދިފައެއް ނުވެއެވެ.\n1992 ވަނަ އަހަރުގެ އެޑްމިރަލްޓީ ޗާޓުން ދައްކާގޮތުން ރަށުގެ ފަރުކޮޅުން ފެހުނަށް 12 މޭލު ދުރުގައި 2000 މީޓަރު ލައިނުގައި ތިލައެއް އުފެދެމުން ދެއެވެ. އަދި ރަސްގެފަންނުންNE (އުތުރު އިރުމަތިން) އިން ދޮޅު މޭލުގައި 85 މީޓަރަށް ތިލަވެފައިވާ ތިލައެއް އެބަ އޮތެވެ. ރަށުގެ އުތުރު ކޮޅުގައި 1000 މީޓަރު ލައިންގައި 769 މީޓަރަށް ތިލަވެފައިވާ ތިލައެއް އެބަ އޮތެވެ. ރަށުގެ ފަރުކޮޅުން9މީޓަރުން 48 މީޓަރުން 183 މީޓަރުން ގޮސް 500 މީޓަރު ލައިނާ ވަނީ ގުޅިފައެވެ. ފުވައްމުލަކާއި އައްޑުއާ ދޭތެރޭގައި 21 މޭލު ހުރެއެވެ. ހުވަދު އަތޮޅާ ދެމެދު 35 މޭލު ހުރެއެވެ. (އަލްއުސްތާޒު މުޙައްމަދު އިބްރާހިމް ލުޠުފީ)\nއަލް މަރުހޫމް މުހައްމަދު އިބްރާހީމް ލުތުފީ ---\nކޮންމެއަކަސް، މި ލިޔުމަކީ ފުވައްމުލަކުގެ ޖޯގްރަފީއާ ބެހޭގޮތުން ލިޔާން ގަސްތުކުޅަ ލިޔުމެއް ނޫނެވެ. މި ލިޔުމުގައި ވާހަކަ ދައްކައިލަން އަޅުގަނޑު ގަސްތުކުރަނީ ފުވައްމުލަކުގެ ތާރީޚުގެ މުހިއްމު ދުވަސްވަރެއް ކަމުގައިވާ އަލްއުސްތާޒު އަލްމަރުހޫމް މުހަންމަދު އިބުރާހީމް ލުޠުފީ ފުވައްމުލަކުގައި ވެރިކަން ކުރެއްވެވި ދުވަސްވަރާ ބެހޭގޮތުންނެވެ. ލުޠުފީ ދުނިޔޭގެ އަލިކަން ދެކެވަޑައިގަތީ 21 ޑިސެމްބަރ 1921 ގައި އައްޑޫ އަތޮޅު ހިތަދޫގައެވެ. ބައްޕާފުޅަކީ ފަލީލަތުއްޝައިޚް އިބްރާހިމް ލުޠުފީ އަލްއަޒްހަރީ އެވެ. މަންމާފުޅަކީ އެޅަދީދީގެ ފާތުމަތުދީދީ އެވެ. ކިޔަވައި ވިދާޅުވީ މިސްރުންނެވެ. އޭނާއަކީ ދިވެހި ދައުލަތަށް 40 އަހަރަށްވުރެ ގިނަ ދުވަހު ޚިދުމަތް ކުރެއްވެވި އިލްމީ، އަދަބީ، ތާރީޚީ ޚިދުމަތްތެރިއެކެވެ. މަރުހޫމް މުޙައްމަދު އިބްރާހިމް ލުތުފީ ނިޔާވީ 27 ފެބްރުއަރީ 2001 ގައެވެ.\nއާދެ، 1951 ވަނަ އަހަރުގެ ހުޅަނގު މޫސުމުގައި ފުވައްމުލަކު ކުދުބެއަގެ އަލްމަރުހޫމް ހުސޭން ދީދީގެ ނަސްރުލް މަންނާނު އޮޑި މާލެ ގޮސް އިރުވައި މޫސުން ފެށެންދެން މަޑުކޮށްގެން އޮތެވެ. މޫސުން ފެށުމާއެކު ފުރަން ވަނީ ތައްޔާރުކޮށްފައެވެ. މިހެން ތިބި ދުވަސްވަރު އެއް ދުވަހެއްގައި ކަސްޓަމުގެ ޕިޔޯނެއް އޮޑިވެރިޔާ ބަލައި އަތުވެއްޖެއެވެ. އޮޑިވެރިޔަކީ ވެސް މާލިމީ އަކީ ވެސް އޯކިޑުމާގޭ (ކުދުބެއަގެ) އަލްމަރުޙޫމް އިބުރާހީމް ހުސައިން ދީދީއެވެ. އިބުރާހިމް ހުސައިން ދީދީ ކަސްޓަމަށް ވަޑައިގަންނަވަމުން އެ އޮޑިން މާލެ ދުރުވެ ހުންނެވި އަލްމަރުޙޫމް މުޙައްމަދު ހަފީޡު (ބާލިޔާމަގު ރެކިފުތު - ފަހުން ގާރޑަން ހައުސް ރެކިފުތު) ގާތުގައި ހިނގާށޭ ވިދާޅުވެ ދެ ބޭފުޅުން އެކުގައި ކަސްޓަމަށް ވަޑައިގަތުމުން އިށީންނަން އެންގެވީ އަލްމަރުޙޫމް މުހަންމަދު އަމީނު ދޮށިމޭނާ ކިލަގެފާނުގެ ކުރިފުޅުމަތީގައެވެ. މި ދެ ބޭފުޅުން އިށީނދެވަޑައިގަތުމާއެކު ސެކްރެޓަރީއަކު ލިޔުމެއް ގެނެސް އަމީންގެ އަތްޕުޅަށް އެރުވުމުން ސޮއިކުރައްވައި ދެއްވައިފިއެވެ. އިރުކޮޅަކުން ޕިޔޯނު އެ ސިޓީ އުރަޔަކަށް ލައިގެން ގެނެސް މާލިމީ އާ ޙަވާލުކޮށްފިއެވެ. އަދި އެ ސިޓީ އޭރު ހުވަދު އަތޮޅުގައި ހުންނެވި އަލްއުސްތާޒު މުހަންމަދު އިބުރާހިމް ލުޠުފީ އާ ޙަވާލު ކުރަން އަންގަވައިފައި ފޮނުއްވައިލައްވައިފިއެވެ. އޮޑި ފުރައިގެން ހުވަދު އަތޮޅަށް ވަދެ ޚަބަރު ބެލިއިރު ލުޠުފީ ހުންނެވީ ގައްދޫގައެވެ. ގައްދުއަށް ގޮސް ސިޓީ ރައްދު ކުރުމުން ވަގުތުން ފުރަން ވިދާޅުވިއެވެ. ނަމަވެސް ކުރިން ދެންނެވި ދެ ބެއިފުޅުންނަކީ ފުވައްމަލަކުގެ ވަށައިގެންވާ ވެށްޓާއި ކަނޑުގެ އޮއިވަރު ރަނގަޅަށް ދަނެވަޑައިގަންނަވާ ތަޖުރިބާކާރު ދެ ބެއިފުޅުން ކަމުން އެ ބެއިފުޅުން މިހާރު މާ ލަސްވެއްޖެ ކަމުގައި ދެންނެވިއެވެ. ދެން ވިދާޅުވީ އެންމެ އަވަހަށް ފުވައްމުލަކަށް ދެވެން އޮތް ގޮތަކަށް ދަތުރު އިންތިޒާމު ކުރުމަށެވެ.\nފުވައްމުލަކުގެ އެންމެފަހުގެ ޕްލޭން. މިއީ އާބާދުގޭ އިބުރާހީމް ރަފީގުގެ ހައުސިން މިނިސްޓަރުކަމުގައި ކުރެއްސެވި ތިންވަނަ ޗާޓު ---\nއަލްމަރުޙޫމް އިބުރާހީމް ޙުސައިންދީދީ، އޯކިޑުމާގެ ---\nފުވައްމުލަކަށް ދަތުރު ކުރުމަށްޓަކައި އޮޑި ފުރިއިރު އަލްމަރުޙޫމް އަލްއުސްތާޒު މުހަންމަދު އިބުރާހިމް ލުތުފީ އޮންނެވީ އޮޑީގެ ގެގަނޑު ދަށުގައި ބަހައްޓާފައި ހުރި އެނދެއްގައެވެ. ދަތުރު ކުރަންވާ މިސްރާބު އަލްމަރުޙޫމް އިބުރާހީމް ހުސައިން ދީދީ ވިދާޅުވިއިރު ހުންގާނުގައި ހުންނެވީ އަލްމަރުޙޫމް މުހަންމަދު ހަފީޒުއެވެ. ކަނޑުގައި މިހާރު އޮތް އޮއިވަރަށް ބަލާއިރު ތިޔަ މިސްރާބު ރަނގަޅެއް ނޫނޭ މުހަންމަދު ހަފީޒު ބުނުއްވުމުން ފެންނަ މިސްރާބަކަށް ދަތުރު ކުރަން ބުނުއްވުމަށްފަހު މާލިމީ ބޭރަށް ނިކުންނެވުމުން، ލުތުފީ ތިޔަ ދެ މީހުންގެ ތެރެއިން ބޮޑު މާލިމީއަކީ ކާކުތޯ ސުވާލު ކުރެއްވެވިއެވެ. ޖަވާބުގައި މުހަންމަދު ހަފީޒު ބޮޑު މާލިމީއަކީ ވެސް އޮޑިވެރިޔަކީ ވެސް އިބްރާހިމް ހުސައިން ދީދީ އޭ ދެންނެވެމުން ސަމާސާޔަކަށް ބޮޑު މާލިމީއަކީ ތިޔައީއޭ ކިޔައިދޭން އެނގޭނީ ބޮޑު މާލިމީއަށޭ ވިދާޅުވިއެވެ. މި ވާހަކަ މިގޮތަށް ކިޔައިދެއްވީ ފުވައްމުލަކު ބޮޑު ކަތީބުކަން ކުރެއްވެވި ޖަވާހިރު މުހަންމަދު ވަޙީދު އަހުމަދެވެ. މުހަންމަދު ހަފީޒަކީ ވަހީދުގެ އެއްބަނޑު އެއްބަފާ ދައްތަގެ ފިރިކަލުންނެވެ.\nއަލް މަރުޙޫމް މުޙައްމަދު ޙަފީޒު، ގާރޑަން ހައުސް، ފުވައްމުލައް ---\nމުހައްމަދު އިބްރާހިމް ލުޠުފީގެ ޚިދުމަތް\nކުރިން ދެންނެވި ސިޓީގައި އޮތް ވާހަކައެއް ނޭނގެއެވެ. އަދި އަލްމަރުޙޫމް އުސްތާޒު މުހަންމަދު އިބުރާހީމް ލުޠުފީ ވަޑައިގަންނަވަނީ ކޮން ބޭނުމަކު ކަމެއް ވެސް ނޭނގެއެވެ. 22 ޑިސެންބަރު 1951 ދުވަހު ހެނދުނު ފުވައްމުލަކު ރައްޔިތުން އުފަލުން ދައްކަމުން އަޑުއަހަމުން ދިޔައީ މާލެއިން އޮޑިއެއް އައި ވާހަކައެވެ. ހެނދުނު އަލްމަރުޙޫމް އަލްއުސްތާޒު މުހަންމަދު އިބުރާހީމް ލުތުފީ ރަށަށް ފައިބައިވަޑައިގެން ވަޑައިގަތީ ދަޑިމަގު އޮޅޮގިނައިގެއަށެވެ. ބެލެވޭ ގޮތުގައި އަލްމަރުޙޫމް އަލްއުސްތާޒު މުހަންމަދު އިބުރާހިމް ލުތުފީ އޮޅޮގިނައިގެއަށް އެ ވަޑައިގަތީ އޭރު ރަށްވެރިއަކީ އޮޅޮގިނައިގޭ އަލްމަރުޙޫމް އަލީ މޫސާދީދީ ކަމުން ބައެއް އެންގެވުންތައް އަންގަވާށެވެ. އޭރު ރަށުގައި ވެރިކަމުގެ އަމުރު މައުރޫފު ހިންގަން ޚާއްސަ އިމާރާތެއް ނުހުރެއެވެ. ޒަމާނުއްސުރެ ވާރުވެރިން، ގޮއިވެރިން، ރަށްވެރިން، ކަތީބުން، ނާއިބުން، އެ ބެއިފުޅުންގެ ވަޒީފާ އަދާކުރައްވަނީ އެ ބެއިފުޅެއްގެ ގޭގައެވެ.\nލުޠުފީ ފުވައްމުލަކަށް ވަޑައިގަތުމާއި ހަމަޔަށް ހުންނެވި ރަށްވެރިޔާ އަލްމަރުޙޫމް އަލީމޫސާދީދީ (ކަޅުތުއްތުދީދީ) އޮޅޮގިނައިގެ ---\nލުޠުފީ ފުވައްމަލަކަށް ވަޑައިގެންނެވުމާ ހަމަޔަށް ރަށްވެރިޔާގެ ގޮތުގައި ރަށުގެ ކަންތައް ހިންގަވާން ހުންނެވި ރަށްވެރިޔާ އޮޅޮގިނައިގޭ އަލްމަރުޙޫމް އަލީ މޫސާ ދީދީ (ކަޅުތުއްތު ދީދީ) އަކީ އަޅުގަނޑުގެ ބައްޕަ ފަރާތު ބޮޑުބޭބެއެކެވެ. އަލީ މޫސާ ދީދީ ރައްޔިތުންނާ ގުޅޭގޮތުން ހަމަޖައްސަވަން ޖެހިވަޑައިގަންނަވާ ކަންތައްތައް ކުރައްވަމުން ގެންދެވީ އޮޅޮގިނައިގޭ މަގާ ވީ ފަރާތުގެ ފެންޑާގެ އިރުމަތީގައި ހުރި ކޮޓަރީގައެވެ. ލިއެކިޔުންތައް ވެސް ހުންނަނީ އެ ކޮޓަރީގައެވެ. އެ ތަނަށް ކިޔަނީ ލޭނަ ކޮޓަރިއެވެ. އަލްމަރުޙޫމް އަލްއުސްތާޒު މުހަންމަދު އިބުރާހިމް ލުޠުފީ ރަށްވެރިގެއަށް ބަދަލުވެވަޑައިގަންނަވަންދެން ވެރިކަމުގެ އަމުރު މަޢުރޫފު އަލީ މޫސާ ދީދީ ހިންގަވަމުން ގެންދެވީ އެ ތަނުގައެވެ. ލުޠުފީ ވަޑައިގެންނެވި ހިސާބުން އަލްމަރުހޫމް އަލީ މޫސާދީދީގެ ރަށްވެރިކަމުގެ ދައުރު ނިމުނީއެވެ.\nލުޠުފީ ފުވައްމުލަކަށް ވަޑައިގަތުމާއި ހަމަޔަށް ހުންނެވި ރަށްވެރިޔާ އަލްމަރުޙޫމް އަލީމޫސާދީދީ (ކަޅުތުއްތުދީދީ) އޮޅޮގިނައިގެ، އަރިހުގައި ދޮށީ ދަރިކަނބަލުން، ޢާއިޝަތު އަލީ ދީދީ، މި ޢާއިޝަތު އަލީ ދީދީ އަކީ ރާއްޖޭގެ މަޝްހޫރު ވިޔަފާރިވެރިޔާ، ރެއިންބޯ އިބްރާހީމް ރަފީގުގެ މަންމަ، އަލީ މޫސާ ދީދީގެ ދަރިކަލުން މުހައްމަދު ސައީދު ވިދާޅުވާ ގޮތުން ނަމަ މި ފޮޓޯއަކީ ފުވައްމުލަކު ފުރަތަމަ ރަށްވެރިގޭގެ ބިންގާ އެޅުއްވި ދުވަސްވަރު ނަގާފައިވާ ފޮޓޯއެއް ---\nލުޠުފީ ފުވައްމުލަކަށް ވަޑައިގެންނެވި އިރު (22 ޑިސެންބަރ 1951) ފުވައްމުލަކުގައި ހުރި ސަރުކާރުގެ އިމާރާތްތަކަކީ ރައްޔިތުން 25 ފެބުރުއަރީ 1948 ގައި އުފެއްދި މާލިއްޔާގެ އާއި، 14 ރަމްޟާން 1369 (މީލާދީން 30 ޖޫން 1950) ގައި ބިންގާ އަޅައިގެން ރާނަން ފަށާފައިވާ ރަށްވެރިގެއެވެ. މާލިއްޔާގެ ހުރީ ރަސްގެފަންނުން އަތިރިޔަށް އެރޭ އިރު ވާތް ފަރާތުގައި މިހާރު ހިކަރި އެ ހުރި ތަނުގައެވެ. ރަށްވެރިގެ ހުރީ މިހާރު ވެސް އެ ހުރި ތަނުގައެވެ. ފުވައްމުލަކު ރަށްވެރިގެއަކީ އެހައިތަނަށް ހުންނެވި ރަށްވެރިޔާ އަލްފާޟިލް އަލީ މޫސާ ދީދީ ރަށްވެރިގެއަކަށް ބިންގާ އެޅުއްވި އިމާރާތެކެވެ. ރަށްވެރިގެ ނިންމުމުގެ މަސައްކަތް އޭރު ދިޔައީ ކުރަމުންނެވެ.\n14.9.1369 ގައި ބިންގާ އަޅައިގެން ރޭނި ރަށްވެރިގެ. ފަހުން ދޮރުތައް އަރުވާފައި --- ވަން ފޮޓޯ މުހައްމަދު މުނީރު ހަސަން\nއެ ދުވަހުގެ ހަވީރުވެގެން އައި އިރު ރަށު ތެރޭގައި ދެކެވޭން ފެށި ވާހަކައަކީ އަލްމަރުހޫމް އަލްއުސްތާޒު މުހަންމަދު އިބުރާހީމް ލުތުފީ ރަށްވެރިކަމާ ހަވާލުވެވަޑައިގެންނެވި ވާހައެވެ. ރަށުގައި ދިގު މަގަކާއި ހުރަސް މަގަކާ ދެ މަގު ހަދަން ހަމަޖެހުނު ވާހަކައެވެ. އޮޑިއަށް ރަށަށް އާދެވުނު ދުވަސްވަރަކީ ރަށުގައި މަސްވެރިކަން ތިޔާގި ދުވަސްވަރެކެވެ. އަލްމަރުޙޫމް މުހަންމަދު ހަފީޒަކީ ރަށުގެ މަޝްހޫރު ކެޔޮޅެކެވެ. އެހެންކަމުން 22 ޑިސެންބަރު 1951 ދުވަހުގެ ރޭ އޭނާ ވެސް މަހަށް ދުރުވިއެވެ. މަހުން ލެފިއިރު ރަށުގެ މަސްވެރިންގެ ތެރެއިން މާނޭރަށް ލެފި މަސްވެރިން މަސް ނުބަހައި، ބޭނި މަސްކޮޅު ކައިރީގައި އިށީނދެގެން ތިއްބެވެ. މަސް ނުބަހައި ތިބީ ކިހިނެއް ވެގެންތޯ އެއްސެވުމުން އެނގުނީ ރަށްވެރިކަމުގެ ފަރާތުން މީހަކު ނާންނަނީސް މަސް ނުބަހަން އެ ފަރާތުން އަންގަވައިގެން ތިބީކަމެވެ. ދަތުރުމަތީގައި އުފެދުނު ރައްޓެހިކަމުގެ ބޭނުން ހިއްޕަވައިގެން މަރުޙޫމް މުހަންމަދު ހަފީޒު މަރުހޫމް ލުތުފީ އަރިޔަހަށް ދުރުވުމުން މާލިމީ ކޮންކަމަކުހޭ އައްސަވައިފިއެވެ. މަސްކޮޅު ނުބެހި ތިބި ވާހަކަ ދެންނެވުމުން މީހަކު ފޮނުވައި ދެއްވެވިއެވެ. ދިޔަ މީހާ ގޮސް ކޮންމެ ދޯންޏަކުން ހަތަރު ބައިކުޅަ އެއް ބައި މާލިއްޔާގެއަށް ނަގައި އެބައި މާލިއްޔާގެއަށް ގެންދެވޭނެ އިންތިޒާމު ހަމަޖެއްސިއެވެ.\nލުޠުފީ ފުވައްމުލަކަށް ވަޑައިގަތުމާއި ހަމަޔަށް ހުންނެވި ރަށްވެރިޔާ އަލްމަރުޙޫމް އަލީމޫސާދީދީ (ކަޅުތުއްތުދީދީ) އޮޅޮގިނައިގެ، ހުދު ގަމީހުގައި، އަރިހުގައި (ކ-ވ) ނާހިދު އަލީ، 1976 އިން 2008 އަށް (32 އަހަރު) ސަރުކާރަށް ހިދުމަތް ކުރެއްވި، މުހައްމަދު ސަީދު، 38 އަހަރު ދައުލަތަށް ހިދުމަތް ކުރެއްވި، ރައްޔިތުންގެ މަޖިލީހުގެ ފުވައްމުލަކު މެންބަރުކަން ވެސް ކުރެއްވި، މަރިޔަމް އަލީދީދީ، (އަނބިކަނބަލުން)، ޒުބެއިދާ އަލީ، 37 އަހަރު ސަރުކާރަށް، ސިއްހީ ދާއިރާގައި ހިދުމަތް ކުރެއްވި، އަބްދުﷲ ސައީދު، 1964ގެ ފަހުކޮޅު، އެއިރުގެ ޕްރައިމް މިނިސްޓަރު، އިބްރާހީމް ނާސިރުގެ އޮފީހުގައި މަސައްކަތް ކުރައްވާން ފެއްޓެވި، ރައީސް ނާސިރު ރާއްޖެއިން ފުރާވަޑައިގަތީއްސުރެ އަވަހާރަވުމާއި ހަމަޔަށްވެސް ނާސިރުގެ ހުރިހައި ކަމެއް އާއިލާގެ މެންބަރެއްގެ ހައިސިއްޔަތުން ރާއްޖޭގައި ބެލެހެއްޓެވީ އަބްދުﷲ ސައީދު، ސައީދަކީ ސީޕްރިއާ ގެ ޗެއާމަން އަދި މެނޭޖިން ޑައިރެކްޓަރު، އާތިފާ އަލީ، 33 އަހަރަށްވުރެ ދިގު މުއްދަތަކަށް ސަރުކާރަށް، ތައުލީމީ ދާއިރާގައި ހިދުމަތް ކުރެއްވި، އާތިފާ ހިދުމަތް ކުރެއްވެވީ މާލޭގެ ސްކޫލުތަކުގައި --- ފޮޓޯ: އަބްދުﷲ ސައީދު


"Tanhaji" akee Ajay Devgn ge 100 vana film | Mihaaru\nއަޖޭ: އޭނާއަކީ އެކި ކަހަލަ ރޯލްތައް ކުޅެން ކުޅަދާނަ އެކްޓަރެއް.\n"ތާނަޖީ" އަކީ އަޖޭ ދޭވްގަންގެ 100 ވަނަ ފިލްމު\n12 ފެބުރުއަރީ 2019 - 07:27 1 comment\nމި އަހަރުގެ ނޮވެމްބަރު މަހުގެ ތެރޭގައި ރިލީޒްކުރަން ތާވަލުކޮށްފައިވާ ފިލްމު "ތާނަޖީ: ދި އަންސަންގް ވޮރިއާ" އަކީ އަޖޭ ދޭވްގަންގެ ކެރިއަރުގެ 100 ވަނަ ފިލްމު ކަމަށާއި ފިލްމު ވަރަށް ހާއްސަވާނެ ކަމަށް ބުނެފި އެވެ.\nތާރީހީ ހަނގުރާމައިގެ ހާދިސާއަކަށް ބިނާކޮށް ހަދާ ފިލްމުގެ ނޮވެމްބަރު މަހުގެ 22 ވަނަ ދުވަހު ސިނަމާތަކަށް ގެންނަން ނިންމާފައިވާ އިރު، މި ފިލްމުގެ ޝޫޓިން އަންނަ މެއި މަހުގެ ތެރޭގައި ނިންމައިލެވޭނެ ކަމަށް އަޖޭ ބުންޏެވެ. އުމުރުން މިހާރު 49 އަހަރުގެ އެކްޓަރުގެ 100 ވަނަ ފިލްމު "ތާނަޖީ" ގެ ރޯލަކުން އަންހެނުން ކާޖޮލް ވެސް ފެނިގެން ދާނެ އެވެ.\n⚔ 1 YEAR TO TANHAJI ⚔\nStarring Ajay Devgn and directed by Om Raut, the film is slated to release on 22nd November, 2019! pic.twitter.com/2LvWs9Xyg7\n— Team Ajay Devgn (@TeamAjayDevgn) November 22, 2018\nއޯމް ރައުތު ޑައިރެކްޓް ކުރާ ފިލްމުގެ އިތުރު ކާސްޓުންގެ ތެރޭގައި ސައިފް އަލީ ހާނާއި ސުނިލް ޝެޓީ އާއި ރާނާ ދަގޫބަތީ ހިމެނެ އެވެ. އަދި "ތާނަޖީ" ގެ ހާއްސަ ފެނިލުމަކުން ސަލްމާން ހާން ވެސް ފެނިގެން ދާނެ އެވެ.\nފިލްމު "ޕޫލް އޯރް ކާންޓޭ" އިން 1991 ގައި ބޮލީވުޑަށް ނުކުތް އަޖޭއަކީ މިހާރު ބޮލީވުޑްގައި ތިބި އެންމެ ކާމިޔާބު އެކްޓަރުންގެ ތެރެއިން އެކެކެވެ. އަދި އޭނާ ފާހަގަކޮށްލެވެނީ އެކި ކަހަލަ ރޯލްތައް ކުޅެން ކުޅަދާނަ އެކްޓަރެއްގެ ގޮތުގަ އެވެ. އޭގެ ތެރޭގައި ސީރިއަސް ރޯލްތަކާއި އެކްޝަން ރޯލްތަކުގެ އިތުރުން ކޮމެޑީ ރޯލްތައް ވެސް ހިމެނެ އެވެ.\nޑައިރެކްޓަރެއް އަދި ޕްރޮޑިއުސަރެއްގެ ގޮތުގައި ވެސް މަސައްކަތް ކުރާ އަޖޭގެ ކެރިއަރުގެ ފާހަގަކޮށްލެވޭ ބައެއް ފިލްމުތަކުގެ ތެރޭގައި ޒަހަމް، ދިލްވާލޭ، ވިޖޭޕަތު، ގޯލްމާލް ސިންގަމް، ޕިޔާރް ތޯ ހޯނާ ހިތާ އަދި ދިލް ކިޔާ ކަރޭ ފަދަ އެތައް ފިލްމެއް ހިމެނެ އެވެ.\nއަޖޭގެ ކުރިއަށް ހުރި ފިލްމުތަކުގެ ތެރެއިން ދެން އެންމެ އަވަހަށް ސިނަމާތަކަށް އަންނާނީ މި މަހުގެ 22 ގައި ރިލީޒް ކުރާ ކޮމެޑީ ފިލްމު "ޓޯޓަލް ދަމާލް" އެވެ. މީގެ އިތުރުން އޭނާގެ ރޮމޭންޓިކް ކޮމެޑީ "ދޭ ދޭ ޕިޔާރް ދޭ" އެޕްރީލް 26 ގައި ރިލީޒް ކުރާނެ އެވެ.\nއަޖޭއަކީ 100 ކްރޯޑަށް ވުރެ ބޮޑު އާމްދަނީއެއް ހޯދި ފިލްމުތައް އެންމެ ގިނަ އެކްޓަރުންގެ ތެރެއިން ވެސް އެކެކެވެ. މިދިޔަ އަހަރު ރިލީޒް ކުރި "ރެއިޑް" އަކީ 100 ކްރޯޑް ކުލަބަށް ވަން އޭނާގެ 8 ވަނަ ފިލްމެވެ.


Bangladesh Ge kureege Bodu Vazeeru5Aharah Jalah Lumah Hukum Koffi\nބަންގްލަދޭޝްގެ ކުރީގެ ބޮޑުވަޒީރު5އަހަރަށް ޖަލަށް ލުމަށް ހުކުމް ކޮށްފި\n11 މަސް, 1 ހަފްތާ,2ދުވަސް, 1 ގަޑި, 21 މިނެޓް, 36 ސިކުންތު ކުރިން 3010ފަތޯނާ ފާއިޒް\nބަންގްލަޭޝްގެ ކުރީގެ ބޮޑުވަޒީރު ޚާލިދާ ޒިއާ.\nބަންގްލަދޭޝްގެ ކުރީގެ ބޮޑުވަޒީރު އަދި އިދިކޮޅު ނޭޝަނަލް ޕާޓީގެ ލީޑަރު ޚާލިދާ ޒިއާ5އަހަރަށް ޖަލަށް ލުމަށް އެޤައުމުގެ ކޯޓަކުން ހުކުމް ކޮށްފިއެވެ.\nމީގެ ކުރިން2ފަހަރު ބަންގްލަދޭޝްގެ ބޮޑުވަޒީރުކަން ކުރެއްވި ޚާލިދާ ޒިއާއަށް5އަހަރުގެ ޖަލު ހުކުމެއް އިއްވާފައިވަނީ ކޮރަޕްޝަންގެ މައްސަލައެއް ސާބިތުވުމުންނެވެ. އެގޮތުން ބޭރު ޤައުމަކުން ބަންގްލަދޭޝްގެ ޗެރިޓީއަކަށް ހަދިޔާ ކުރި ފައިސާ ޚާލިދާ ބޭނުން ކުރެއްވިކަން ވަނީ ސާބިތު ވެފައެވެ.\nކޮރަޕްޝަންގެ މި މައްސަލައާއި ގުޅިގެން ކޯޓުން ވަނީ ޚާލިދާގެ ދަރިކަލުން ތޯރިގް ރަހްމާން އާއި އިތުރު4މީހެއްގެ މައްޗަށް 10 އަހަރުގެ ޖަލު ހުކުމެއް އިއްވާފައެވެ. އަދި އެފަރާތްތައް ވަނީ ޖޫރިމަނާވެސް ކޮށްފައެވެ. ޚާލިދާގެ މައްޗަށް އެހުކުމް ކުރީ ބަންގުލަދޭޝްގައި މި އަހަރު ބާއްވާ މަޖިލިސް އިންތިހާބަށް އެކަމަނާ ކެމްޕެއިން ކުރައްވަމުން ގެންދަވަނިކޮށެވެ.\nކުރީގެ ބޮޑުވަޒީރު ހައްޔަރު ކުރުމާއި ގުޅިގެން އެކަމަނާގެ ސަޕޯޓަރުން އަންނަނީ ހިތްހަމަނުޖެހުން ފާޅު ކުރަމުން.\nއަދި އެހުކުމުގެ ސަބަބުން އެކަމަނާއަށް އިންތިހާބުގައި ވާދަ ނުކުރެވުމަކީ އެކަށީގެންވާ ކަމެކެވެ. ޚާލިދާ ވަނީ އެކަމަނާގެ މައްޗަށް ކޮށްފައިވާ ތުހުމަތުތައް ދޮގުކޮށްފައެވެ. އަދި އެއީ ސިޔާސީ ކުލަ ޖެހިފައިވާ ހުކުމެއް ކަމަށްވެސް ޚާލިދާ ވަނީ ވިދާޅުވެފައެވެ.\nބަންގްލަދޭޝްގެ ޤާނޫނު ބުނާގޮތުން ކުށެއް ސާބިތުވެ2އަހަރުގެ ޖަލު ހުކުމެއް އިއްވާފައިވާ ފަރާތަކަށް އިންތިޚާބެއްގައި ވާދައެއް ނުކުރެވޭނެއެވެ. އުމުރުން 72 އަހަރުގެ ޚާލިދާ ޒިއާ މިހާރު އަންހެނުންގެ ޖަލަކަށް ގެންގޮސްފައިވާއިރު، އެކަމަނާއަށް ތާއީދު ކުރާ ފަރާތްތަކުން ދަނީ އެކަމަނާ މިނިވަން ކުރުމަށް ގޮވާލާ މުޒާހަރާ ކުރަމުންނެވެ.\nބަންގްލަދޭޝް ޚާލިދާ ޒިއާ


ސިޔާސީ ނުތަނަވަސްކަން ފިލުވައި، ޑިމޮކްރެޓިކް ނިޒާމް ހަރުދަނާކުރުމަށްޓަކައި ގެންނަން ޖެހޭ ބަދަލުތަކާ ގުޅޭގޮތުން ދިވެހި ސަރުކާރާއި ދިވެހި ރައްޔިތުންގެ ޑިމޮކްރެޓިކް ޕާޓީއާ ދެމެދު ބޭއްވޭ މަޝްވަރާތަކުގެ2ވަނަ ބައްދަލުވުން – Maldivian Democratic Party\n05 ޖުލައި 2015\nސިޔާސީ ނުތަނަވަސްކަން ފިލުވައި، ޑިމޮކްރެޓިކް ނިޒާމް ހަރުދަނާކުރުމަށްޓަކައި ގެންނަން ޖެހޭ ބަދަލުތަކާ ގުޅޭގޮތުން ދިވެހި ސަރުކާރާއި ދިވެހި ރައްޔިތުންގެ ޑިމޮކްރެޓިކް ޕާޓީއާ ދެމެދު ބޭއްވޭ މަޝްވަރާތަކުގެ2ވަނަ ބައްދަލުވުން\nސިޔާސީ ނުތަނަވަސްކަން ފިލުވައި، ޑިމޮކްރެޓިކް ނިޒާމް ހަރުދަނާކުރުމަށްޓަކައި ގެންނަން ޖެހޭ ބަދަލުތަކާ ގުޅޭގޮތުން ދިވެހި ސަރުކާރާއި ދިވެހި ރައްޔިތުންގެ ޑިމޮކްރެޓިކް ޕާޓީއާ ދެމެދު ބޭއްވޭ މަޝްވަރާ ބައްދަލުވުންތަކުގެ ތެރެއިން މިރޭ އޮންނަ2ވަނަ ބައްދަލުވުމުގައި އަސާސީ ސިފަތަކާއި ޕޮލިޓިކަލް ރިކޮންސިލިއޭޝަންއާ ގުޅޭގޮތުން އެމް.ޑީ.ޕީ.އިން ހުށަހަޅާފައިވާ ކަންކަމަށް ގޮތެއް ނިމިގެންދާނެކަމަށް އެމް.ޑީ.ޕީ.އިން އުއްމީދުކުރަމެވެ. މިޕާރޓީގެ ފަރާތުން މިބައްދަލުވުމުގައި ބައިވެރިވާނީ ޕާރލިމެންޓަރީ ގްރޫޕްގެ ލީޑަރ އިބްރާހީމް މުޙައްމަދު ޞާލިޙުއެވެ.\nފުރަތަ ބައްދަލުވުމުގައި އެމް.ޑީ.ޕީ.ގެ ފަރާތުން4ކަރުދާހެއް ހުށަހަޅާފައިވެވެ. އެއީ، މަޝްވަރާތަކުގެ އަސާސީ ސިފަތައް ބަޔާންކުރާ ކަރުދާހާއި ޕޮލިޓިކަލް ރިކޮންސިލިއޭޝަން ބަޔާންކުރާ ކަރުދާހާއި ހިންގުމުގެ ނިޒާމާއި ޖުޑީޝަރީ އިސްލާހުކުރުން ބަޔާންކުރާ ކަރުދާހާއި ގައުމުގެ ތަރައްގީއާ ގުޅުން ހުރިކަންކަން ބަޔާންކުރާ ކަރުދާހެވެ. ހުށަހެޅުނު4ކަރުދާހުގެ ތެރެއިން މަޝްވަރާތަކުގެ އަސާސީ ސިފަތައް ބަޔާންކުރާ ކަރުދާހާއި ޕޮލިޓިކަލް ރިކޮންސިލިއޭޝަން ބަޔާންކުރާ ކަރުދާހާ ގުޅޭގޮތުން ސަރުކާރުގެ ބަހެއް މިރޭ ލިބޭނެކަމަށް ފުރަތަމަ ބައްދަލުވުމުގައި ސަރުކާރުން ވަނީ އިޝާރާތްކުރައްވާފައެވެ. އަސާސީ ސިފަތަކާ ގުޅޭ ގޮތުން އެމް.ޑީ.ޕީ.އިން ވަނީ5ކަމެއް ހުށަހަޅާފައެވެ. އަސާސީ ސިފަތަކުގެ ތެރޭގައި ހިމެނޭ ކަންކަމުގެ ތެރެއިން ބައެއްކަންކަމާ ގުޅޭ ގޮތުން ސަރުކާރުގެ ވިސްނުން ހާމަވާގޮތަށް ފުރަތަމަ ބައްދަލުވުމުގައި ސަރުކާރުން ވަނީ ވާހަކަ ދައްކާފައެވެ. އެމް.ޑީ.ޕީ.ގެ ވަފްދު އެމް.ޑީ.ޕީ.އަށް ކަނޑައެޅޭކަމަށް މިނިސްޓަރ ޢުމަރު ނަޞީރު ވަނީ ވިދާޅުވެފައެވެ. ޕޮލިޓިކަލް ރިކޮންސިލިއޭޝަންއާ ގުޅޭ ގޮތުން އެމް.ޑީ.ޕީ.އިން ވަނީ6ކަމެއް ހުށަހަޅާފައެވެ.


Mainbafainnaa Eku Selfie Eh Nagaaleema Emeehunge Haqqu Adhaaveetho? މައިންބަފައިންނާއެކު ސެލްފީއެއް ނަގާލީމަ އެމީހުންގެ ޙައްޤު އަދާވީތޯ؟! – Ilm Mainbafainnaa Eku Selfie Eh Nagaaleema Emeehunge Haqqu Adhaaveetho?\nމައިންބަފައިންނާއެކު ސެލްފީއެއް ނަގާލީމަ އެމީހުންގެ ޙައްޤު އަދާވީތޯ؟!\nއަޅުގަނޑުމެންގެ ތެރެއިން ބައެއް މީހުންނަށް މައިންބަފައިންގެ ޙައްޤުތައް އެނގެއެވެ. އެބައިމީހުންނަށް އަދާކޮށްދޭން ޖެހޭ ކަންކަން އެނގެއެވެ. އެހެންނަމަ ވެސް އެޙައްޤުތައް، އެކަންކަން އަހަރެމެންނަށް އަދާ ކުރެވޭތޯއެވެ؟\nމިއަދުގެ މުޖުތަމަޢުތަކުން މިހާރަކަށް އައިސް ގިނަގިނައިން ފެންނަ މަންޒަރެކެވެ. މަންމައާއެކު ފޮޓޯއެއް ނަގައި އަޕްލޯޑްކޮށްލުމަށްފަހު، އެއީ އަހަރަންގެ ދުނިޔެ ކަމުގައި ޖަހާލައެވެ. އަދި ގޭގެ ރާނީ ކަމުގައި ވެސް ބުނެލައެވެ. ޙަޤީޤަތަކީ ކޮބައިތޯއެވެ؟ ޙަޤީޤަތަކީ އަޅުގަނޑުމެންގެ ތެރެއިން ގިނަ މީހުންނަށް އެމީހުންގެ ބިޒީ ޝެޑިއުލްއިން އެ މަންމައަށް، އެބައްޕައަށް ގުޅާލަން 24 ގަޑިއިރުން އެންމެ މިނެޓެއްވެސް ނުދެވެއެވެ. އަދި ކޮބައިތޯ! އެމަންމައަށް އެބައްޕައަށް ކެތްނުކުރެވިގެން ގުޅާލުމުން، އެވަގުތު ވާހަކަ ދެއްކެތްނެތޭ ފަހުން ގުޅާލާނަމޭ ބުނެލަން ފޯނުވެސް ނެގޭވަރު ނުވެއެވެ. މިދައްކަނީ އަޅުގަނޑުމެންގެ ބައެއް މީހުންގެ ހާލު ހުންނަގޮތުގެ ވާހަކައެވެ. ފާހަގަކުރާ ވަކި ދުވަހެއްގެ ސެލްފީއެއް ނުވަތަ ފޮޓޯއެއް ނަގާލުމުން މައިންބަފައިންގެ ޙައްޤު ނިމުނީ ކަމަށް ދެކޭ ބައެއް މީހުންގެ ވާހަކައެވެ.\nއެބައިމީހުންގެ ޒުވާން އުމުރު އަހަރެމެންނަށްޓަކައި، އަހަރެމެންގެ އުފަލާއި ހިތްހަމަޖެހުމަށްޓަކައި ޤުރުބާންކޮށްލީ ފޮނި އުންމީދުތަކާ އެކީގައެވެ. ވީއިރު އެބައިމީހުން މުސްކުޅިވެ، އެކަނިވީ ދުވަހު ދަރިން އެފަދައިން ބިޒީއޭ ބުނެ އެކަނި ކޮށްލުމުން ވަރަށް ހިތުގަޖެހޭނެއެވެ. ދެރަވާނެއެވެ. އަޅުގަނޑުމެންނެކޭ އެއްގޮތަށް އެބައިމީހުން އިޙްސާސްތައް ކުރާނެއެވެ. ކީރިތި ޤުރްއާނުގައި ﷲ އަށް އީމާންވުމަށް އެންގެވުމަށްފަހު އެއާ ވިދިގެން މައިންބަފައިންނަށް ކިޔަމަންތެރިވެ އިޙްސާންތެރިވުމަށް ވަޞިއްޔަތް ކޮށްފައި ވާއިރު އެފަަދައިން ކަންތައް ކުރުން އަހަރެމެންގެ މައްޗަށް ހެޔޮވެގެން ނުވެއެވެ.\nއަޅުގަނޑުމެންނީ މައިންބަފައިންގެ ޙައްޤުތައް އެންމެ ފުރިހަމަ ގޮތުގައި އަދާކޮށްދޭ ބަޔަކު ކަމުގައި ލައްވާށި!.


ސ. ހުޅުދޫމީދޫ ސިއްޙީ މަރުކަޒުގެ އެކްސްޓެންޝަން ޢިމާރާތުގެ ފިނިޝިންގ މަސައްކަތްތައް ކޮށްދޭނެ ފަރާތެއް ހޯދުމަށް\nދިވެހި ރާއްޖޭގައި ކޮވިޑް-19 ފެތުރުން ކޮންޓްރޯލްކުރުމަށް އަޅުއްވާފައިވާ ފިޔަވަޅެއްގެ ގޮތުން 19 މާރިޗް2020 އިން ފެށިގެން 26 މާރިޗް 2020 އަށް ސަރުކާރު ބަންދުކުރުމަށް ނިންމަވާފައިވާތީ ސ.ހުޅުދޫމީދޫ ސިއްޙީމަރުކަޒުގެ އެކްސްޓެންޝަން ޢިމާރާތުގެ ފިނިޝިންގ މަސައްކަތްތައް ކޮށްދޭނެ ފަރާތެއް ހޯދަން މިއިދާރާގެ ނަންބަރ (IUL)426-AA/426/2020/118އިއުލާނުގައިވާ ރަޖިސްޓްރޭޝަން މުއްދަތާއި ބިޑް ހުށަހެޅުމުގެ ތާރީޚަށް އަންނަނިވި ބަދަލުތައް ވަނީ ގެނެވިފައެވެ.\nމިނިސްޓްރީ އޮފް ހެލްތުގެ އެދިލެއްވުމުގެ މަތިން ސ.ހުޅުމީދޫ ސިއްޙީމަރުކަޒުގެ އެކްސްޓެންޝަން ޢިމާރާތުގެ ފިނިޝިންގ މަސައްކަތްތައް ކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މިމަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝަރުތު ހަމަވާ ހުރިހާ ފަރާތްތަކަށް ހުޅުވާލަމެވެ.\nމިމަސައްކަތަށް ޝަރުތުހަމަވާ ފަރާތުގައި ހުންނަންޖެހޭ ޝަރުތުތަކާއި އިވެލުއޭޓްކުރެވޭ ކްރައިޓީރިއާ ބިޑިންގ ޑޮކިއުމަންޓްގައި ބަޔާންކުރެވިފައިވާނެއެވެ.\nބީލަމުގައި ބައިވެރިވުމަށް /-500 ( ފަސްސަތޭކަ ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 2020 މާރިޗު 16 ވާ ހޯމަ ދުވަހުގެ ހެނދުނު 10:00ން ފެށިގެން 2020 އެޕްރީލް 06 ވާ ހޯމަ ދުވަހުގެ މެންދުރު 12:00އާއި ހަމަޔަށް (ސަރުކާރު ބަންދު ދުވަސްތައް ފިޔަވައި ) އައްޑޫސިޓީ ކައުންސިލްގެ އިދާރާއިންނާއިންނެވެ.\nމިމަސައްކަތާއި ބެހޭ އެންމެހައި ލިޔެކިޔުންތައް 16 މާރިޗް 2020 އިން ފެށިގެން ސޮފްޓްކޮޕީ ފޯރމެޓްގައި މިއިދާރާގެ ވެބްސައިޓްއިން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެ ފަހުގެ މައުލޫމާތުތައް މިއިދާރާގެ ވެބްސައިޓް http://www.adducity.gov.mv މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\nމިމަސައްކަތުގެ ބިޑް ސެކިއުރީޓީގެ ގޮތުގައި 1500.00 ( ފަނަރަސަތޭކަ ރުފިޔާ ) ހުށަހަޅަން ޖެހޭނެއެވެ. ބިޑް ސެކިއުރިޓީ ދިވެހި ރުފިޔާއިން ނުވަތަ އެއަދަދާ އެއްވަރެއްގެ އަދަދެއް ޔޫ.އެސް.ޑޮލަރުން ހުށަހެޅިދާނެއެވެ. ބިޑް ސެކިއުރިޓީގެ މުއްދަތަކީ ބިޑް ހުޅުވާދުވަހުން ފެށިގެން 90 ދުވަހެވެ.\nބީލަންތަކުގައި ބައިވެރިވެވޭނީ މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގެ "އިމާރާތްކުރުމުގެ އަމަލީ މަސައްކަތްކުރާ ފަރާތްތަކުގެ ގަވާއިދު"ގައިވާ ގޮތުގެ މަތީން ރަޖިސްޓަރީ ވެފައިވާ ފަރާތްތަކަށެވެ.\nމި ޕްރޮޖެކްޓާއި ބެހޭގޮތުން މައުލޫމާތެއް ސާފުކުރައްވަން ބޭނުންވާނަމަ 2020 މާރިޗު 16 ވާ ހޯމަ ދުވަހުން ފެށިގެން 2020 އެޕްރީލް މަހުގެ 02 ވާ ބްރާސްފަތި ދުވަހުގެ 14:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ.\nބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2020 އެޕްރީލް 07 ވާ އަންގާރަ ދުވަހުގެ 13:00ގައި ކައުންސިލްގެ އިދާރާގެ ހޯލްގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nސުންގަޑި: 07 އޭޕްރިލް 2020 1300


SunOnline: Faaris aa dhekolhah dhaulathun hushahelhi Audio balai nugannan courtun ninmaifi\nމިއަދު އޮތް ޝަރީއަތައް ފާރިސް މައުމޫން ކޯޓަށް ހާޒިރުކުރުމަށް މާލެ ގެނައިސްފައި --- ސަން ފޮޓޯ: ފަޔާޒު މޫސާ\nފާރިސްއާ ދެކޮޅަށް ދައުލަތުން ހުށަހެޅި އޯޑިއޯ ބަލައި ނުގަންނަން ކޯޓުން ނިންމައިފި\nރިޝްވަތު ދިން ކަމުގެ ދައުވާ އުފުލާފައިވާ ދިއްގަރު ދާއިރާގެ މެންބަރު އަހްމަދު ފާރިސް މައުމޫންއާ ދެކޮޅަށް ދައުލަތުން ހުށަހެޅި އޯޑިއޯ އެނަލަސިސް ރިޕޯޓް ނުނަގަން ކްރިމިނަލް ކޯޓުން ނިންމައިފިއެވެ.\nމިއަދު ހަވީރު އޮތް އެ ޝަރީއަތުގައި އޯޑިއޯ އެނަލިސިސް ރިޕޯޓްގެ އިތުރުން ފާރިސްއާ އެކު ހައްޔަރުކުރި އަހްމަދު ޝާފިއުގެ ތަހުގީގް ބަޔާން ވެސް ނުނަގަން އެ މައްސަލަ ބައްލަވާ ގާޒީ އަހުމަދު ހައިލަމް ވަނީ ނިންމާފައެވެ.\nއޯޑިއޯ އެނަލިސް ރިޕޯޓް ނުނެގުމަށް ނިންމާފައިވަނީ ފާރިސްގެ ވަކީލުން ފާހަގަކުރި ފަދައިން އެ ރިޕޯޓަކީ ގާނޫނާގެ ތެރެއިން ހޯދާފައިވާ ރިޕޯޓެއް ކަމަށް ދައުލަތަށް ސާބިތުކޮށްދެވިފަ ނުވާތީއެވެ. އޯޑިއޯ ރިޕޯޓާ ގުޅިގެން ފާރިސްގެ ވަކީލުން ވިދާޅުވީ އެ އޯޑިއޯ ރިޕޯޓަކީ ގާނޫނާ ހިލާފަށް ހޯދާފައިވާ ރިޕޯޓެއް ކަމަށާއި ގާނޫނާ ހިލާފަށް ހޯދާފައިވާ ރިޕޯޓެއް ޝަރީއަތައް ބަލައިނުގަނެވޭނެ ކަމަށެވެ.\nސަބަބެއްގެ ގޮތުގައި ފާރިސްގެ ވަކީލު ފާހަގަކުރީ ދެ މީހެއްގެ ދެމެދު ހިނގާ ޒާތީ މުއާމަލާތަކީ ކޯޓުގެ އަމުރަކާ ނުލައި އަޑުނޭހޭނެ އެއްޗެއްކަން ގާނޫނު އަސާސީގައި ބުނެފައިވާ ކަމަށާއި އެހެން ކަމުން ފާރިސްއާ ދެކޮޅަށް ދައުލަތުން ހުށަހެޅި އޯޑިއޯ އަކީ ފުލުހުންގެ އިންޓަލިޖެންސްއަށް ލިބިފައިވާ ވީޑިއޯ އަކުން ނަގާފައިވާ އޯޑިއޯ އެއް ކަމަށެވެ.\nދައުލަތުގެ ވަކީލާ ވެސް ވަނީ އެ އޯޑިއޯ ނަގާފައިވަނީ ކޯޓު އަމުރަކާ ނުލާ ކަމަށް ވިދާޅުވެފައެވެ. އެހެންކަމުން ގާޒީ ހައިލަމް ނިންމެވީ އެ އޯޑިއޯ އާއި އޯޑިއޯ އެނަލިސިސް ތައްޔާރުކުރި ފުލުސް އޮފިސަރުގެ ހެކިބަސް މިއަދުގެ ޝަރީއަތުގައި ނުނެގުމަށެވެ.\nފާރިސްއާ ދެކޮޅަށް ޝާފިއު ދީފައިވާ ތަހުގީގު ބަޔާން ވެސް ޝަރީއަތައް ބަލައި ނުގަތުމަށް ވަނީ ނިންމާފައެވެ. ސަބަބެއްގެ ގޮތުގައި ގާޒީ ހައިލަމް ވިދާޅުވީ އެ މައްސަލާގައި ހެކި ހާމަކުރުމަށް ދިން ފުރުސަތުގައި ޝާފިއު ޝަފަވީ ހެއްކެއްގެ ގޮތުގައި އަޅާފައިނުވާ ކަމަށާއި ދައުލަތުން ހުށަހަޅާފައިވަނީ ޝާފިއު ދީފައިވާ ބަޔާން އެކަނި ކަމަށެވެ. ކްރިމިނަލް ކޯޓުން މީގެ ކުރިން ނިންމާފައިވަނީ މީހެއްގެ ބަޔާން ހެއްކެއްގެ ގޮތުގައި ބަލައިގެންނާނީ އެމީހެއްގެ ހެކި ބަސް ވެސް ނެގުމަށްފަހުގައި ކަމަށެވެ.\nޝާފިއުގެ ބަޔާން ހެއްކެއްގެ ގޮތުގައި ކޯޓުން ބަލައިނުގަތުމަށް ނިންމުމުން ފާރިސްގެ ފަރާތުން ވަނީ މީގެ ކުރިން ނެގުމަށް އެދިފައިވާ 62 ހެކިންގެ ހެކިބަސް ނުނެގުމަށް ވެސް ނިންމާފައެވެ. ނަމަވެސް ފާރިސްގެ ދިފާއުގައި ހުށަހަޅާފައިވާ 11 ކިތާބީ ހެކިންގެ ހެކިބަސް ނެގުމަށް ވަކީލުން ވަނީ އެދުފައެޗެ.\nމިއަދުގެ ޝަރީއަތް ނިންމާލަމުން ގާޒީ ހައިލަމް ވަނީ އެ މައްސަލާގައި މާދަމާ ވެސް އަޑުއެހުމެއް ބާއްވާނެ ކަން އިއުލާންކުރައްވާފައެވެ. މާދަމާގެ އަޑު އެހުމުގައި އޮންނާނީ ފާރިސްގެ ފަރާތުން ހުށަހަޅާފައިވާ ކިތާބީ ހެކިންނާ ގުޅޭ ގޮތުން ވާހަކަ ދެއްކުމެވެ.\nކްރިމިނަލް ކޯޓް ފާރިސް މައުމޫން ރިޝްވަތުގެ މައްސަލަތައް\nޕްރެސް ކޮންފަރެންސްގައި ފާރިސް ތަމްސީލް ކުރެއްވީ ރައީސް މައުމޫން: ހެކީން 12 ގަޑި 18 މިނެޓް ކުރިން


ނަމާދު ( الصلاة ) – 13 – DhiSalafiyyah\nނަމާދު ( الصلاة ) – 13\n05/04/2016 ފިޤުހާއި އޭގެ ޢިލްމުތައް, ދީންއަލް އަޚް ބިލާލް ޢަބްދުއްސައްތާރު\nޢަބްދުﷲ ބުން ޢުމަރު ރަޟިޔަﷲ ޢަންހުގެ ކިބައިން އިމާމް ބުޚާރީއާއި އިމާމް މުސްލިމް ރިވާކުރައްވާފައިވާފައިވެއެވެ. މުސްލިމުން ފުރަމަތަމަ މަދީނާއަށް ހިޖުރަކުރެއްވި ދުވަސްވަރު، ނަމާދު ވަގުތު ވާނޭ އިރަކަށް އިންތިޒާރު ކުރުމަށްޓަކައި މީސްތަކުން އެއްތަނަކަށް އެއްވާކަމުގައި ވެއެވެ. އޭރު އަދި ނަމާދު ވަގުތު ވެއްޖެކަން އެންގުމަށްޓަކައި އެކަން އިޢުލާނުކުރެވެމަކުން ނުދެއެވެ. އެއްދުވަހެއްގައި އެބައިމީހުންގެ މެދުގައި މިކަން ޙައްލުކުރާނޭ ގޮތަކާއެދު މަޝްވަރާކުރެވުނެވެ. އެއްބައި ބޭކަލުން ވިދާޅުވިއެވެ. ނަޞާރާއިން ގެންގުޅޭ ފަދައިން ނާޤޫސެއް ( ރަނގަބީލެއް) ބޭނުންކުރާށެވެ. އަނެއްބައި ބޭކަލުން ވިދާޅުވިއެވެ. ޔަހޫދީން ބޭނުުންކުރާފަދަ ބޫޤެއް ( ދުންމާރިއެއް ) ބޭނުންކުރާާށެވެ. ޢުމަރު ރަޟިޔަﷲ ޢަންހު ވިދާޅުވިއެވެ. ނަމާދަށް ގޮވާލުމަށްޓަކައި މީހަކު ފޮނުވަން ވީނޫންތޯއެވެ. ދެން ރަސޫލުﷲ ޞައްލަﷲ ޢަލައިހި ވަސައްލަމަ، ބިލާލު ރަޟިޔަﷲ ޢަންހު އަށް ވިދާޅުވިއެވެ. (( އޭ ބިލާލުއެވެ. ތެދުވެ ވަޑަިގެން މީސްތަކުންނަށް ނަމާދަށް ގޮވައިލެއްވުމަށް ވަޑައިގަންނަވާށެވެ. )) އޭރު އަދި ބަންގީގެ ލަފްުޒުތަކެއް ބާވައިނުލައްވައެވެ.\nބަންގިއާއި ޤަމަތުގެ ލަފްޟުތައް:\nބަންގީގެ ތަފާތު ލަފްޟުތައް އައިސްފައި ވެއެވެ. އޭގެ ތެރެއިން އެއްގޮތަކީ ޢަބްދުﷲ ބުން ޒައިދު ރަޟިޔަﷲ ގެ ޙަދީޘްގައި އައިސްފައިވާ ގޮތެވެ. އެކަލޭގެފާނު ވިދާޅުވިއެވެ. (( ތިމަންކަލޭގެފާނަށް ނިދީގައި ފެނިވަޑައިގަތެވެ. މީހަކު ތިމަންކަލޭގެފާނު ވަށައިގެން ނާޤޫސް (ރަނގަބީލު) ތަކެއް ހިއްޕަވައިގެން ހިންގަވަނީއެވެ. ތިމަންކަލޭގެފާނު ދެންނެވީމެވެ. އޭ ﷲގެ އަޅާއެވެ. ތިބާ ތިޔަ ނާޤޫސްތައް ވިއްކަވަނީތޯއެވެ. އެމީހަކު ބުންޏެވެ. ތިބާއަށް މިއިން ހިފޭނީ ކޮން ބޭނުމެއް ހެއްޔެެވެ. ތިމަންކަލޭގެފާނު ދެންނެވީމެވެ. ތިމަންނަމެން އެއިން މީސްތަކުންނަށް ނަމާދަށް ގޮވާލާނީއެވެ. އެމީހަކު ބުންޏެވެ. އެއަށްވުރެ މާ ހެޔޮ އެއްޗެއް ތިމަން ތިބާއަށް ދަސްކޮށް ދެނީހެއްޔެވެ. ދެން ތިމަންކަލޭގެފާނު އާނއެކޭ ވިދާޅުވުމުން އެމީހަކު ބުންޏެވެ. ތިބާ މިފަދައިން ވިދާޅުވާާށެވެ. (( الله أكبر، الله أكبر، الله أكبر، الله أكبر، أشهد أن لا إله إلا الله، أشهد أن لا إله إلا الله، أشهد أن محمدًا رسول الله، أشهد أن محمدًا رسول الله، حي على الصلاة، حي على الصلاة، حي على الفلاح، حي على الفلاح، الله أكبر، الله أكبر، لا إله إلا الله ))\nއަދި ބުންޏެވެ. ޤަމަތް ދޭއިރު މިފަދައިން ވިދާޅުވާާށެވެ. ((الله أكبر الله أكبر، أشهد أن لا إله إلا الله، أشهد أن محمدًا رسول الله، حي على الصلاة، حي على الفلاح، قد قامت الصلاة، قد قامت الصلاة، الله أكبر الله أكبر، لا إله إلا الله )) ދެން ތިމަންކަލޭގެފާނު ހޭފުޅުލެއްވުމަށްފަހު މި ފުވަފެނުގެ ވާހަކަ ރަސޫލުﷲ ޞައްލަﷲ ޢަލައިހި ވަސައްލަމައަށް ދެންނެވުމުން ޙަދީޘްކުރެއްވިއެވެ. (( ﷲ އިރާދަކުރެއްވިއްޔާ ތިޔަ ހުވަފެނަކީ ހައްޤުތެދު ހުވަފެނެކެވެ. އަދި ބިލާލު ރަޟިޔަﷲ ޢަންހު ބަންގި ގޮވުމަށްޓަކައި އެކަލޭގެފާނަށް ތިޔަ ކަލިމަތައް ދަސްކޮށްދެއްވާށެވެ. އެހެނީ އެކަލޭގެފާނަކީ ކަލޭގެފާނަށްވުރެ އަޑުފުޅު ރީތި އަދި ބާރު ބޭފުޅެކެވެ.))\nއަލް އިމާމް އަބޫދާވުދާއި އަލްއިމާމް ނަސާއީ ރިވާކުރައްވާފައިވާ أبو محذورة ރަޟިޔަﷲ ޢަންހުގެ ޙާދީޘްގައި ވެއެވެ. ފަތިސް ނަމާދުގެ ބަންގީގައި “حيَّ على الفلاح” ގެ ފަހުން ” الصلاةُ خير من النوم، الصلاة خير من النوم ” މިފަދައިން ވިދާޅުވުމަށް ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނަށް އުނގަންނަވައި ދެއްވިއެވެ.


Ijuthimaaee dhulhaheyo vehtakah Naasir\nއިޖުތިމާއީ ދުޅަހެޔޮ ވެށްޓަކަށް ނާސިރު\nބ އޭދަފުށްޓަށް އުފަން މިރަށު ސިއްދަތުރަ އަހުމަދު ނާސިރު (އާއްމު ނަމުންނަމަ ބޮޑޭ އަހަންމަދު) އަކީ މީގެ އަށާވީހަކަށް އަހަރު ކުރިންވެސް އޭދަފުށީގެ އިޖުތިމާއީ މަސައްކަތްތަކުގައި ވަރަށް މުރާލި ފަރާތެކެވެ. ނާސިރު އަބަދުވެސް ގަސް އިންދުމަށް ލޯބިކުރައްވައެވެ. އަދި ހަމައެކަނި ގަހެއް އިންދުމުން އެ ނިމުނީއެއްވެސް ނޫނެވެ. އެ ގަސް ހެއްދުމަށް ކުރެވެންހުރި ހުރިހާ މަސައްކަތެއް ކުރައްވައެވެ. ނަތީޖާއެއްގެ ގޮތުން މިއަދު އޭދަފުށީގައި ހުރި ހިޔާލިބޭ ގިނަ ގަސްތަކަކީ ބޮޑޭ އަހަންމަދުގެ މަސައްކަތުން ހައްދާފައިވާ ގަސްތަކެކޭ ބުންޏަސް ދޮގަކަށް ނުވާނެއެވެ. އެކަމުގެ ހެއްކެއްގެ ގޮތުން ގަބުރުސްތާނު ވަށައިގެން ހެދިފައިވާ ގަސްތައްވެސް ފުދެއެވެ. ވުމާއެކު މިއަދު ނާސިރަށް ލިބޭ އެންމެބޮޑު އެއް ހިތްހަމަޖެހުމަކީ އަވިގަދަ ދުވަސްދުވަހު އަތޮޅު ތައުލީމީ މަރުކަޒުގެ ދަރިވަރުންނާއި ބެލެނިވެރިން އެ ގަސްތަކުގެ ހިޔަލުގައި ތިބޭ މަންޒަރު ފެށި ހިތަށް ލިބޭ ހިތްހަމަޖެހުމެވެ.\nތިމާވެށްޓާ ރައްޓެހި ނާސިރު ދެކިލައްވާ ގޮތުގައި ގަސްއިންދުމާއި ރަށުތެރެ ސާފުކޮށް ބޭއްވުމަކީ އަބަދުވެސް ވަރަށް ހިތްހަމަޖެހޭ ކަމެކެވެ. ސައިކަލް ކާރުފަދަ ތަކެތި ރަށައް ގިނަވުމަކީ ނާސިރު އަބަދުވެސް ވަރަށް ބޭނުންނުވާ ކަމެކެވެ. އޭނާ ދެކިލައްވާ ގޮތުގައި އެ ބާވަތުގެ އެއްގަމު ދުއްވާ އުޅަނދުތައްވެސް ހުންނަން ޖެހޭނީ ތިމާވެށްޓާއި ރައްޓެހި ގޮތަށެވެ.\nތިމާވެށްޓަށް ލޯބިކުރާ ނާސިރަކީ އޭދަފުށްޓަށް އެންމެ ފުރަތަމަ ބެޓްރީ ސައިކަލެއް ގެނެސްގެން ދުއްވި ފަރާތް ވެސްމެއެވެ. ނާސިރުގެ މިހާރުގެ އަމާޒު ހުރީ ހުރިހާ ކަމެއްގައިވެސް ތިމާވެށްޓާއި އެންމެ ރައްޓެހި ގޮތަށް ރައްޔިތުންނަށް ހިދުމަތް ދިނުމަށެވެ.\nމީގެ އިތުރުން ނާސިރަކީ އަބަދުވެސް ކުޅިވަރަށް، ވަކިން ހާއްސަކޮށް ފުޓްބޯޅައަށް ލޯބިކުރާ ފަރާތެކެވެ. އޭދަފުށީ ޒުވާނުންގެ ޖަމިއްޔާގެ ފުޓުބޯޅައިގެ ރަން ދުވަސް ވަރާއި އޭދަފުށީގައި ބޭއްވުނު ޔޫސުފް ކަލޭފާނުގެ ހަނދާނީ ވާދައިގެ ތަށްޓަށް ކުޅެވުނު ފުޓުބޯޅަ މުބާރާތް ތަކާއި، އެންގައު ކަޕް ފުޓްބޯޅަ މުބާރާތްތައް ރާވާ ހިންގުމުގައި އޭރު ވަރަށް މުހިންމު ދައުރެއް އަދާ ކުރެއްވީ ވެސް ނާސިރު އެވެ. އަދި އެކި ގޮތްގޮތުން ފަންޑު ހޯދައިގެން މިފަދަ މުބާރާތް ތަކަށް ޓީމުނެރެ ކާމިޔާބީތައް ވެސް ހޯދާފައިވެ އެވެ.\nނާސިރަކީ އަބަދުވެސް އޭދަފުށީ ތަމްސީލުކުރާ ފުޓްބޯޅަޓީމުގެ ނަންބަރު ވަން ސަޕޯޓަރެވެ. ރާއްޖޭގެ ކޮންމެ ހިސާބެެއްގައި އޭދަފުށީ ފުޓްބޯޅަޓީމު މުހިންމު މެޗެއް ކުޅޭނަމަ އެ މެޗް ބަލަން ދިއުމުގެ ހުރިހާ އިންތިޒާމެއް ހަމަޖެއްސުމުގެ އެންމެ ކުރީގައި ހުންނާނީ އޭނާ އެވެ. ނާސިރުގެ އަބަދުގެވެސް އަމާޒަކީ އޭދަފުށީ ޓީމުން ރާއްޖޭގެ ގައުމީ ޓީމު ބަލިކުރުމެވެ. ރާއްޖޭގެ އެއްވަނަ ޑިވިޝަންގެ ޓީމުތަކާއި ޗެލެންޖް ކުރުމެވެ. އެގޮތުން ނާސިރު އަބަދުވެސް ދެކެންބޭނުންވާ ހުވަފެނަކީ އޭދަފުށީ ދަނޑުގައި ރާއްޖޭގެ ގައުމީ ޓީމު ބަލިކުރުމެވެ. އެކަން ކުރުމަށް ކުރެވެންހުރި ހުރިހާ ކަމެއް ކުރާނެކަމަށް ނާސިރުވަނީ ވައުދުވެފަ އެވެ.\nބަހިއްޔާ ސާދާ މުސްކުޅި ދަރިވަރުންގެ ޖަމިއްޔާ (މިހާރުގެ ފޭލިޖަމިއްޔާ) އިން މިހާތަނަށް ކޮށްފައިވާ އިޖްތިމާއީ އިޤްތިސާދީ އަދި އުމްރާނީ ހުރިހާ މަސައްކަތެއްގައިވެސް ނާސިރު ވަނީ ވަރަށް މުހިންމު ދައުރެއް އަދާކޮށްފައެވެ. އެގޮތުން ރަށުގެ ބޮޑު ސްޓޭޖް ހެދުމާއި، ގަސް އިންދުމުގެ ޕްރޮގްރާމްތައް އަދި ސުނާމީ ރިކަވަރީ އެންޑް ރީކޮންސްޓްރަކްޝަން ޕްރޮޖެކްޓާއި ބަހިއްޔާ ޕްރީސްކޫލް އިމާރާތް ކުރުމުގެ ޕްރޮޖެކްޓްގައި ނާސިރުގެ ދައުރު ފާހަގަ ކޮށްލެވެ އެވެ. ނާސިރު ދެކޭގޮތުގައި އުމްރާނީ ގޮތުންނާއި އިޖްތިމާއީ ގޮތުން ރަށަށް ލިބޭ ކޮންމެ ކުރިއެރުމަކީ އޭނާއަށް ލިބޭ ވަރަށްބޮޑު ހިތްހަމަޖެހުމަކާއި ޝަރަފެކެވެ. ވީމާ ނާސިރު އަބަދުވެސް ވާންބޭނުންވަނީ ޒުވާނުން ކުރިއަށް ނެރެގެން މިފަދަ މަސައްކަތްތައް ރަށަށްޓަކައި ކޮށްދިނުމަށް އަތުކުރި އޮޅާލައިގެން ހުރި ޒުވާނުންނާ ރައްޓެހި ބޮޑުބެ އަކަށެވެ.\nއަހްމަދު ނާސިރުގެ ޚިދުމަތުގެ އަގު ވަޒަންކުރުމުގެ ގޮތުން “ފޭލި” ޖަމިއްޔާއިން ވަނީ ހަނދާނީ ފިލައެއްދީފައި\nދުޅަހެޔޮ ރައްޔިތުންތަކެއް ދިރިއުޅޭ ރަށެއްގެ ގޮތުގައި އޭދަފުށި އަބަދުވެސް ވުމަކީ ނާސިރުގެ އެއް މޮޓޯއެވެ. އެގޮތުން ނާސިރު އިސްނަގައިގެން އޭދަފުށީގެެ 40 އަހަރުން މަތީގެ މީހުންނަށް އަމާޒުކޮށްގެން މިއަހަރު ފެށި ފުޓްބޯޅަ ޕްރެކްޓިސް ވެގެން ދިއައީ ވަރަށް ގިނަބައެއްގެ ތާއީދު ލިބިގެންދިޔަ ކަމަކަށެވެ.\nހަމަގައިމުވެސް ނާސިރު މި މަސައްކަތް ފެށީ ދުޅަހެޔޮ ސިއްހަތަކަށް ކަސްރަތަކީ ވަރަށް މުހިންމު ކަމެއްކަން އިހްސާސް ކުރެވި، އެކަންކުރެވޭނީ މުޖްތަމައުގެ ކޮންމެވެސް އެއްބަޔަކު ނަމަވެސް އެކަމަށް އިސްނަގައިގެން ކަމަށް ވާތީ އެވެ. ކޮންމެއަކަސް މި މަސައްކަތް ވެގެން ދިޔައީ މިމުޖުތަމައަށް ވަރަށް ބޭނުންތެރި މުހިންމު މަސައްކަތަކަށެވެ. ނަތީޖާއަކަށް ވެގެންދިއައީ މިކަމަށް ގިނަބަޔަކު ތާއީދުކޮށް ވެޓަރަންސް ކްލަބެއް ވުޖޫދަށް އައުމުގެ ކުލަވަރުތައް ފެންނަމުން ދިއުމެވެ. މި މަސައްކަތުގައި އޭދަފުށީގެ ކުރީގެ މޮޅު ފްޓްބޯޅަ ކުޅުން ތެރިން ހަރަކާތް ތެރިވާކަމީ އުފާކުރަންޖެހޭ ކަމެކެވެ. ނާސިރުގެ މިހާރުގެ އަމާޒަކީ އަންނަ އަހަރު މެލޭޝިއާގައި އޮންނަ އިންޓަނޭޝަނަލް ވެޓަރަންސް ފްޓުބޯޅަ މުބާރާތުގައި އޭދަފުށީ ވެޓަރަންސް ޓީމް ބައިވެރި ވުމެވެ.\nނާސިރު މިހާރު ހާއްސަވާ އެއްކަމެއް އެބައޮތެވެ. ގިނަބަޔަކަށް ނޭނގުނު ކަމުގައިވިޔަސް ނާސިރަކީ އެކަނިވެރި، އުމުރުން ދުވަސްވީ މީހުންގެ ވަރަށްގާތް އެކުވެރި އެކެވެ. އެފަދަ މީހުން ބަލިވުމުން ޑޮކްޓަރަށް ދައްކައިދީ ބޭސްނަގައި ދިނުމާއި އެފަދަ މީހުންނަށް ބޭސްކާންދިނުމަކީ ވަރަށް ހާއްސަ އިސްކަމެއް ދީގެން ކުރަމުން އަންނަ ކަމެކެވެ. އެގޮތުން މިފަދަ އެހީތެރި ކަމަށް ބޭނުން ވެފައި ތިބި ބައެއްމީހުން ޑޮކްޓަރަށް ދެއްކުމަށް މާލެއާއި ރާއްޖެއިން ބޭރުގައި ނާސިރު އެތައް ދުވަހެއް ހޭދަކުރައްވަ އެވެ. ނާސިރު ދެކޭގޮތުގައި އެއީ އިންސާނިއްޔަތަށް ޓަކައި ކޮށްދެވޭ މަސައްކަތެކެވެ. އަދި މިފަދަ އެހީތެރި ކަމަކަށް އެދި އަންނަ މީހާއަށް އަބަދުވެސް އަޅާލުމަކީ މިއަދު ނާސިރުގެ އެންމެ އިސް އެއް ވާޖިބު ކަމުގައި ދެކެއެވެ. އާއިލާގެ ޒިންމާ އަދާކުރުމާ އެއްވަރަށް މިފަދަ ކަންކަމުގައި މިހާރަކަށް އައިސް އުޅެވޭކަމީ ދުނިޔެ މަތީގައި ނާސިރަށް ކޮށްދެވޭނެ އެންމެ އިހްލާސްތެރި މަސައްކަތް ކަމުގައި ދެކެއެވެ.\n1999 ވަނަ އަހަރު ވެލެންސިޔާ އޭދަފުށީ މެޗުން މޮޅުވުމާ ގުޅިގެން އޭރުގެ އަތޮޅުވެރިޔާ ގާސިމު ކަލޭފާނާ ބައްދަލުކުރަނީ. ނާސިރަކީ އޭރު އެޓީމުގެ މެނޭޖަރު:\nވީމާ، ނާސިރަކީ ސިޔާސީ މީހަކަށްވުރެ ބޮޑަށް އިޖްތިމާއީ މީހެކެވެ. ދުޅަހެޔޮ ވެށްޓެއް ގާއިމުކުރުމަށާއި އިންސާނިއްޔަތަށް ޓަކައި މަސައްކަތްކުރާ މީހެކެވެ. އަބަދުވެސް އަޒުމަކީ ރައްޔިތުންގެ ލޯތްބާއި ތާއީދާއެކު އެ ގޮތުގައި ދެމިހުރުމެވެ.\nއެޑިޓަރުގެ ނޯޓް: އަހްމަދު ނާސިރުއަކީ މިއީ އަންނަ ލޯކަލް ކައުންސިލު އިންތިހާބުގައި އޭދަފުށީ ކައުންސިލަށް ކުރިމަތިލައްވާފައިވާ ކެންޑިޑޭޓެކެވެ. އެގޮތުން މިއީ އެ ފަރާތަށް ވިޔަފާރި އުސޫލުން ޝާއިއުކޮށްދީފައިވާ ލިޔުމެކެވެ. މި ލިޔުމުގެ ޒިންމާ އުފުލާނީ އެ ފަރާތުންނެވެ.


މަރިޔަމް ލީނާ 17 ޖެނުއަރީ 2020 21:59\nޚާރިޖީވަޒީރު ޝާހިދު މޯދީ އާއި އެކު\nއިންޑިއާގެ ބާރުގެ ދަށުގައިވާ ކަޝްމީރުގައި އިންޑިއާއިން ކަންކުރަނީ މިހާރުގެ ހާލަތަށް ބަލާއިރު ކުރެވެން އޮތް އެންމެ ރަނގަޅަށް ކަމުގައި ދިވެހިރާއްޖޭގެ ޚާރިޖީ ވަޒީރު އަބްދުﷲ ޝާހިދު ވިދާޅުވެއްޖެއެވެ.\nޝާހިދު މިހެން ވިދާޅުވީ ރައިޒީނާ ޑައިލޮގުގައި ބައިވެރިވެވަޑައިގަތުމަށް މިހާރު އިންޑިއާއަށް ކުރައްވަމުން ގެންދަވާ ދަތުރުފުޅުގައި އިންޑިއާގެ ނޫހަކަށް ދެއްވި ބަސްދީގަތުމެއްގައެވެ. މީގެ އިތުރުން، އިންޑިއާއިން ދާދިފަހުން ފާސްކުރި ރަށްވެހިކަމުގެ ޤާނޫނާއި ގުޅޭގޮތުން ޝާހިދު ވިދާޅުވީ، އެ ޤާނޫނާއި ދެކޮޅަށް އަދި އެއްކޮޅަށް ކުރަމުންދާ މުޒާހަރާ ތަކުން ދައްކައިދެނީ އިންޑިއާގެ ޑިމޮކްރަސީ ކުރިއަރާފައިވާ މިންވަރުކަމަށެވެ.\nއަދި ރާއްޖޭގެ ޤާނޫނުތައް ރާއްޖެއިން ބޭނުންގޮތަކަށް އިސްލާހު ކުރާނަމަ، އެކަމާއި ބޭރުގެ ފަރާތަކުން ނުފޫޒު ފޯރުވަން ރާއްޖެއިންވެސް ބޭނުން ނުވާނެކަމަށް ޝާހިދު ވިދާޅުވިއެވެ.\nމިދިޔަ އަހަރުގެ އޯގަސްޓު މަހު އިންޑިއާ އިންވަނީ އެ ޤައުުމުގެ ޤާނޫނު އަސާސީއިން ކަޝްމީރަށް ދީފައިވާ އަމިއްލަ ވަންތަކަމުގެ ހައްޤު ނިގުޅައިގެންފައެވެ. އަދި ކަޝްމީރަކީ ސީދާ އިންޑިއާގެ މައި ސަރުކާރުގެ ދަށުން ހިންގާ ތަނަކަށް ބަދަލުކުރިއެވެ. އިންޑިއާ ސަރުކާރުގެ އެ ނިންމުމާއި ދެކޮޅަށް އެތައްހާސް ބަޔަކު މުޒާހަރާކުރިއެވެ. އިންޑިއާއިން ވަނީ ކަޝްމީރަށް އެތައް ހާސް ސިފައިންނެއް ފޮނުވާ މުޅި ކަޝްމީރުގައި ކާފިއު އިއުލާންކޮށްފައެވެ. އަދި ކުޑަކުދިން ހިމެނޭ ގޮތަށް އެތައް ބަޔަކު ހައްޔަރުކޮށްފައެވެ.\nއެ ކަންތައްތަކާއި ގުޅިގެން މީގެ ކުރިން ރާއްޖެއިން ނެރުނު ބަޔާނެއްގައި ވަނީ އެ ކަންކަމަކީ އިންޑިއާގެ ދާހިލީ ކަންކަން ކަމަށާއި އެކަމާއި ރާއްޖެއިން ނުބެހޭނެކަމަށް ބުނެފައެވެ. ރާއްޖޭގެ ޤާނޫނުތައް ރާއްޖެއިން ބޭނުންގޮތަކަށް އިސްލާހު ކުރާނަމަ، އެކަމާއި ބޭރުގެ ފަރާތަކުން ނުފޫޒު ފޯރުވަން ރާއްޖެއިންވެސް ބޭނުން ނުވާނެކަމަށް ޝާހިދު ވިދާޅުވެފައިވާއިރު، 1 ފެބްރުއަރީ 2018 ގައި ދިވެހިރާއްޖޭގެ ސުްޕްރީމް ކޯޓުން ނެރުނު އަމުރެއް ތަންފީޒު ކުރުވަން މަޖްބޫރުކޮށް އިންޑިއާ އިން ބާރުގެ ބޭނުންނުކޮށްގެން ޝާހިދު ހިތްހަމަނުޖެހުން ފާޅުކުރެއްވިކަން ފާހަގަކުރެވެއެވެ.\nޢަބްދުﷲ ޝާހިދު އިންޑިއާ މޯދީ ކަޝްމީރު\nOctober 30, 2019 18:10:44\nއިންޑިއާ އިން ކަޝްމީރު ދެބަޔަކަށް ބަހާލަނީ\nލާރިލާރި ޔޭސްސަރ! ބޮޑުލާދީނީ ސައި ތާނު\nޔާ ﷲ މިނުބައި ޝައިޠޯނާގެ ނިމުން ހިތި ކުރައްވާދޭވެ. އާމީން


Fethuremundha Balimadukamun Rahkaatherivumah Kurevidhaane Kankan - Vaguthu\nފެތުރެމުންދާ ބަލިމަޑުކަމުން ރައްކާތެރިވުމަށް ކުރެވިދާނެ ކަންކަން\nالحمد لله رب العالمين. الصلاة والسلام على أشرف الأنبياء والمرسلين. و بعد:\nބަލި ޖެހެނީ ކީއްވެ؟\nﷲ ސުބުޙާނަހޫ ވަތަޢާލާ ބަލިމަޑުކަމުން ލައްވަވާފައިވަނީ އެއިލާހުގެ އަޅުތަކުން އިމްތިޙާންކުރެއްވުމަށްޓަކައެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n(وَلَنَبْلُوَنَّكُم بِشَيْءٍ مِّنَ الْخَوْفِ وَالْجُوعِ وَنَقْصٍ مِّنَ الْأَمْوَالِ وَالْأَنفُسِ وَالثَّمَرَاتِ ۗ وَبَشِّرِ الصَّابِرِينَ) ސޫރަތުލް ބަޤަރާ: 155\nމާނައީ: "އަދި ބިރުވެރިކަމާއި އަދި ބަނޑުހައިހޫނު ކަމާއި އަދި މުދާތަކާއި ނަފުސުތަކާއި އަދި މޭވާތައް އުނިކުރައްވައިގެން ތިމަން ﷲ ތިޔަބައިމީހުން އިމްތިޙާން ކުރައްވާހުށީމެވެ. އަދި ކެތްތެރިވާމީހުންނަށް އުފާވެރިކަމުގެ ޚަބަރު ކަލޭގެފާނު ދެއްވާށެވެ."\nމި އާޔަތުގައިވާ ނަފުސުތައް މަދުކުރެއްވުމުގެ މުރާދެއްކަމުގައި އިމާމު ޝާފިޢީ ވިދާޅުވެފައިވެއެވެ. އެއި ބަލިތަކުގެ ވާހަކައެވެ. އެބަހީ ބަލިޖެއްސެވުމުގެ ވާހަކައެވެ. (1)\nއެހެން ކަމުން ބަލިމަޑުކަންތައް ﷲ ސުބުޙާނަހޫ ވަތަޢާލާ ލައްވަވާފައިވަނީ މީސްތަކުން އިމްތިހާން ކުރެއްވުމަށްޓަކައެވެ. އެބައިމީހުންގެ ތެރެއިން މި އިމްތިޙާނުގައި ކެތްތެރިވެ ﷲ ސުބުޙާނަހޫ ވަތަޢާލާއަށް ރުޖޫޢަވަނީ ކޮން ބައެއްތޯ ބައްލަވައި އެބައިމީހުންނަށް ހެޔޮޖަޒާ ދެއްވުމަށްޓަކައެވެ.\nޙަސަނުލް ބަޞަރީ ވިދާޅުވެފައިވެއެވެ. "މުޞީބާތްތަކަށް ނުރުހުންތެރިނުވާށެވެ. ... ތިބާ ނުރުހޭކަމެއް ތިބާ ނަޖާވާ ކަމަކަށް ހަދާފާނެއެވެ. އަދި ތިބާ ރުހޭކަމެއް އެއީ ތިބާ ހަލާކުކުރާ ކަމެއްކަމުގައި ހަދާފާނެއެވެ."\nއެހެންކަމުން ކެތްތެރިވެ އެފަދަ ކަންކަމުން ސަލާމަތްވާނެ މަގުތައް ހޯދައި އަދި އެފަދަ މަގުތަކުން ދީން މަނާނުކުރާނެހާ ގޮތްގޮތުން ހިނގުމަކީ ވަރަށްވެސް މުހިންމު ކަމެކެވެ.\nއެގޮތުން އަޅުގަނޑުމެން އެފަދަ ބަލިމަޑުކަންތަކުން ސަލާމަތްވުމަށް ކުރެވިދާނެ ބައެއްކަންކަން ތިރީގައި އެވަނީއެވެ.\nސާފުތާހިރުވުމަކީ އިސްލާމްދީން ވަރަށް ބޮޑަށް ބާރުއަޅާކަމެކެވެ. އަދި އެއީ މުއުމިނުންގެ ސިފައެކެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (الطُّهُورُ شَطْرُ الْإِيمَانِ) رواه مسلم في صحيحه.\nމާނައަކީ: "ތަހާރަތަކީ އީމާންކަމުގެ ދެބައިކޮށްފައި އެއްބައެވެ." އަދިވެސް ނަބިއްޔާ ޞައްލަﷲ ޢަލައިހި ވަސައްލަމަގެ ބަސްފުޅެއްގައި ސާފުތާހިރުކަމަކި އީމާންކަމުގެ ތެރޭންހިމެނޭ ކަމެއްކަމުގައި ބަޔާންކޮށްދެއްވާފައިވެއެވެ. މިބަސްފުޅުގެ ސަނަދު ޞައްޙަނުވިކަމުގައިވިޔަސް، މާނަ ޞައްޙަ ކަމުގައި ޝެއިޚު ބިންބާޒު ވިދާޅުވެފައިވެއެވެ. އެހެންކަމުން މިކަމަށް އަޅުގަނޑުމެން ބޮޑަށް މަސައްކަތް ކުރަން ޖެހެއެވެ. ސާފުތާހިރުކަމަކީ ބަލިމަޑުކަމުން ދުރުކޮށްދޭ ކަމެކެވެ. އަދި ﷲ ސުބުޙާނަހޫ ވަތަޢާލާ އެސިފައެއް ދެކެ ލޯބިވެވޮޑިގަންނަވާ ސިފައެކެވެ.\nށ. ހެނދުނާއި ހަވީރުގެ އަދި އެނޫން ޛިކުރުތަކަށް ރައްކާތެރިވުން.\nހެނދުނާއި ހަވީރުގެ ދުޢާތަކަށް ރައްކާތެރިވުމަކީ ވެސް މާއްދީ ރޫޙާނީ ބަލިމަޑުތަކުން ރައްކާތެރިކަން ލިބިގެންދާ ކަންކަމެވެ. އެގޮތުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n(مَنْ قَالَ - يَعْنِي إِذَا خَرَجَ مِنْ بَيْتِهِ - بِسْمِ اللَّهِ تَوَكَّلْتُ عَلَى اللَّهِ لَا حَوْلَ وَلَا قُوَّةَ إِلَّا بِاللَّهِ يُقَالُ لَهُ كُفِيتَ وَوُقِيتَ وَتَنَحَّى عَنْهُ الشَّيْطَانُ) رواه الترمذي في سننه و صححه الألباني.\nމާނައީ: "މީހަކު (އެމީހެއްގެ ގެއިން ނުކުންނަމުން) މިފަދައިން ކިޔައިފި ކަމުގައިވާނަމަ " بِسْمِ اللَّهِ تَوَكَّلْتُ عَلَى اللَّهِ لَا حَوْلَ وَلَا قُوَّةَ إِلَّا بِاللَّهِ" އެމީހަކަށް ބުނެވޭނެއެވެ. ތިބާއަށް ފުދިއްޖެއެވެ. އަދި ތިބާ ރައްކާތެރިކޮށްދެވިއްޖެއެވެ. އަދި އެމީހެއްގެ ކިބައިން ޝައިތާނާ ދުރުވާހުއްޓެވެ."\nނ. އަދިވެސް އެނޫން ސަބަބުތަކުގައި ހިފުން.\nއެހެނީ ބަލިމަޑުކަމުން ސަލާމަތް ވެވޭގޮތްތައް ހޯދައި އެނޫން ސަބަބުތަކުގައި ހިފައި އަދި ރައްކާތެރިވާންޖެހެއެވެ. އަދި ފާފަތަކުން ދުރުވާން ޖެހެއެވެ. އަދި ދުޢާކުރަން ޖެހެއެވެ. އަދި ބަލިވުމުގެ ކުރިންނާއި އަދި ފަހުން ދުނިޔަވީ ސަބަބުތައް ކަމުގައިވާ ބަލިން ރައްކާތެރިވާން އަޅަންޖެހޭ ފިޔަވަޅުތަކާއި އަދި ބަލިވުމުން އަޅަން ޖެހޭ ފިޔަވަޅުތައް އަޅަން ޖެހެއެވެ.\nވިމާ ދުޢާއަކީ ﷲ ސުބުހާނަހޫ ވަތަޢާލަ ހުރިހާ ބާވަތެއްގެ ބަލިތަކާއި ރޯގާތަކުން ސަލާމަތްކުރައްވައި ފުރިހަމަ ސިއްހަތެއްގައި ލައްވައި ﷲ ސުބުހާނަހޫ ވަތަޢާލާއަށް ރުޖޫޢަވާ ބަޔެއްކަމުގައި ލެއްވުމެވެ.\n(1) ތަފުސީރު ބަޣަވީ ރަޙިމަހުﷲ. އަދި ތަފުސީރު އައްސަޢްދީ ބައްލަވާ.


ގޭބިސީގެ އާމްދަނިއާއި ޚަރަދުކުރުން ހުރިގޮތުގެ ސަރވޭ 2019/20\nމިބިއުރޯގެ ފަރާތުން 2019 ގައި ކުރުމަށް ހަމަޖެހިފައިވާ ގޭބިސީގެ އާމްދަނީއާއި ޚަރަދުކުރުން ހުރިގޮތުގެ ސަރވޭ، މާލެއާއި އަތޮޅުތަކުގައި ސެޕްޓެމްބަރ މަހުން ފެށިގެން ކުރިޔަށް ގެންދިއުމަށް ވަނީ ހަމަޖެހިފައެވެ. މިސަރވޭއަކީ ކޮންމެ ފަސް އަހަރަކުން މިބިއުރޯގެ ފަރާތުން ކުރަމުން އަންނަ ސަރވޭ އެކެވެ. މިގޮތުން އެކި އެކި ބުރުތަކަކަށް ބަހާލެވިގެން މިފަހަރުގެ ސަރވޭވެސް 20/2019 ވަނަ އަހަރު ތެރޭގައި މާލެ އާއި އަތޮޅުތަކުގައި ކުރުމަށް ވަނީ ހަމަޖެހިފައެވެ.\nމިގޮތުން މާލޭގެ ފުރަތަމަ ބުރު، މިސެޕްޓެމްބަރ މަހުގެ 28 ވަނަ ދުވަހު، ހޮވާލެވިފައިވާ ސަރަހައްދުތަކުގައި ތަންތަނުގެ ލިސްޓް ނެގުމުގެ މަސައްކަތް މިބިއުރޯގެ ފަރާތުން ކުރުމަށް ވަނީ ހަމަޖެހިފައެވެ. އަދި މީގެތެރެއިން ގުރުއަތުން ހޮވާލެވޭ ގޭބިސީތަކެއްގައި މި ސަރވޭގެ އިތުރު ސުވާލުކަރުދާސްތައް ފުރުމުގެ މަސައްކަތް ސެޕްޓެމްބަރ މަހުގެ 29 ވަނަ ދުވަހުން ފެށިގެން ކުރިއަށް ގެންދެވޭނެއެވެ. މީގެއިތުރުން އަތޮޅުތަކުގައި ވެސް މިސަރވޭގެ މަސައްކަތް އޮކްޓޯބަރ މަހުގެ4ވަނަ ދުވަހުން ފެށިގެން ކުރިއަށްދާނެ ވާހަކަވެސް ދަންނަވަމެވެ. މިއަހަރު ސަރވޭގެ މަޢުލޫމާތުއެއްކުރުމުގެ މަސައްކަތް ކުރެވޭނީ ސެޕްޓެމްބަރ، އޮކްޓޯބަރ އަދި ނޮވެމްބަރ މަހުގައެވެ. މާލޭގައި މިސަރވޭ ކުރުމަށް ރޭވިފައިވަނީ ހޮވާލެވޭ ޖުމްލަ 1080 ގޭބިސީއަކަށެވެ. އަދި އަތޮޅުތެރޭގެ 20 އަތޮޅުން ހޮވާލެވޭ ޖުމްލަ 4760 ގޭބިސީއެއްގައި މިސަރވޭ ކުރެވޭނެއެވެ.\nމިބިޔުރޯއިން ތަމްރީންކުރެވިފައިވާ ޓީމެއް ގޭބިސީތަކަށް ކުރިން ދެންނެވިފައިވާ މުއްދަތުގައި ޒިޔާރަތްކުރާނެއެވެ. މިމައުލޫމާތު އެއްކުރަން ގޭބިސީތަކަށް ޒިޔާރަތްކުރާ ފަރާތްތަކަށް ކަމާބެހޭ ލިކެކިޔުންތަކާއި ކާކުކަން އަންގައިދޭ އައި.ޑީ ކާޑެއް ދެވިފައިވާނެއެވެ. މިގޮތުން ހުކުރު ދުވަސް ފިޔަވައި ކޮންމެ ދުވަހަކުވެސް ހެނދު 9:00 އިން ހަވީރު 6:00 އާއި ދެމެދު ބިއުރޯގެ ޓީމްތައް ސަރވޭގެ މައުލޫމާތު އެއްކުރުމުގައި ހަރަކާތްތެރިވާނެއެވެ.\nމިސަރވޭއަކީ ގަވާއިދު ނަންބަރ: 2013/R-4 "ދިވެހިރާއްޖޭގެ ތަފާސްހިސާބުގެ ގަވާއިދު 2012"ގެ ދަށުން ހުއްދަލިބިގެން ކުރެވޭ ސަރވޭއެވެ. މިސަރވޭއިން އެއްކުރެވޭ ވަކިފަރުދެއް ނުވަތަ ގޭބިސީއެއްގެ މައުލޫމާތަކީ ސިއްރެއްގެގޮތުގައި ހިފެހެއްޓޭނެ އެއްޗެކެވެ. މިގަވާއިދުގައި ކަނޑައެޅިފައިވާގޮތަށް ހުއްދަ ލިބިގެން ސަރުކާރުގެ ބޭނުމަކަށް މައުލޫމާތު އެއްކުރުމުގެ މަސައްކަތުގައިއުޅޭ މީހަކު އެދިއްޖެ ހިނދެއްގައި، ކަނޑައެޅިފައިވާ މުއްދަތެއްގެ ތެރޭގައި ތެދު މައުލޫމާތު ދިނުމަށް ލާޒިމުވެއެވެ.\nމިސަރވޭއަކީ ބޮޑު ހޭދައެއް ކޮށްގެން ހިންގާ ގައުމީ ބޮޑުމަސައްކަތަކަށް ވުމާއި އެކު، އާއްމުންގެ ފުރިހަމަ އެއްބާރުލެއްވުން މިބިއުރޯއަށް ވަރަށް ބޮޑަށް ބޭނުންވާނެ ވާހަކަ މިފުރުސަތުގައި ދަންނަވަމެވެ. އަދި މިހާތަނަށް ދެއްވަމުން ގެންދަވާ އެހީތެރިކާއި އެއްބާރުލެއްވުމަށް ނިހާޔަތަށް ޝުކުރު ދަންނަވަމެވެ.\nމިމަސައްކަތާއި ގުޅޭގޮތުން އިތުރު މައުލޫމާތު ހޯއްދެވުމަށް ބޭނުންފުޅުވެލައްވާނަމަ މި ބިއުރޯގެ ސްޓެޓިސްޓިކަލް ސަރވޭސް އެންޑް ރިސަރޗް ސެކްޝަންގެ ނަންބަރ 3008457/3008455 އަށް ގުޅުއްވުން އެދެމެވެ.\nސުންގަޑި: 30 އޭޕްރިލް 2020 2359


Edhumeh Nethi Vedhumeh Nukuraane!\nރައީސް ޔާމީން އާއި ޗައިނާގެ ރައީސް ޒީ ޖިންޕިން\nއެދުމެއް ނެތި ވެދުމެއް ނުކުރާނެ!\n04 ޖޫން 2022 - 09:36:30\nޒަމާން މިވަނީ އެތައް ގޮތަކުން މިއަދު ބަދަލުވެފަ އެވެ. އެއްވެސް މީހަކު ހެޔޮ ނިޔަތުގައި ކަމެއް ކޮށްދީފާނެ ކަމަށް ގަބޫލު ކުރުމަކީ މިއަދު ބޭކާރު ކަމެކެވެ. މިއަދު ފެނިގެން މިދަނީ ކުޑައެތި ފަހާ ބޮޑުއެތި ދުވާ މަންޒަރެވެ.\nހުކުރު ދުވަހު މީޑިއާގެ ފަލަ ސުރުހީތަކުން ޖާގަ ހޯދީ ރާއްޖޭގެ ކުރީގެ ރައީސް އަބްދުﷲ ޔާމީން އަބްދުލްގައްޔޫމް ރޭ ދެއްކެވި ވާހަކަފުޅަކަށެވެ. އެމަނިކުފާނު ރޭ ވިދާޅުވީ، ތިިލަމާލެ ބުރިޖު ހިލޭ ޗައިނާ ސަރުކާރުން އަޅައިދޭނެ ކަމަށް މީގެ ކުރިން ބުނި ވާހަކަ އެވެ. އެހެން ނަމަވެސް އެއީ އެމަނިކުފާނު ދެވަނަ ދައުރަކަށް ހޮވިވަޑައިގެންނެވި ނަމަ ކަމަށް ވިދާޅުވި އެވެ.\nފުރަތަމަ ވެސް ޗައިނާ އިން ކުރީ ޝަރުތެކެވެ. ދެވަނަ ދައުރަށް ރައީސް ޔާމީން ހޮވިވަޑައިނުގެންފިނަމަ ޗައިނާއިން ހިލޭ އަޅައިދޭނެ ކަމަށް ބުނި ބުރިޖެއް ނޭޅޭނެ އެވެ. އެއީ އެކަމުގެ އަޑީގައި ކޮންމެވެސް ސަބަބެއް އޮތީމަ ކަމަށް އަޅުގަނޑުގެ ޒަމީރު ގަބޫލު ކުރެއެވެ. ޗައިނާވިޔަސް އަދި ދުނިޔޭގެ އެހެން ގައުމަކުންވިޔަސް ރާއްޖެއަށް ކަމެއް ކޮށްދޭން ވަނީ ވެރިކަމުގެ ހުންނަ މީހާގެ މޫނަށް ނުވަތަ ކަނދުރާއަށް ބަލާފަ އެއް ނޫނެވެ.\nގައުމުތަކުން މިވީހާތަނަށް ރާއްޖެއަށް ކަމެއް ކޮށްދިނީ މީހާއަށް ބަލާފަ އެއްވެސް ނޫނެވެ. އެހެން ނަމަވެސް ގައުމުތަކާއި ރާއްޖެއާއި ދެމެދު އޮންނަ ގުޅުމުގެ ސަބަބުންނެވެ. ހަމަ ޔަގީނުން ވެސް ސައުދީއިން މި ވޭތުވެގެން ދިޔަ ދިގު މާޒީގައި ރާއްޖެއަށް ކަދުރު ހަދިޔާ ކުރަނީ ވެރިކަމުގައި ހުންނަ މީހާގެ މޫނަކަށް ބަލާފަ އެއް ނޫނެވެ.\nކަން މިހެން ހުރި އިރު، ޗައިނާއިން ހިލޭ ތިލަމާލެ ބުރިޖު އެމަނިކުފާނު ދެވަނަ ދައުރަކަށް ހޮވިއްޖެނަމަ ވެދުމަށް އަރުވާނެ ކަމަށް ރައީސް ޔާމީން ވިދާޅުވި އިރު، ޗައިނާއަށް މިކަމުގައި ވާނެ ފައިދާއެއް ވެސް އޮންނާނެ އެވެ. އެހެން ނަމަވެސް އެފައިދާގެ ވާހަކައެއް ރައީސް ޔާމީން ވިދާޅެއް ނުވެ އެވެ. ހަމަ ޔަގީނުން ވެސް އެދުމެއް ނެތި އެއްވެސް މީހަކު ވެދުމެއް ނުކުރާނެ ކަމީ ދުނިޔެވީ ހަގީގަތެކެވެ.\nޗައިނާއަކީ ދުނިޔޭގެ އެކި ގައުމުތަކަށް ވަކިން ހާއްސަކޮށް މި ސަރަހައްދުގެ ގައުމުތަކަށް އަބަދުވެސް އެހީވަމުން އަންނަ ގައުމެކެވެ. އެހެން ނަމަވެސް އެކަމުގެ އަޑީގައި ގޮތް ހަގީގަތެއް ނޭނގެ އެވެ. ލަންކާ އަކީ ޗައިނާ އިން އަބަދުވެސް އެހީތެރިވަމުން އަންނަ ގައުމެކެވެ. އެކި ނަންނަމުގައި އެކިއެކި އެހީތެރިކަން އެގައުމުން ލަންކާއަށް ދެއެވެ. އެހެން ނަމަވެސް ލަންކާ އަށް އެހީތެރިކަން އެންމެ ބޭނުންވި ވަގުތު ލަންކާއިން ޗައިނާ އަތުން ނެގި ލޯނެއް ނުދެއްކުމުގެ ސަބަބަބުން ޗައިނާއިން ވަނީ ލަންކާގެ މުހިއްމު ބަނދަރެއްގެ މުޅި ކޮންޓްރޯލް ނަގާފަ އެވެ. މިއީ އެންމެ މިސާލެކެވެ. މިހެން އެތައް ކަމެއް އެބަހުއްޓެވެ.\nކަން މިހެން ހުރިނަމަވެސް ޗައިނާ އަކީ އަބަދުވެސް ރާއްޖެއަށް ހެޔޮއެދޭ ގައުމެކެވެ. އެހެން ނަމަވެސް ހިލޭ ބޮޑު ބިރުޖެއް އަޅައިދޭނެ ކަމަށް ބުނުމަކީވެސް ބޮޑު މައްސަލައެކެވެ. ގައުމުގެ ރިޔާސަތާއި ދެވަނަ ދައުރަށް ހަވާލުވިނަމަ ތަބަކަށް ލާފައި ބުރިޖު ދޭނެ ކަމަށް ބުނި ވާހަކައިގެ ހަގީގަށް މިއަދު އެމަނިކުފާނު ރައްޔިތުންނަށް ސާފުކޮށްދޭން ޖެހޭނެ އެވެ. އެހެން ނޫންނަމަ ވެރިއެއްގެ ކުފޫ ހަމަނުވާކަމަށް ބެލެވިދާނެ އެވެ.\nހަމަ ޔަގީނުންވެސް އެކަކުވެސް އެދުމެއްނެތި ވެދުމެއް ނުކުރާނެ އެވެ.


Rasooleh Kamah Dhauvaa Kuri Meehaku Pakistan Ge Court Eh Therey Maraalaifi - Vaguthu\nއިސްލާމްދީން ދޫކޮށް މުރުތައްދުވެ، ރަސޫލެއް ކަމަށް ދައުވާ ކުރަމުން ގެންދިޔަ ޕާކިސްތާން މީހަކު އޭނާގެ މައްސަލަ ބަލަން ކޯޓަށް ހާޒިރުކޮށްފައި ހުއްޓާ ބަޑިޖަހައި މަރާލައިފިއެވެ.\nޕާކިސްތާންގެ މީޑިއާތަކުން ބުނާ ގޮތުގައި ޠާހިރު އަހްމަދު ނަސީމް ނަމަކަށް ކިޔާ މީހާ މަރާލީ ޕެޝާވަރުގެ ޑިސްޓްރިކްޓް ކޯޓަކަށް ހާޒިރުކޮށް އޭނާގެ މައްޗަށް އުފުލާފައިވާ ދައުވާގެ ޝަރީޢަތުގެ އަޑުއެހުމެއް ކުރިއަށް ދަނިކޮށެވެ. ޠާހިރުގެ ގަޔަށް ހަވަޒަން އެރިކަމަށް "އަލްޖަޒީރާ" އިން ބުނެއެވެ.\nޠާހިރަށް ހަމަލާ ދިނީ ހަތިޔާރު ހިފައިގެން ޝަރީޢަތުގެ އަޑުއެހުމަށް ވަދެ އިން މީހެކެވެ. އޭނާ ހައްޔަރު ކުރިކަމެއް ނުވަތަ ނޫންކަމެއް މީޑިއާތަކުން އަދި ކަށަވަރުކޮށެއް ނުދެއެވެ.\nޠާހިރު މުރުތައްދުވެ ރަސޫލުކަމަށް ދައުވާ ކުރަން ފެށުމުން އޭނާ ހައްޔަރު ކުރީ 2018 ވަނަ އަހަރުއެވެ. އޭރުއްސުރެ އޭނާ ހުރީ ފުލުހުންގެ ބަންދުގައެވެ. ޠާހިރުގެ މައްޗަށް ކުށް ސާބިތުވި ނަމަވެސް އޭނާގެ މައްޗަށް މަރުގެ ޙުކުމް އަންނާނެއެވެ. ޕާކިސްތާންގެ ޤާނޫނުލްއުޣޫބާތު ބުނާ ގޮތުން މުރުތައްދު ވުމަކީ މަރުގެ ޙުކުމް އަންނާނެ ކުށެކެވެ. ނަމަވެސް ޕާކިސްތާންގައި މުރުތައްދުވާ މީހުންނަށް މަރުގެ އަދަބު ތަންފީޒެއް ނުކުރެއެވެ.\nމުރުތައްދުވާ މީހުންގެ މަރުގެ އަދަބު ތަންފީޒު ނުކުރި ނަމަވެސް އިސްލާމްދީނަށް ފުރައްސާރަ ކުރާ މީހުންނަށް އާއްމުން ހަމަލާދީ މަރާލުމަކީ ޕާކިސްތާންގައި ވަރަށް އާއްމު ކަމެކެވެ. 1990 ވަނަ އަހަރުން ފެށިގެން މިހާތަނަށް އިސްލާމްދީނަށް ފުރައްސާރަކުރި 77 މީހަކު ޕާކިސްތާންގައި މަރާލާފައި ވެއެވެ.\nއިސްލާމްދީނަށް ފާޑުކިޔާ މީހުންނަށް ޕާކިސްތާންގެ އާއްމުން ހަމަލާދޭތީ އިންސާނީ ޙައްޤުތަކަށް ވަކާލާތު ކުރާ ޖަމާޢަތްތަކުން ވަރަށް ބޮޑަށް އެކަން ކުށްވެރިކުރެއެވެ.\nޖުލައި 30, 2020 00:01\nޖުލައި 30, 2020 00:17\nރަސޫލުކަމަށް ދައުވާ ކުރުމަކީ އިންސާނުންނަށް މިހާރު އޮންނާނެ ހައްގެއް ނޫން.\nޖުލައި 30, 2020 01:24\nމިރާއްޖޭގައިވެސް އެފަދަ މުރުތައްދުން މަރަންވީދޯ\nޖުލައި 30, 2020 01:30\nޖުލައި 30, 2020 08:55\nއިސްލާމް ދީނަކީ އެންމެ އޯގާވެރި ދީންކަން ސާބިތު. ޝަރީއަތް ގާއިމު ކޮށްފި. ގަދަ\nޖުލައި 30, 2020 09:21\nބޮލައް ފަސޭހަލެއްނު؟ ކީއްކުރަން ވަގުތުބޭކާރު ކުރާކަށްތޯ.\nވަރިހަމަ އެއްނު . ރާއްޖޭގައި ތީ ހިތްވަރު ލިބޭކަމެއް. އެހެން މީހަކަށް ނޫން ، މި ދެލޮލުން ދެކުނިން މިދިޔަ ލޮކްޑައުންތެރޭ އޭޑީކޭ ކުރިމަތީ އިން ބޭސްފިހާރަޔަކަށް ވަންނަން ވެލެޒިނީ ގަވަންމެންޓް ކާރު ކޮޅެއްގައި ފުންމާލިތަން. ގައިމު ފާޅުގަ ދީނަށާ ރަސޫލާ އައް ފުރައްސާރަކޮށް ރަސޫލުކަމައް ދައުވާކުރި މީހެއް!


COVID: India inn eh dhuvaha2lakka ah vure gina case! | ThePress\nކޮވިޑް: އިންޑިއާއިން އެއް ދުވަހާ2ލައްކައަށްވުރެ ގިނަ ކޭސް!\nއަވަށްޓެރި އިންޑިއާގައި މީހެއްގެ ހަށިގަނޑުން ކޮވިޑް-19އަށް ސާމްޕަލް ނަގަނީ / ފޮޓޯ: ރާޖް ކޭ ރާޖް\nފާއިތުވީ 24 ގަޑިއިރުގެ ތެރޭގައި އަވަށްޓެރި އިންޑިއާއިން ކޮރޯނާވައިރަސް ޑިޒީޒް (ކޮވިޑް-19) އަށް ޕޮޒިޓިވް ވީ މީހުންގެ އަދަދު2ލައްކައަށް ވުރެ މައްޗަށް އަރައިފިއެވެ.\nއިންޑިއާގެ ސިއްހަތާ ބެހޭ ވުޒާރާއިން އާންމު ކޮށްފައި ވާ ތަފާސް ހިސާބުތަކަށް ބަލާއިރު، ފާއިތުވީ 24 ގަޑިއިރުގެ ތެރޭގައި 200739 ކޭސް ވަނީ ރިޕޯޓް ކޮށްފައެވެ. މިއީ ކޮވިޑްގެ ބަލިމަޑުކަން ފެށުނު ފަހުން އިންޑިއާއިން އެއް ދުވަހާ އެންމެ ގިނަ އަދަދަކަށް ކޭސް ރެކޯޑް ކުރި ދުވަސްވެސްމެއެވެ.\nއިންޑިއާގެ ސިއްހަތާ ބެހޭ ވުޒާރާއިން މިއަދު އާންމު ކުރި ތަފާސް ހިސާބުތަކަށް ބަލާއިރު، ފާއިތުވީ 24 ގަޑިއިރުގެ ތެރޭގައި 1038 މީހަކު ވަނީ، ކޮވިޑް ޖެހިގެން މަރުވެފައެވެ. މިއާއެކު އިންޑިއާއިން މި ބަލީގައި މަރުވި މީހުންގެ އަދަދު 173123 އަށް ވަނީ އަރާފައެވެ.\nއިންޑިއާއަކީ ދުނިޔޭގެ ނިސްބަތުން ބަލާއިރު، މިހާރު2ވަނައަށް އެންމެ މަސްރަހު ގޯސް ގައުމެވެ. އިންޑިއާގެ ކޭސް ލޯޑް ވަނީ 14.1 މިލިއަނަށް އަރާފައެވެ.\nރެކޯޑް އަދަދަކުން އިންޑިއާއިން ޕޮޒިޓިވް ކޭސް ރިޕޯޓް ކޮށްފައި ވާއިރު، އެއްދުވަހަށް ވުރެ އަނެއް ދުވަސް، ކޭސް އިތުރު ވަމުން އަންނަތާ މިއީ ވިދިވިދިގެން 8 ވަނަ ދުވަހެވެ. އިންޑިއާގެ ސްޓޭޓްތަކަށް ބަލާއިރު، އަދިވެސް މަސްރަހު އެންމެ ގޯހީ އިގުތިސޯދީ ހަބްގެ ގޮތުގައި ސިފަކުރަމުން އަންނަ މަހާރާޝްތުރާ ސްޓޭޓްގައެވެ. އިންޑިއާގެ ޖުމުލަ ކޭސްތަކުގެ4ބައިކުޅަ 1 ބައި ހިއްސާކުރާނީވެސް މި ސްޓޭޓުންނެވެ.\nކޮވިޑް ޕޭޝަންޓުންނަށް ފަރުވާދޭ ހޮސްޕިޓަލުތަކުން މިހާރު ދަނީ، އެނދުގެ ޖާގައިގެ ދަތިކަމާ އޮކްސިޖަން ސަޕްލައި ދަތިވަމުން އަންނަ ކަމަށް ރިޕޯޓް ކުރަމުންނެވެ. ހޮސްޕިޓަލުތަކުން ޖާގަ ނުލިބި، އެމްބިއުލާންސް ކިއު ދިގު ވަމުން އަންނަ ކަމަށްވެސް ހަބަރު ލިބެއެވެ.\nއިންޑިއާ ސަރުކާރުން ބުނީ، ފާއިތުވީ2ދުވަހުވެސް، އެ ގައުމަށް ލިބިފައިވާ ފުލް ކެޕޭސިޓީގައި އޮކްސިޖަން އުފައްދާފައި ވާ ކަމަށާ، އޮކްސިޖަން އުފައްދާ މިންވަރު އިތުރު ކޮށްފައި ވާ ކަމަށެވެ.\nދާދި ފަހުން އިންޑިއާގައި ކުރިއަށް ގެންދިޔަ ސަރަހައްދީ އިންތިހާބާ، ދީނީ އެއްވުންތަކުގެ ސަބަބުން، ކުރިއަށް އޮތް ދުވަސްތަކުގައިވެސް ކޮވިޑަށް ޕޮޒިޓިވް ވާ މީހުންގެ އަދަދު އިތުރު ވަމުން ދާނެ ކަމަށް ލަފާ ކުރެވެއެވެ.\nއިންޑިއާއިން ދަނީ ކޮވިޑް-19ގެ ވެކްސިން ކެމްޕޭންވެސް ހިންގަމުންނެވެ. މިހާތަނަށް 111 މިލިއަން ޑޯޒްގެ ވެކްސިން ޖަހާފައި ވާއިރު، 13 މިލިއަން ޑޯޒްއަކީ ދެވަނަ ޑޯޒްގެ ގޮތުގައި ޖެހި ވެކްސިން ކަމަށް އިންޑިއާގެ ސިއްހަތާ ބެހޭ ވުޒާރާއިން މައުލޫމާތު ދެއެވެ.


ކޮވިޑްގެ ކޭސްތައް މައްޗަށް! ފިޔަވަޅެއް ނާޅަނީ ކީއްވެ؟ | Sangu News\nކޮވިޑްގެ ކޭސްތައް މައްޗަށް! ފިޔަވަޅެއް ނާޅަނީ ކީއްވެ؟\n24 އޭޕްރިލް 2021 - 19:42\nރާއްޖޭގައި ކޮވިޑަށް ޕޮޒިޓިވްވާ މީހުންގެ އަދަދުތައް ވަނީ ވަރަށް ބޮޑުތަނުން އިތުރުވެފައި/ ފޮޓޯ: ވަން\nކޮވިޑް-19 ގެ ކޭސްތައް ރާއްޖޭގައި ދުވަހެއް ދުވަހަކަށް އިތުރުވަމުން ދާއިރު ވެސް ފެންނަމުން މިދަނީ ކޮވިޑުން ރައްކާތެރިވުމަށް ހެލްތް ޕްރޮޓެކްޝަން އޭޖެންސީ އެޗްޕީއޭއިން މިކަމާ ގުޅޭގިޮތުން އެއްވެސް ފިޔަވަޅެއް އަޅާފައި ނުވާތަނެވެ. ފާއިތުވި ދުވަސްތައް ފާހަގަ ކުރެވެނީ މާލޭގެ އިތުރުން ރާއްޖެ ތެރޭގެ ރަށްރަށުގައި ކޮވިޑްގެ ގިނަ ކޭސްތަކެއްފެންނަމުންދާ މަންޒަރެވެ. އެގޮތުން އާބަދީގައި ގިނަ ބަޔަކު ދިރިއުޅޭ ބ.އޭދަފުށީގައި ވެސް މިވަނީ ކޮވިޑް ކޮމިއުނިޓީ ސްޕްރެޑަކަށް ގޮސްފައެވެ. އެގޮތުން އޭދަފުށިން މިހާތަނަށް 37 މީހަކު މިވަނީ ބައްޔަށް ޕޮޒިޓިވް ވެފައެވެ. އަދި އަތޮޅުތެރޭގެ ގިނަ ރަށްރަށުން ވަނީ މި ބައްޔަށް މީހުން ޕޮޒިޓިވްވެ ގިނަ ރަށްތަަކެއް މިވަނީ މޮނިޓަރިންނަށް ލާފައެވެ.\nފާއިތުވި ދުވަސް ތަކުގައި ރާއްޖެއިން ބަލި ފެންނަމުން ދާލެއް ގިނަ ނަމަވެސް މި ފެންނަނީ އެޗްޕީއޭގެ ފަރާތުން ރައްކާތެރި ކަމުގެ ގޮތުން ފިޔަވަޅުނާޅާ މަންޒަރެވެ. ކޮވިޑްގެ ބިރުވެރިކަން ރާއްޖޭގައި މިހާރު ނެތީބާއޭވެސް މިހާރު ސުވާލު އުފެދެއެވެ. މި ބައްޔަކީ އެއްބަޔަކަށް އާދައިގެ ރޯގާއަކަށް ވީ ނަމަވެސް ހައިރިސްކް މީހުނަށް މިބަލި ވެގެން މިދަނީ ވަރަށް ނުރައްކާތެރި ބައްޔަކަށެެވެ. އަޅާފައިވަ ފިޔަވަޅުތައް ލުއި ދިނުމުގެ ގޮތުން އުވާލުމަކީ އަދި ހައްލެއް ނޫނެވެ. ކުރިން ވެސް ކޮވިޑާ ގުޅިގެން އެޅުން ފިޔަވަޅުތަކަށް އެޗްޕީއޭއިން ދެމުން ދިޔަ އިރުޝާދުތަކަށް ދިވެހިން ބީރު ކަންފަތެއް ދިން ނަމަވެސް ޕޮޒިޓިވް ވާ މީހުންގެ އަދަދު ކޮންޓޮރޯލް މިންވަރެއްގައި ހުރިކަން ފާހަގަ ކުރެވެ އެވެ.\nކޮވިޑްގެ ކޭސްތައް މިދާގޮތަށް މަށްޗަށް ދާނަމަ ހޮސްޕިޓލްގައި ފަރުވާ ދޭމީހުންގެ އަދަދު އިތުރުވެ ރާއްޖޭގެ ހާލަތު ގޯސްވެއްޖެ ނަމަ އިގްތިސާދީ ގޮތުންނާއި މާލީގޮތުން ވެސް ގިނަ ގޮންޖެހުންތަކެއް ދިމަވާނެއެވެ. މިހާލަތައް ރާއްޖެ ނުދިއުމަށްްޓަކައި ރައްކާރެތި ވުމުގެ ގޮތުން ފިޔަވަޅު އެޅުން މިއީ ވަރަށް މުހިއްމު ކަމެކެވެ. ނޫންނަމަ ފެންނަމުން ދާނީ ރާއްޖެގެ ހާލަތު ގޯސްވެ ކޮވިޑް ގެ ކޭސްތައް ގިނަވެ ރާއްޖޭގައި ބަލިޖެހިގެން ހާލުބޮޑުވާ މީހުން ގިނަވެގެން ދަތަނެވެ. އެޗްޕީއޭއިން ކޮވިޑްގެ ކޭސްތައް މައްޗަށް ދާއިރުވެސްް މިކަމާ ދޭތެރޭ ފިޔަވަޅެއް ނާޅާ އޮންނަނީ ކީއްވެތޯ މިއީ އުފެދޭ ސުވާލެކެވެ.\nދިވެހިންގެ އުޅުމަށް ބަލާލި ކަމުގައި ވިޔަސް ފެންނަނީ ގައި ދުރު ކަމެއްނެތި މާސްކް ނާޅާވެސް އުޅޭތަނެވެ. ހަވީރު ކުދިބޮޑު އެންމެން ތޮއްޖެހިގެން މަލޭގެ އެކިތަންތާ މީހުން އުޅޭތަން މިދަނީ ފެންނަމުންނެވެ. މިއީ ކުޑަކަމެއް ގޮތުގައި ގިނަ ދިވެހިންތަކެއްގެ އުޅުމުން ދަނީ ފެންނަމުންނެވެ. މިކަންކަން ހުއްޓުވަން އެޗްޕީއޭގެ ފަރާތުން އެއްވެސް ކަމެއް ނުކޮށް ނދާފައި އޮތުން މިއީ ކަންބޮޑުވާން ޖެހޭ ކަމެކެވެ.\nފާއިތުވި 24 ގަޑިއިރަށް ބަލާލިކަމުގައި ވިޔަސް ރާއްޖެއިން އިތުރު 319 މީހުން ކޮވިޑް-19އަށް ޕޮޒިޓިވްވެ، ރާއްޖެއިން ކޯވިޑް ޖެހުނު މީހުންގެ އަދަދު 27،403 އަށް ވަނީ އަރާފައެވެ.\nއެޗް.ޕީ.އޭއިން ހާމަކޮށްފައިވާ އެންމެފަހުގެ ތަފާސް ހިސާބުތައް ދައްކާގޮތުން އިއްޔެ މީހުން ދިރިއުޅޭ ރަށްރަށުން 182 މީހުން ޕޮޒިޓިވްވެފައިވާއިރު، މާލެ ސަރަޙައްދުން 108 މީހުން ޕޮޒިޓިވްވެފައިވެ އެވެ.\nރާއްޖެއިން ކޮވިޑް-19 އަށް ޕޮޒިޓިވްވި މީހުންގެ ތެރެއިން އިއްޔެ 130 މީހުން ވަނީ ބަލިން ރަނގަޅުވެފައެވެ. މިއާއެކު ކޮވިޑް-19އަށް ޕޮޒިޓިވްވި މީހުންގެ ތެރެއިން ޖުމުލަ 24،116 މީހުން ވަނީ ބަލިން ރަނގަޅުވެފައެވެ. މިވަގުތު ބައްޔަށް ފަރުވާ ހޯދަމުން ދަނީ 3،207 މީހުންނެވެ. އަދި 98 މީހަކަށް ހޮސްޕިޓަލުގައި އެޑްމިޓްކޮށްގެން އަންނަނީ ފަރުވާ ދެމުންނެވެ.